el el en el el el el el el el el el el el el el el el el el el el el fr en sv fr de de fr fr en el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el en en el el el el en el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el es en en en en en en en en en en en en en en en en en en en it en el el en el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el en en el el war en de vi el el el el el el el el el el en en en el el el el el el el el el en el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el en en el el el el el el el el el el el el el el el el el el el el el el el el el el el el el el el el el el el el el el el el el el el el el el el hu el el el en el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el ru el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el el fr en sv fr de de fr fr en el el el en el el el el el el el el el el el el en el el en
Ο Δήμος Πόρου προτίθεται να αναθέσει με σύμβαση παροχής υπηρεσίας καθήκοντα ενός (1) Ιατρού Εργασίας για πέντε (5) μήνες από το Νοέμβριο του 2015 έως το Μάρτιο του 2016. Η προθεσμία υποβολής δικαιολογητικών είναι έως και τις 13 Νοεμβρίου 2015.
Διαβάστε το πλήρες κείμενο της ανακοίνωσης εδώ.
ΕΠΙΣΚΕΨΗ ΤΟΥ ΡΩΣΟΥ ΠΡΕΣΒΗ ΣΤΟΝ ΠΟΡΟ
Τον Πόρο επισκέφθηκε στις 6 & 7 Νοεμβρίου 2015 ο Ρώσος Πρέσβης στην Ελλάδα, κ. Andrey Maslov. Κατά την επίσκεψη του, ο Πρέσβης ξεναγήθηκε από τον Δήμαρχο Γιάννη Δημητριάδη, αντιπροσωπεία του Δήμου και τον Ποριώτη διπλωμάτη Δημοσθένη Κοράλλη σε χώρους ιστορικής σημασίας τόσο για το νησί του Πόρου όσο και για τη Ρωσία, όπως ο Ρώσικος Ναύσταθμος, το Κ.Ε. Πόρος, η Ι.Μ. Ζωοδόχου Πηγής και η οικία του πρώτου Kυβερνήτη της χώρας, Ιωάννη Καποδίστρια. Ακολούθησε συνάντηση στο Δημαρχείο του Πόρου, κατά την οποία συζητήθηκαν θέματα συνεργασίας Πόρου – Ρωσίας, όπως η ανάδειξη των ανωτέρω χώρων και η διοργάνωση πολιτιστικών εκδηλώσεων εν όψει του επίσημου έτους Ελλάδος – Ρωσίας 2016, ενώ το βράδυ παρατέθηκε επίσημο δείπνο.
Με την ευκαιρία της επίσκεψης, το Δημοτικό Συμβούλιο στη συνεδρίαση της 5ης Οκτωβρίου αποφάσισε ομόφωνα να επιδοθεί στον Ρώσο Πρέσβη συλλυπητήριο μήνυμα εκ μέρους του Δήμου Πόρου και των πολιτών του, ως ένδειξη συμπαράστασης για την αεροπορική τραγωδία της 31ης Οκτωβρίου στην Αίγυπτο, όπου έχασαν τη ζωή τους 224 άνθρωποι, εκ των οποίων 219 Ρώσοι πολίτες.
Η ΕΚΠΟΜΠΗ TRACTION ΣΤΟΝ ΠΟΡΟ
ΟΙ ΑΠΟΦΑΣΕΙΣ ΤΟΥ ΔΗΜΟΤΙΚΟΥ ΣΥΜΒΟΥΛΙΟΥ ΣΤΙΣ 26 & ΣΤΙΣ 29 ΟΚΤΩΒΡΙΟΥ 2015
Το Δημοτικό Συμβούλιο Πόρου στις συνεδριάσεις της 26ης και 29ης Οκτωβρίου 2015 έλαβε τις ακόλουθες αποφάσεις:
ΟΔΗΓΙΕΣ ΠΡΟΣ ΤΟΥΣ ΕΛΑΙΟΠΑΡΑΓΩΓΟΥΣ ΚΑΙ ΤΙΣ ΕΠΙΧΕΙΡΗΣΕΙΣ ΕΛΑΙΟΤΡΙΒΕΙΩΝ
Με ανακοίνωσή της, η Διεύθυνση Αγροτικής Οικονομίας & Κτηνιατρικής της Π.Ε. Νήσων προσφέρει οδηγίες προς τους παραγωγούς για την ποιότητα ελαιολάδου:
1. Ο ελαιόκαρπος πρέπει να αποθηκεύεται και να μεταφέρεται με κατάλληλα υλικά συσκευασίας. Κατά συνέπεια, να αποφεύγεται η μεταφορά του καρπού σε πλαστικές σακούλες ή πλαστικά σακιά αλλά και ο μακρύς χρόνος αποθήκευσής του, γιατί προκαλούν αύξηση της οξύτητας του λαδιού και υποβάθμιση των οργανοληπτικών του χαρακτηριστικών. Το καλύτερο και καταλληλότερο μέσο μεταφοράς ελαιοκάρπου είναι το τελάρο.
2. Ο χρόνος παραμονής του ελαιοκάρπου σε καλά αεριζόμενο και σκιερό μέρος δεν πρέπει να ξεπερνά τις 48 ώρες. Μετά τη συγκομιδή, να μεταφέρεται άμεσα από το χωράφι στο ελαιοτριβείο, γιατί όσο παρατείνεται ο χρόνος μεταφοράς κάτω από την βροχή και τον ήλιο επιταχύνονται οι ζυμώσεις και οι αλλοιώσεις του ελαιοκάρπου.
Η ίδια Υπηρεσία απευθύνει σχετικές οδηγίες και προς στις επιχειρήσεις ελαιοτριβείων για την παραγωγική διαδικασία εξαγωγής ελαιολάδου υψηλής ποιότητας:
1. Η ελαιοποίηση καλό είναι να γίνεται την ίδια μέρα που ο ελαιόκαρπος φτάνει στο ελαιοτριβείο.
2. Ο ελαιόκαρπος να καθαρίζεται από τα φύλλα και άλλες ξένες ύλες (χώματα, ξύλα κ.λπ.) και το νερό που χρησιμοποιείται είτε για πλύσιμο είτε προστιθέμενο στη διαδικασία ελαιοποίησης πρέπει να είναι καθαρό νερό.
3. Η θερμοκρασία σε όλες τις διαδικασίες ελαιοποίησης (μάλαξη, διαχωρισμό κ.λπ.) δεν πρέπει να ξεπερνά κατά κανόνα τους 27 °C και όχι για χρονικό διάστημα μεγαλύτερο από 30’, καθώς η παρατεταμένη μάλαξη προκαλεί μείωση των πολυφαινολών, που αποτελούν αντιοξειδωτικές ουσίες.
4. Οι χώροι του ελαιουργείου πρέπει, ως χώροι παραγωγής τροφίμων, οφείλουν να εφαρμόζουν τα κριτήρια και τους κανόνες ορθής υγιεινής πρακτικής που προβλέπονται από την κείμενη νομοθεσία.
ΣΤΙΣ 5 ΝΟΕΜΒΡΙΟΥ ΣΥΝΕΔΡΙΑΖΕΙ ΤΟ ΔΗΜΟΤΙΚΟ ΣΥΜΒΟΥΛΙΟ
Την Πέμπτη 5 Νοεμβρίου και ώρα 16:00 θα πραγματοποιηθεί δημόσια τακτική συνεδρίαση του Δημοτικού Συμβουλίου στο κτήριο Συγγρού για συζήτηση και λήψη αποφάσεων στα παρακάτω θέματα της ημερήσιας διάταξης:
1. Αίτηση Δημοτικών Συμβούλων μειοψηφίας με θέματα:
(α) Ενέργειες σχετικά με την κήρυξη της Καλαυρίας και του πέριξ αυτή θαλάσσιου χώρου ως αρχαιολογικού.
(β) Ενέργειες σχετικά τις κηρύξεις της Σφαιρίας από το ΥΠΠΟ.
2. Έγκριση Τεχνικού Προγράμματος Δήμου Πόρου έτους 2016 (Εισηγητής κ. Ξάνθης Αναστάσιος).
3. Έγκριση Ετήσιου Προγράμματος Δράσης της ΔΗΚΕΠ (Εισηγητής κ. Χίος Χρήστος).
4. Έγκριση προϋπολογισμού ΔΗΚΕΠ έτους 2016 (εισηγητής κ. Χρήστος Χίος).
6. Έγκριση Πρακτικού Επιτροπής Παρακολούθησης Χρήσης Κοινοχρήστων Χώρων (Εισηγητής κ. Τζάνος Ευάγγελος).
Για πρώτη φορά στην ιστορία του, ο Δήμος Πόρου συμμετέχει στη Διεθνή Τουριστική Έκθεση του Λονδίνου WORLD TRAVEL MARKET. Η έκθεση, η οποία είναι η σημαντικότερη διοργάνωση παγκοσμίως στον τομέα του τουρισμού, διαρκεί από τις 2 έως τις 5 Νοεμβρίου και σε αυτή συμμετέχουν περισσότεροι από 5.000 εκθέτες και 50.000 επισκέπτες, από όλους τους κλάδους του τουρισμού, από 186 χώρες.
Από τη χώρα μας συμμετέχουν 65 φορείς και προορισμοί, με τον Πόρο να αποτελεί ένα από τα τέσσερα νησιά, και τον μοναδικό προορισμό του Σαρωνικού, που συμμετέχει αυτόνομα. Η συμμετοχή του Δήμου μας στην έκθεση εντάσσεται στον στρατηγικό σχεδιασμό τουριστικής προβολής για την πενταετία 2015 – 2019, στο πλαίσιο του οποίου παρουσιάζεται για πρώτη φορά στην έκθεση το νέο τουριστικό λογότυπο του Πόρου και το προωθητικό – διαφημιστικό του φυλλάδιο. Το περίπτερο του Πόρου θα στελεχώσουν ο σύμβουλος τουριστικής προβολής του Δήμου κ. Δημήτρης Προκοπίου και, ως εθελοντές, το μέλος της Τουριστικής Επιτροπής Ανούκ Κουβαρά – Brinkerink και ο Ποριώτης καθηγητής του Πανεπιστημίου του Southampton, Νικόλας Λαζάρου.
ΚΟΙΝΗ ΕΠΙΣΤΟΛΗ ΤΩΝ ΔΗΜΑΡΧΩΝ ΠΟΡΟΥ, ΥΔΡΑΣ ΚΑΙ ΣΠΕΤΣΩΝ ΓΙΑ ΤΗ ΔΙΑΚΟΠΗ ΤΩΝ ΔΡΟΜΟΛΟΓΙΩΝ ΤΑΧΥΠΛΟΩΝ ΣΚΑΦΩΝ
Με κοινή τους επιστολή προς τον Υπουργό Ναυτιλίας & Νησιωτικής Πολιτικής και την εταιρεία Hellenic Seaways, οι Δήμαρχοι Πόρου, Ύδρας και Σπετσών, διαμαρτυρήθηκαν έντονα για την ξαφνική διακοπή των δρομολογίων των ταχύπλοων σκαφών:
Με μεγάλη μας έκπληξη πληροφορηθήκαμε από το διαδίκτυο ότι από την Δευτέρα 2η Νοεμβρίου 2015 δεν θα εκτελούνται δρομολόγια ταχυπλόων σκαφών από τον Πειραιά προς τα νησιά μας. Πρόκειται για μία εξέλιξη η οποία γυρίζει τις κοινωνίες μας πολλές δεκαετίες πίσω και έρχεται σε ευθεία αντίθεση, τόσο με την ετήσια ανταποδοτικότητα και βιωσιμότητα της συγκεκριμένης γραμμής, όσο και με την ιστορική παρουσία της HELLENIC SEAWAYS στον Αργοσαρωνικό. Επίσης, πρόκειται για μια εξέλιξη που καταργεί κάθε πνεύμα συνεννόησης που εμείς, ως εκπρόσωποι των κοινωνιών αυτών, επιδιώκουμε να διατηρούμε με την εταιρία και με το αρμόδιο Υπουργείο. Επιπλέον, όπως πληροφορηθήκαμε διερευνώντας το θέμα, η εν λόγω εξέλιξη σχετίζεται αφενός με το ζήτημα της αξιοπλοΐας και ασφάλειας των πλοίων που εξυπηρετούν τη γραμμή, σχετικά με το οποίο έχουμε εκφράσει επανειλημμένα την έντονη ανησυχία μας, και αφετέρου με την καθυστέρηση του Υπουργείου να νομοθετήσει σχετικά κατ’ εφαρμογή της Ευρωπαϊκής Νομοθεσίας.
Κατόπιν των ανωτέρω, σάς καλούμε να πράξετε το αυτονόητο, δηλαδή να εξασφαλίσετε ότι η σύνδεση των νησιών μας με τον Πειραιά τον χειμώνα θα είναι ασφαλής και καθημερινή, όπως είναι τους μήνες της τουριστικής αιχμής, και να θεσμοθετήσετε άμεσα τα απαιτούμενα δρομολόγια του Νοεμβρίου.
Τα παραπάνω αποτελούν, απέναντί στους κατοίκους των Δήμων μας (καθώς και των Δήμων Τροιζηνίας – Μεθάνων και Ερμιονίδας), αυτονόητη υποχρέωση της Πολιτείας, η οποία τούς έχει στερήσει την πρόσβαση σε απαραίτητες παροχές και διοικητικές υπηρεσίες, τις οποίες έχει συγκεντρώσει στον Πειραιά, όσο και της εταιρίας HELLENIC SEAWAYS, η οποία δεν μπορεί να αντιμετωπίζει τα νησιά μας ως διαφορετικούς προορισμούς το καλοκαίρι και ως διαφορετικούς το χειμώνα, αλλά οφείλει να τα αντιμετωπίσει με ενιαίο κριτήριο.
Σε περίπτωση που το δικαιολογημένο αίτημά μας δεν ικανοποιηθεί, θα αναγκαστούμε να προβούμε σε δυναμικές κινητοποιήσεις.
Επομένως, τα εν λόγω τρία καταστήματα ήταν εκείνα που στάθηκαν ενάντια στον Δήμο και όχι το αντίστροφο. Αντιδρώντας στην στάση τους αυτή, ο Δήμος έκανε το ελάχιστο που όφειλε, προκειμένου να διαφυλάξει τη νομιμότητα, το κύρος των Αποφάσεών του, τους κανόνες του υγιούς ανταγωνισμού και τα δικαιώματα των θιγόμενων γειτονικών ιδιοκτητών. Ζήτησε από το Α.Τ. Πόρου (και μάλιστα το έπραξε αφού πέρασε η τουριστική περίοδος) να διασφαλίσει ότι οι επίμαχοι τρεις χώροι δεν θα χρησιμοποιούνται από τους παράνομους χρήστες τους, έως ότου η Διοίκηση και τα αρμόδια Δικαστήρια αποφανθούν επί των προσφυγών των επιχειρηματιών (ήδη η προσφυγή τους απορρίφθηκε σε διοικητικό επίπεδο).
Σε ένα μόνο σημείο η μειοψηφία και ο επικεφαλής της έχουν δίκιο: στο ότι η πρακτική που ακολουθεί η νέα δημοτική αρχή, δηλαδή μια πρακτική ισονομίας, δικαιοσύνης και πάταξης όλων των αθέμιτων προνομίων και ασυλιών που απολάμβαναν κάποιοι λίγοι εις βάρος όλων των υπόλοιπων, είναι πρωτόγνωρη και ξένη με τα ήθη που επικρατούσαν έως το 2014.
ΣΤΙΣ 29 ΟΚΤΩΒΡΙΟΥ ΣΥΝΕΔΡΙΑΖΕΙ ΤΟ ΔΗΜΟΤΙΚΟ ΣΥΜΒΟΥΛΙΟ
Δημόσια τακτική συνεδρίαση του Δημοτικού Συμβουλίου θα πραγματοποιηθεί την Πέμπτη 29 Οκτωβρίου και ώρα 17:00 στο κτήριο Συγγρού για συζήτηση και λήψη απόφασης στο παρακάτω θέμα της ημερήσιας διάταξης:
1. Καθορισμός δημοτικών τελών Δήμου Πόρου έτους 2016.
ΕΟΡΤΑΣΤΙΚΕΣ ΕΚΔΗΛΩΣΕΙΣ ΓΙΑ ΤΗΝ ΕΠΕΤΕΙΟ ΤΗΣ 28ΗΣ ΟΚΤΩΒΡΙΟΥ
Ο Δήμαρχος και το Δημοτικό Συμβούλιο προσκαλούν όλους τους κατοίκους και επισκέπτες του νησιού στις εκδηλώσεις που θα πραγματοποιηθούν στο πλαίσιο του εορτασμού της επετείου της 28ης Οκτωβρίου.
Στις 07:00 θα ηχήσουν χαρμόσυνα οι καμπάνες από όλους τους Ιερούς Ναούς του νησιού και στις 08:00 θα γίνει έπαρση σημαίας από άγημα του Κ.Ε. Πόρος στην πλατεία Ηρώων. Για τις 10:45 έχει προγραμματιστεί επίσημη δοξολογία στον Ιερό Μητροπολιτικό Ναό του Αγ. Γεωργίου, ενώ θα ακολουθήσουν στις 11:00 στην πλατεία Ηρώων δέηση υπέρ των πεσόντων, κατάθεση στεφάνων και η καθιερωμένη μαθητική παρέλαση.
Μετά το πέρας της παρέλεασης (12:00) η Δημοτική Αρχή θα δεξιωθεί τις Αρχές και τους πολίτες του Πόρου στο κτήριο Συγγρού και θα βραβεύσει τους μαθητές που εισήχθησαν σε σχολές τις τριτοβάθμιας εκπαίδευσης το 2015.
Σημειώνεται ότι μεταξύ 08:00-13:00 θα ισχύσει απαγόρευση της κυκλφορίας όλων των τροχοφόρων (και δικύκλων), πλην ταξί και οχημάτων ΑμΕΑ, από το κτήριο Συγγρού έως την πλατεία Αγ. Ιωάννη στην Πούντα, ενώ σε περίπτωση βροχής η απαγόρευση θα αφορά το τμήμα πρ. Αγροτική-Αγ. Ιωάννης.
Δείτε την πρόσκληση και το πλήρες πρόγραμμα των εορταστικών εκδηλώσεων εδώ.
ΑΙΤΗΜΑ ΔΗΜΟΥ ΠΟΡΟΥ ΓΙΑ ΚΑΘΙΕΡΩΣΗ ΜΕΙΩΜΕΝΟΥ ΑΚΤΟΠΛΟΪΚΟΥ ΕΙΣΙΤΗΡΙΟΥ
Η ακτοπλοϊκή εταιρεία Hellenic Seaways ανακοίνωσε πρόσφατα την καθιέρωση μειωμένου (-50%) ακτοπλοϊκού εισιτηρίου για τους κατοίκους της Ύδρας και των Σπετσών για τα δρομολόγια από και προς τον Πειραιά. Η προσφορά αυτή θα ισχύει από 1 Νοεμβρίου 2015 έως και 31 Μαρτίου 2016 και θα αφορά τις ημέρες Τρίτη και Πέμπτη.
Με επιστολή του προς την Hellenic Seaways στις 22 Οκτωβρίου ο Δήμαρχος, Γιάννης Δημητριάδης, αιτήθηκε να καθιερωθεί η σχετική προσφορά και για τον Πόρο κατά τη διάρκεια της χειμερινής περιόδου. Διαβάστε παρακάτω την επσιτολή:
Πρόσφατα πληροφορηθήκαμε την καθιέρωση έκπτωσης 50% στα ακτοπλοϊκά εισιτήρια της εταιρείας σας για τα δρομολόγια Ύδρα – Πειραιάς και Σπέτσες – Πειραιάς (και αντίστροφα) για τις ημέρες Τρίτη και Πέμπτη από 1η Νοεμβρίου 2015 έως και 31 Μαρτίου 2016. Κατόπιν αυτού, θα θέλαμε να σας παρακαλέσουμε να συμπεριληφθεί και το νησί του Πόρου στην ευνοϊκή αυτή πρόβλεψη, καθώς:
Υπάρχει σημαντικός αριθμός κατοίκων που ταξιδεύουν από και προς τον Πειραιά μεσοβδόμαδα, ενίοτε δε και αυθημερόν. Μία ενδεχόμενη ελάφρυνση στα ακτοπλοϊκά εισιτήρια θα προσέφερε ένα επιπλέον δέλεαρ στους ταξιδιώτες, καθώς για το αντίστοιχο ταξίδι με αυτοκίνητο απαιτείται τουλάχιστον η διπλάσια ώρα, με αποτέλεσμα η ταλαιπωρία των κατοίκων να αυξάνεται. Σημειώνεται, δε, ότι τα δρομολόγια Πόρος – Πειραιάς και Πειραιάς – Πόρος εξυπηρετούν και τους κατοίκους του Δήμου Τροιζηνίας-Μεθάνων και κυρίως του Γαλατά.
Εξάλλου, η δυνατότητα πρόσβασης στον Πόρο οδικώς δεν αποτελεί λόγο εξαίρεσης των κατοίκων του Πόρου, καθώς τόσο η Ύδρα όσο και οι Σπέτσες έχουν επίσης αυτή τη δυνατότητα.
Στον Πειραιά, επιπλέον, εδρεύει πλήθος Υπηρεσιών στις οποίες υπάγεται το νησί μας και, ως εκ τούτου, εμφανίζεται συχνά η ανάγκη των κατοίκων να ταξιδέψουν αυθημερόν στον Πειραιά, προκειμένου να τακτοποιήσουν τις προσωπικές τους υποθέσεις. Τον χειμώνα, δηλαδή, η κίνηση είναι αυξημένη μεσοβδόμαδα σε σχέση με το Σαββατοκύριακο.
Δεδομένου ότι η ευγενική σας προσφορά γίνεται στο πλαίσιο στήριξης και ανάπτυξης των τοπικών κοινωνιών, θεωρούμε ότι δεν υπάρχει, εν κατακλείδι, κανένας αντικειμενικός λόγος για την εξαίρεση του νησιού μας από την προσφορά σας αυτή.
ΕΝΗΜΕΡΩΤΙΚΗ ΕΚΣΤΡΑΤΕΙΑ ΓΙΑ ΤΟΝ ΣΑΚΧΑΡΩΔΗ ΔΙΑΒΗΤΗ
Ο Σύλλογος των Ατόμων με Σακχαρώδη Διαβήτη Πειραιώς και Νήσων, υπό την αιγίδα του Δήμου Πόρου και της Περιφέρειας Αττικής, θα πραγματοποιήσει το Σάββατο 24 Οκτωβρίου 2015 δωρεάν εξετάσεις και ενημέρωση για τον διαβήτη. Ειδικότερα, το πρόγραμμα περιλαμβάνει δωρεάν εξέταση διαβήτη για όλους τους πολίτες το πρωί του Σαββάτου 10:00-13:00 στην Πλατεία Ηρώων και ενημερωτικές ομιλίες το απόγευμα στις 18:00 στο κτήριο Συγγρού.
Χορηγοί: Hellenic Seaways, Marinos Tours, Γιάννης Δημητριάδης
ΣΤΙΣ 22 ΟΚΤΩΒΡΙΟΥ ΣΥΝΕΔΡΙΑΖΕΙ ΤΟ ΔΗΜΟΤΙΚΟ ΣΥΜΒΟΥΛΙΟ
Τακτική συνεδρίαση του Δημοτικού Συμβουλίου θα πραγματοποιηθεί την Πέμπτη 22 Οκτωβρίου και ώρα 17:00 στη κτήριο Συγγρού, για συζήτηση και λήψη αποφάσεων στα παρακάτω θέματα της ημερήσιας διάταξης:
1.Έγκριση Απόφασης Οικονομικής Επιτροπής περί αναμόρφωσης προϋπολογισμού Δήμου Πόρου έτους 2015 (Εισηγητής κ. Δήμαρχος).
2.Έγκριση τροποποίησης Τεχνικού Προγράμματος Δήμου Πόρου έτους 2015 (Εισηγητής κ. Ξάνθης Αναστάσιος).
7.Καταβολή ή μη επιδομάτων εορτών και άδειας στους δημοτικούς υπαλλήλους: Αναστάσιο Ξάνθη (προϊστάμενο Τ.Υ.), Ανδρέα Δανόπουλο (πολιτικό μηχανικό, υπάλληλο Τ.Υ.) & Δέσποινας Αμοργιανού (διοικ. υπάλληλο) (Εισηγητής κ. Δήμαρχος).
9.Αποδοχή παραίτησης τακτικού μέλους από την Επιτροπή παραλαβής υλικών & εργασιών για το έτος 2015 (Εισηγητής κ. Δήμαρχος).
10.Τροποποίηση σχεδίου λόγω παράλειψης σχεδίασης οικοδομικής γραμμής στο Ο.Τ. 190 του εγκεκριμένου Ρυμοτομικού Σχεδίου του παραδοσιακού Οικισμού και Ιστορικού Τόπου του Πόρου, Νομού Αττικής (Εισηγητής κ. Δανόπουλος Ανδρέας).
13.Έγκριση διάθεσης πίστωσης για δαπάνη εξόδων εορτασμού Εθνικής Επετείου 28ης Οκτωβρίου (Εισηγητής κ. Βαρβάρου Μαρία).
ΕΓΚΑΙΝΙΑΣΤΗΚΑΝ ΤΑ ΝΕΑ ΠΕΡΙΦΕΡΕΙΑΚΑ ΙΑΤΡΕΙΑ ΤΟΥ ΠΟΡΟΥ ΜΕ ΤΗ ΔΙΕΝΕΡΓΕΙΑ ΔΩΡΕΑΝ ΓΥΝΑΙΚΟΛΟΓΙΚΩΝ ΕΞΕΤΑΣΕΩΝ
Με τη διενέργεια 160 δωρεάν γυναικολογικών εξετάσεων από γιατρούς της Γ΄ Γυναικολογικής Κλινικής του Αττικού Πανεπιστημιακού Νοσοκομείου Αθηνών, εγκαινιάστηκε η λειτουργία των νέων Περιφερειακών Ιατρείων του Πόρου στο δημοτικό κτήριο Κ.Α.Π.Η. Τα ιατρεία (τα οποία αποτελούν παράρτημα του Κ.Υ. Γαλατά και έως σήμερα στεγάζονταν στο εγκαταλελειμμένο κτήριο του πρ. ΠΙΚΠΑ ιδιοκτησίας του Υπουργείου Υγείας), καθώς και το δημοτικό φυσιοθεραπευτήριο, μεταφέρθηκαν κατόπιν πρωτοβουλίας του Δήμου Πόρου στους σύγχρονους, αλλά αναξιοποίητους επί εφτά χρόνια, δημοτικούς χώρους του κτηρίου Κ.Α.Π.Η. Η μεταστέγαση αποφασίστηκε (κατά πλειοψηφία) από το ΔΣ Πόρου, σύμφωνα με την προγραμματική δέσμευση της νέας δημοτικής αρχής για αξιοποίηση των εγκαταστάσεων του κτ. ΚΑΠΗ ως χώρων παροχής υπηρεσιών υγείας, με στόχο σταδιακά να μπορούν να εξυπηρετήσουν όλες τις βασικές ανάγκες ιατρικής περίθαλψης (24ωρη βάρδια γιατρού και ασθενοφόρου), καθώς και τον σκοπό οικοδόμησής τους (φιλοξενία ατόμων 3ης ηλικίας).
Η δημοτική αρχή Πόρου ευχαριστεί το προσωπικό του Δήμου για την επιτυχή ολοκλήρωση της μετακόμισης μέσα σε ελάχιστο χρόνο και τους χορηγούς της διημερίδας: τα ξενοδοχεία New Aegli και Golden View, τα εστιατόρια Άσπρος Γάτος και Macaroni&More, την Hellenic Seaways, τα φυτώρια Γ. Κωστελένου και το minibus Κ. Αλεξόπουλου. Τα ιατρεία και το δημοτικό φυσιοθεραπευτήριο θα ξεκινήσουν την κανονική λειτουργία τους την Τετάρτη 14 Οκτωβρίου 2015.
ΣΤΙΣ 17 ΟΚΤΩΒΡΙΟΥ ΞΕΚΙΝΑ Η ΣΥΛΛΟΓΗ ΕΛΑΙΟΚΑΡΠΟΥ
Με ανακοίνωσή της, η Διεύθυνση Αγροτικής Οικονομίας & Κτηνιατρικής της Π.Ε. Νήσων ενημερώνει τους ελαιοπαραγωγούς ότι από τις 17 Οκτωβρίου επιτρέπεται η συγκομιδή του ελαιοκάρπου. Παράλληλα, η εισφορά δακοκτονίας για τη φετινή συγκομιδή καθορίστηκε στα 0,030€ ανά κιλό κοινού παρθένου ελαιολάδου οξύτητας 2-3,3%.
Για πληροφορίες σχετικά με τα ραντεβού για τον προληπτικό έλεγχο, οι ενδιαφερόμενες μπορούν να απευθύνονται στα γραφεία της ΔΗ.Κ.Ε.Π ή να καλούν στο 2298029099 καθημερινά 11:00-14:00.
Χορηγοί: Hellenic Seaways, ξενοδοχείο New Aegli, ξενοδοχείο Golden View, εστιατόριο Άσπρος Γάτος.
Δείτε λεπτομερώς το πρόγραμμα της διημερίδας εδώ.
ΟΙ ΑΠΟΦΑΣΕΙΣ ΤΟΥ ΔΗΜΟΤΙΚΟΥ ΣΥΜΒΟΥΛΙΟΥ ΤΗΝ 1.10.2015
Το Δημοτικό Συμβούλιο Πόρου στη συνεδρίαση της 1ης Οκτωβρίου 2015 έλαβε τις ακόλουθες αποφάσεις:
ΕΝΕΡΓΕΙΕΣ ΓΙΑ ΤΗΝ ΑΠΟΜΑΚΡΥΝΣΗ ΤΩΝ ΖΩΩΝ ΤΟΥ ΠΑΡΑΝΟΜΟΥ ΚΑΤΑΦΥΓΙΟΥ ΤΟΥ ΑΓ. ΣΤΕΦΑΝΟΥ ΚΑΙ ΕΝΑΡΞΗ ΣΥΝΕΡΓΑΣΙΑΣ ΜΕ ΤΟΝ ΦΙΛΟΖΩΙΚΟ ΣΥΛΛΟΓΟ ΠΟΡΟΥ-ΓΑΛΑΤΑ
Δύο συσκέψεις πραγματοποιήθηκαν στις 22 & 25 Σεπτεμβρίου 2015 μεταξύ της Δημοτικής Αρχής του Πόρου και του Φιλοζωικού Συλλόγου Πόρου – Γαλατά, κατά τις οποίες αποφασίστηκε η έναρξη συνεργασίας μεταξύ Δήμου και Συλλόγου.
Η Πρόεδρος του Συλλόγου, κ. Ρίτσα Δαρσινού, ανταποκρινόμενη σε σχετική πρόταση του Δημάρχου Πόρου Γιάννη Δημητριάδη, παρέδωσε λίστα των σκυλιών που βρίσκονται στο χώρο του Αγ. Στεφάνου, με φωτογραφίες, ιατρικά στοιχεία και βιβλιάρια και συμφώνησε να οριστούν ως εκπρόσωποι του Συλλόγου στην Επιτροπή Διαχείρισης των Αδεσπότων που πρόκειται να συγκροτήσει ο Δήμος, μέλη κοινής αποδοχής, και ειδικότερα οι κυρίες Tracy Morton και Janet Wood. Επίσης, συμφώνησε ότι η κατάσταση που έχει δημιουργηθεί στον Αγ. Στέφανο είναι απαράδεκτη και πρέπει άμεσα να λήξει και δήλωσε ότι η νέα διοίκηση του Συλλόγου επιθυμεί να συμβάλει προς την κατεύθυνση αυτή, καθώς και να αναπτύξει ευρεία συνεργασία με τον Δήμο σχετικά με την διαχείριση των αδεσπότων. Σε ό,τι αφορά το χώρο προσωρινής μεταφοράς των σκυλιών του Αγ. Στεφάνου έως την παράδοση όλων τους προς υιοθεσία, δήλωσε ότι θεωρεί ότι αυτός θα πρέπει να αναζητηθεί στο νησί του Πόρου.
Ο Δήμαρχος, ευχαρίστησε την κ. Δαρσινού για την θετική ανταπόκρισή της στις προτάσεις του και για την κριτική θέση που διατύπωσε σε ό,τι αφορά τα λάθη που οδήγησαν στην δημιουργία του καταφυγίου. Ο κ. Δημητριάδης δήλωσε ότι εκτιμά πως είναι απίθανο να βρει ο Σύλλογος κατάλληλο χώρο στο νησιωτικό τμήμα του Πόρου και ότι θα πρέπει να αναζητηθούν τουλάχιστον δύο χώροι σε ηπειρωτική μη κατοικημένη περιοχή, ώστε αφενός να μην υπάρχει μεγάλη συγκέντρωση σκύλων και αφετέρου να μην υπάρχουν οχλήσεις. Τόνισε ότι η ανεύρεση των χώρων αυτών εξακολουθεί να αποτελεί το μεγάλο ζητούμενο και ότι, σε κάθε περίπτωση, το αργότερο έως τις 20 Οκτωβρίου ο Δήμος θα πρέπει να έχει αδειάσει και καθαρίσει τον χώρο του Αγ. Στεφάνου. Επανέλαβε επίσης ότι ο ίδιος θα συμβάλει οικονομικά στα απαιτούμενα έξοδα και ότι ο Δήμος θα αναλάβει τη δίμηνη φύλαξη, σε άλλο χώρο, 16 σκυλιών των οποίων την υιοθεσία στο εξωτερικό έχει ήδη κανονίσει η κ. Morton, καθώς και ότι η δημοτική αρχή έχει ήδη κανονίσει την υιοθεσία άλλων 10 σκυλιών, μεταξύ των οποίων το ένα θα υιοθετήσει ο ίδιος.
Τέλος, συμφωνήθηκε η υπογραφή συμφωνίας συνεργασίας μεταξύ Δήμου και Συλλόγου, η οποία καταρχήν θα έχει ως αντικείμενο την αντιμετώπιση του φλέγοντος θέματος του Αγ. Στεφάνου και στη συνέχεια τη διαχείριση των ελεύθερων αδέσποτων ζώων, ενώ στις αρχές Νοεμβρίου θα γίνει εθελοντική κτηνιατρική εξέταση αδέσποτων ζώων από αλλοδαπούς εθελοντές κτηνίατρους που θα επισκεφθούν τον Πόρο.
Απαντώντας σε ανακριβές δημοσίευμα της ιστοσελίδας porosplus.gr, αναφέρουμε τα ακόλουθα:
Σε αυτοψία που πραγματοποίησε τέσσερις μόλις μέρες μετά την εγκατάστασή της η νέα δημοτική αρχή (5.9.2014), διαπίστωσε ότι οι χώροι του κτηρίου ΠΙΚΠΑ, στο οποίο στεγάζονται τα Περιφερειακά Ιατρεία του Κέντρου Υγείας Γαλατά και το δημοτικό φυσιοθεραπευτήριο, βρίσκονταν σε τραγική κατάσταση, υπό απαράδεκτες υγειονομικές συνθήκες και υπό πολυετή πλήρη εγκατάλειψη (μεταξύ άλλων βρέθηκαν φωλιές και περιττώματα περιστεριών, σπασμένα τζάμια, δύο βρύσες που έτρεχαν με συνεχή ροή επί χρόνια κ.α.).
Κατόπιν υπηρεσιακής αλληλογραφίας με τους προϊσταμένους του Δήμου και της ΔΗΚΕΠ, αλλά και επικοινωνίας με το Υπουργείο Υγείας, ο Δήμαρχος Γιάννης Δημητριάδης διαπίστωσε ότι το κτήριο είναι ιδιοκτησίας του Υπουργείου Υγείας και ότι δεν υπάρχει, ούτε υπήρξε ποτέ, καμία συμβατική σχέση μεταξύ του ιδιοκτήτη και του Δήμου Πόρου και καμία αστική, διοικητική, οικονομική και πραγματική ευθύνη και δράση κανενός εκ των δύο οργανισμών για την καθαριότητα, την ασφάλεια και τις καταναλώσεις νερού και ρεύματος του κτηρίου. Επιπρόσθετα, το κτήριο δεν έχει πολεοδομική άδεια, ούτε έχει νομιμοποιηθεί καθ΄ οιονδήποτε τρόπο.
Λαμβάνοντας πλήρη εικόνα όλων των ανωτέρω, ο Δήμαρχος στις 6.11.2014 απέστειλε επείγον έγγραφο (με επισυναπτόμενες φωτογραφίες που καταγράφουν την τραγική κατάσταση του κτηρίου) στον Διοικητή της αρμόδιας Διεύθυνσης του Υπουργείου Υγείας (ΔΥΠΕ Πειραιά), με το οποίο πρότεινε α) να μεταστεγαστούν προσωρινά τα ιατρεία στο κτήριο ΚΑΠΗ και β) να διενεργηθούν νομίμως οι επιβεβλημένες και επείγουσες ενέργειες αποκατάστασης και επισκευής του κτηρίου (τις οποίες προφανώς ο Δήμος δεν μπορεί να εκτελέσει με κανέναν τρόπο σε κτήριο ιδιοκτησίας τρίτου).
Στη συνέχεια, ο Δήμος απέστειλε τρία ακόμα έγγραφα στο νέο Διοικητή της αρμόδιας Διεύθυνσης του Υπουργείου Υγείας, με τα οποία ζητάει επιτακτικά την μεταστέγαση των ιατρείων (αλλά και την τοποθέτηση των γιατρών που λείπουν από το Κ.Υ. Γαλατά) και την Δευτέρα 29.9.2015 ο Δήμαρχος, μέλη της δημοτικής αρχής, ο μηχανικός του Δήμου, ο φυσιοθεραπευτής του Δήμου και η γιατρός του Κέντρου Υγείας, πραγματοποίησαν κοινή αυτοψία στο κτήριο ΚΑΠΗ, προκειμένου να συναποφασιστούν όλες οι λεπτομέρειες για την άμεση, εντός του Οκτωβρίου, μεταφορά εκεί των Ιατρείων. Κατά μεγάλη σύμπτωση, την ίδια ακριβώς μέρα, η ιστοσελίδα porosplus.gr ανακάλυψε ξαφνικά το θέμα της απαράδεκτης κατάστασης του ΠΙΚΠΑ, διαστρεβλώνοντας κατά την παρουσίασή του τα πραγματικά δεδομένα.
Αποκαθιστώντας την αλήθεια, ο Δήμος επαναλαμβάνει ότι η μεταφορά των Ιατρείων στο κτήριο ΚΑΠΗ είναι μονόδρομος και διαβεβαιώνει ότι με την συντέλεσή της, η παροχή υπηρεσιών υγείας στο νησί μας θα αναβαθμιστεί εντυπωσιακά. Την εναλλακτική την ζήσαμε τόσα χρόνια και προσβάλει τον πολιτισμό μας. Ενημερώνει επίσης με τον πιο κατηγορηματικό τρόπο, ότι όλες οι αναφορές της ιστοσελίδας σε δήθεν παραχώρηση του κτηρίου ΠΙΚΠΑ στον Δήμο είναι ΨΕΥΔΕΙΣ και την προκαλεί να δημοσιεύσει τα έγγραφα που τις στηρίζουν. Θυμίζουμε άλλωστε ότι όταν στις 30.3.2015 το θέμα συζητήθηκε στο ΔΣ, τα μέλη της μειοψηφίας δεν κατάφεραν να παρουσιάσουν κάποιο έγγραφο που θα μετρίαζε τις διαχρονικές ευθύνες τους για την διαχείριση του θέματος έως το 2014 και ότι ο επικεφαλής της παράταξής τους (Δήμαρχος τα κρίσιμα έτη 1993 και 2004), δεν παραβρέθηκε καν στη συνεδρίαση…
Τέλος, είναι τουλάχιστον προκλητικό όσοι επί δεκαετίες αποδέχτηκαν το γεγονός ότι ο Πόρος είναι ίσως το μόνο νησί του πληθυσμιακού μεγέθους του στην Ελλάδα, που δεν έχει κανενός είδους νοσοκομείο, Κ.Υ., ή ιατρείο με 24ωρη βάρδια ιατρού και ασθενοφόρου, να ειρωνεύονται, να καταψηφίζουν και να βάζουν εμπόδια στην έντιμη προσπάθεια της νέας δημοτικής αρχής να φέρει στο νησί 24ωρη βάρδια γιατρού και ασθενοφόρου.
ΣΤΙΣ 28.9 ΚΑΙ ΤΗΝ 1.10 ΣΥΝΕΔΡΙΑΖΕΙ ΤΟ ΔΗΜΟΤΙΚΟ ΣΥΜΒΟΥΛΙΟ
Τη Δευτέρα 28 Σεπτεμβρίου και ώρα 14:30 στο Γραφείο Δημάρχου θα πραγματοποιηθεί κατεπείγουσα συνεδρίαση του Δημοτικού Συμνουλίου για συζήτηση και λήψη απόφασης στο παρακάτω θέμα της ημερήσιας διάταξης:
Την Πέμπτη 1 Οκτωβρίου και ώρα 18:00 στο κτήριο Συγγρού, θα πραγματοποιηθεί τακτική δημόσια συνεδρίαση για συζήτηση και λήψη αποφάσεων στα παρακάτω θέματα της ημερήσιας διάταξης:
2. Ορισμός αντικαταστατών τακτικών μελών από Α’θμια & Β΄θμια Σχολική Επιτροπή Δήμου Πόρου, καθώς και από την Δημοτική Επιτροπή παιδείας. (Εισηγητής κ. Κ. Γκιών ).
3. Καθορισμός προθεσμίας και προστίμου για σύνδεση στο δίκτυο ΒΙΟΚΑ. (Εισηγητής κ. Δήμαρχος).
4. Έγκριση χορήγησης δικαιωμάτων διέλευσης για κατασκευή δικτύων ηλεκτρονικών επικοινωνιών. (Εισηγητής κ. Αν. Ξάνθης).
5. Έγκριση Πρακτικού Επιτροπής Εξέτασης Αιτήσεων. (Εισηγητής κ. Αν. Παπαχρήστου ).
6. Μη επιβολή διοικητικών κυρώσεων σε κατάστημα υγειονομικού ενδιαφέροντος. (Εισηγητής κ. Γ. Κουτουζής).
ΕΝΕΡΓΕΙΕΣ ΤΟΥ ΔΗΜΟΥ ΠΟΡΟΥ ΓΙΑ ΤΗΝ ΕΚΚΑΘΑΡΙΣΗ ΤΗΣ ΠΕΡΙΟΧΗΣ ΤΟΥ ΑΓ. ΣΤΕΦΑΝΟΥ ΚΑΙ ΑΠΑΝΤΗΣΗ ΣΤΟΝ ΑΝΤΙΠΕΡΙΦΕΡΕΙΑΡΧΗ ΝΗΣΩΝ
Επίσης, ο Αντιπεριφερειάρχης εγκαλεί ατυχώς τον Δήμο (ενώ θα έπρεπε να εγκαλέσει τον εαυτό του) για την συσσώρευση φερτών υλικών στο οικόπεδο του Αγ. Στεφάνου. Όμως, τα εν λόγω υλικά εναποτέθηκαν παράνομα στον εν λόγω χώρο από εργολάβους της Περιφέρειας κατά την διάρκεια των εργασιών καθαρισμού από τις πλημμύρες της 9ης Δεκεμβρίου 2014 και η αποκλειστική αιτία για την διατήρησή τους επί εννιά μήνες στον χώρο είναι η αθέτηση της δέσμευσής του κ. Χατζηπέρου έναντι της δημοτικής αρχής ότι η Περιφέρεια θα αναλάμβανε την μεταφορά τους σε εργοτάξιο στην Δρυόπη. Για το θέμα αυτό, από τον Ιανουάριο του 2015 έως σήμερα, ο Δήμος έχει αποστείλει –επίσης χωρίς ανταπόκριση- στον κ. Χατζηπέρο τρία ακόμα έγγραφα, μία εισαγγελική παραγγελία και μία εξώδικη πρόσκληση (link doc).
Λαμβάνοντας υπόψη τα ανωτέρω, ο Δήμος Πόρου παίρνει την κατάσταση στα χέρια του και από σήμερα, 1) χαρακτηρίζει τα ζώα του παράνομου καταφυγίου ως αδέσποτα, 2) αναλαμβάνει την απομάκρυνσή τους και τη διάλυση του καταφυγίου σύμφωνα με τα οριζόμενα στο νόμο (η ενδεχόμενη συμμετοχή του Φιλοζωικού Συλλόγου στις δράσεις αυτές συζητήθηκε σε κοινή σύσκεψη που έλαβε χώρα σήμερα στο γραφείο Δημάρχου και θα αποφασισθεί την ερχόμενη Δευτέρα σε επαναληπτική σύσκεψη) και 3) ξεκινά εργασίες καθαρισμού της περιοχής του Αγ. Στεφάνου, αναμένοντας την απάντηση της Περιφέρειας σχετικά με την μεταφορά των υλικών. Τονίζεται τέλος ότι η δημοτική αρχή Πόρου, με απολύτως θετικό πνεύμα, επέδειξε επί μήνες υπομονή και επιμονή, περιμένοντας τον κ. Αντιπεριφερειάρχη να αναλάβει τις ευθύνες του και να συνεργαστεί με τον Δήμο για την αντιμετώπιση των ανωτέρω θεμάτων, χωρίς να προσδώσει κανένα δημόσιο ή συγκρουσιακό χαρακτήρα στις διαφορές που έχουν προκύψει.
ΠΑΡΑΤΑΣΗ ΠΡΟΘΕΣΜΙΑΣ ΥΠΟΒΟΛΗΣ ΑΙΤΗΣΕΩΝ ΓΙΑ ΤΙΣ ΥΠΟΤΡΟΦΙΕΣ ΤΗΣ ΣΒΙΕ
Από την Κεντρική Ένωση Δήμων Ελλάδος (ΚΕΔΕ), ανακοινώθηκε η παράταση έως 5 Οκτωβρίου 2015 της προθεσμίας υποβολής των αιτήσεων για τις 50 υποτροφίες διετούς φοίτησης στη ΣΒΙΕ.
Υπενθυμίζουμε επίσης ότι οι αιτήσεις θα γίνονται στη Δημοτική Κοινωφελή Επιχείρηση Πόρου (ΔΗ.Κ.Ε.Π.).
Για περισσότερες πληροφορίες οι ενδιαφερόμενοι μπορούν να απευθύνονται στα γραφεία της ΔΗ.Κ.Ε.Π. ή να επικοινωνήσουν στο 2298029099.
ΑΝΑΚΟΙΝΩΣΗ ΤΗΣ Π.Ε. ΝΗΣΩΝ ΓΙΑ ΤΗΝ ΠΕΡΑΤΩΣΗ ΤΟΥ ΠΡΟΓΡΑΜΜΑΤΟΣ ΚΑΤΑΠΟΛΕΜΗΣΗΣ ΤΟΥ ΔΑΚΟΥ
Η Διεύθυνση Αγροτικής Οικονομίας & Κτηνιατρικής της Π.Ε. Νήσων με σχετική της ανακοίνωση ενημερώνει τους ελαιοπαραγωγούς ότι ολοκληρώθηκε το πρόγραμμα προστασίας από τον δάκο με την εφαρμογή δολωματικών ψεκασμών για το έτος 2015, ενώ για την αποφυγή υπολειμμάτων στο ελαιόλαδο η έναρξη συγκομοιδής ορίζεται στις 17.10.2015.
Σε περιπτώσεις που υπάρχουν ευνοϊκές συνθήκες ανάπτυξης του εντόμου καθώς και καθυστέρηση συγκομιδής, οι παραγωγοί οφείλουν να εκτελέσουν ψεκασμούς κάλυψης, προκειμένου να προστατευθεί η ελαιοπαραγωγή τους, λαμβάνοντας υπ’ όψη τους την υπολειμματικότητα του εντομοκτόνου που θα χρησιμοποιήσουν.
Σημειώνεται, επίσης, ότι η υψηλή υγρασία είναι ευνοϊκή και για την ανάπτυξη μυκητολογικών ασθενειών και, ως εκ τούτου, οι παραγωγοί καλούνται να προβούν άμεσα σε ψεκασμό με κάποιο χαλκούχο μυκητοκτόνο.
Τέλος, εφ’ όσον οι παραγωγοί έχουν πρωιμότητα, παρακαλούνται να μην καθυστερήσουν τη συγκομιδή του ελαιοκάρπου.
ΠΑΡΑΔΟΘΗΚΕ Η ΠΡΑΓΜΑΤΟΓΝΩΜΟΣΥΝΗ ΓΙΑ ΤΟΝ ΒΙΟΛΟΓΙΚΟ – ΔΡΟΜΟΛΟΓΟΥΝΤΑΙ ΤΑ ΕΡΓΑ ΑΠΟΚΑΤΑΣΤΑΣΗΣ ΤΟΥ
Έναν χρόνο μετά την ανάληψη των καθηκόντων της νέας δημοτικής αρχής, παραδόθηκε στον Δήμο Πόρου η «Έκθεση Συνολικής Διάγνωσης των αιτιών των προβλημάτων του Βιολογικού Καθαρισμού Πόρου – Γαλατά και προτάσεις για την οριστική αντιμετώπισή τους». Η εν λόγω πραγματογνωμοσύνη είχε ανατεθεί το Νοέμβριο του 2014 στην μελετητική εταιρία ΕΜΒΗΣ, με δαπάνη (24.600€) που καλύφθηκε από ιδιωτική δωρεά του Δημάρχου Γιάννη Δημητριάδη και αποτελεί την βάση για την οριστική επίλυση όλων των προβλημάτων του ΒΙΟΚΑ.
Σύμφωνα με αυτήν, διαπιστώθηκαν τα ακόλουθα βασικά προβλήματα:
Διάβρωση του Η/Μ εξοπλισμού των αντλιοστασίων.
Καταστροφή του μεγαλύτερου μέρους του εξοπλισμού της μονάδας (ολική διάβρωση Η/Μ εξοπλισμού και μεταλλικών κατασκευών), με αποτέλεσμα την αδυναμία λειτουργίας της.
Έκλυση οσμών στο δίκτυο, ειδικά στις περιοχές Νεωρίου και Πέρλιας.
Μεγάλες ποσότητες φερτών υλικών στο δίκτυο.
Ως αίτια των προβλημάτων αναγνωρίστηκαν τα εξής:
Η κατάρρευση του δικτύου της Σφαιρίας, η οποία οφείλεται στην εσφαλμένη τοποθέτηση των αγωγών στο σαθρό υπέδαφος (έλλειψη γεωτεχνικής μελέτης) και προκαλεί μεταφορά θαλασσινού νερού σε ποσοστό πάνω από 50%.
Η έλλειψη συστημάτων απόσμησης.
Η μεγάλη εποχιακή διακύμανση της παροχής.
Ο μη – διαχωρισμός του παντορροϊκού δικτύου της Σφαιρίας, ο οποίος οδηγεί σε μεταφορά φερτών υλικών στις περιπτώσεις βροχοπτώσεων.
Η απουσία οργανωμένης λειτουργικής δομής, προσωπικού και οικονομικής αυτάρκειας των υποδομών.
Οι προτάσεις αντιμετώπισης των προβλημάτων, οι οποίες καθορίζονται, ιεραρχούνται και κοστολογούνται, είναι ο εξής:
Συνολική αντικατάσταση του δικτύου της Σφαιρίας (σύμφωνα με την Μελέτη που υπέβαλε ο Δήμος Πόρου τον Φεβρουάριο του 2015).
Εγκατάσταση μονάδων απόσμησης και εφεδρικών αντλιών στο σύνολο των αντλιοστασίων.
Διασφάλιση επαρκούς στελέχωσης του ΒΙΟΚΑ.
Μελλοντικές ενέργειες: διαχωρισμός παντορροϊκού δικτύου Σφαιρίας, προσθήκη τριτοβάθμιας επεξεργασίας, επαναχρησιμοποίηση εξαγόμενων προϊόντων, ψηφιοποίηση του δικτύου, ανάπτυξη βάσης δεδομένων περιβαλλοντικής παρακολούθησης.
Αξιολόγηση των μελετών και στοιχείων που αφορούν στην κατασκευή, τη λειτουργία και τον έλεγχο (βιντεοσκόπηση 2013) των υποδομών.
Μέτρηση εισροής θαλασσινού νερού, μέσω διενέργειας δειγματοληψιών και προσδιορισμού σχετικών παραμέτρων κατά μήκος του δικτύου.
Διερεύνηση του δυναμικού οσμής και των φαινομένων διάβρωσης μέσω ελέγχου σχεδιαστικών και λειτουργικών παραμέτρων στο δίκτυο.
Έλεγχος δυναμικότητας της μονάδας για τρία σενάρια υδραυλικών και ρυπαντικών φορτίων, για την υφιστάμενη φάση όσο και σε βάθος χρόνου.
Με βάση τις προτάσεις της πραγματογνωμοσύνης, οι χρονικοί στόχοι που τέθηκαν για την αποκατάσταση των υποδομών, σε σύσκεψη που πραγματοποιήθηκε στις 9.9.2015, μεταξύ παραγόντων της Π.Ε.Νήσων και του Δήμου Πόρου, είναι οι ακόλουθοι:
Από τις αρχές έως το καλοκαίρι του 2016, εκτέλεση των έργων αντικατάστασης του δικτύου της Σφαιρίας.
Από το Φθινόπωρο του 2016, έως το τέλος του 2017, εκτέλεση των έργων ανακατασκευής της μονάδας και επισκευής του δικτύου της Καλαυρίας.
Οι αναγκαίες μελέτες και έργα θα εκτελεστούν με ευθύνη και επίβλεψη του Δήμου Πόρου, ενώ η Περιφέρεια Αττικής δεσμεύτηκε για την χρηματοδότησή τους και για την επίτευξη των ανωτέρω χρονικών στόχων.
ΚΕΝΤΡΙΚΗ ΣΥΝΑΥΛΙΑ ΓΙΟΥΚΑΛΙΛΙ ΣΤΗΝ ΠΛΑΤΕΙΑ ΔΗΜΑΡΧΕΙΟΥ ΤΗΝ ΠΑΡΑΣΚΕΥΗ 25.9
Την τελευταία εβδομάδα 25 μουσικοί γιουκαλίλι από όλο τον κόσμο βρέθηκαν στον Πόρο, στο Οδύσσεια , στο Ασκέλι.
Την Παρασκευή 25 Σεπτεμβρίου και ώρα 9:00 το βράδυ, στην πλατεία Δημαρχείου, θα γίνει μια ανοικτή παρουσίαση αυτής της καταπληκτικής εβδομάδας, κατά την οποία οι σπουδαστές παρακολούθησαν καθημερινά μαθήματα Γιουκαλίλι, αλλά και άλλες διασκεδαστικές δραστηριότητες.
Κατά τη διάρκεια της συναυλίας θα παίξουν οι σπουδαστές αλλά και οι διεθνώς αναγνωρισμένοι δάσκαλοι: ο Mike Hind από τις Βερμούδες, ο Francesco Albertazzi από την Ιταλία και ο Michael Adcokαπό το Ηνωμένο Βασίλειο.
Οι παρουσιάσεις θα είναι ατομικές και ομαδικές.
ΚΑΤΕΠΕΙΓΟΥΣΑ ΣΥΝΕΔΡΙΑΣΗ ΤΟΥ ΔΗΜΟΤΙΚΟΥ ΣΥΜΒΟΥΛΙΟΥ ΣΤΙΣ 23.9
Κατεπείγουσα δημόσια συνεδρίαση του Δημοτικού Συμβουλίου θα πραγματοποιηθεί την Τετάρτη 23 Σεπτεμβρίου 2015 και ώρα 13:30 στο γραφείο Δημάρχου, σύμφωνα με το άρθρο 67 παρ. 2 του Ν. 3852/2010 και το άρθρο 95 παρ. 2 του Ν.3463/2006, για συζήτηση και λήψη αποφάσεων στα παρακάτω θέματα της ημερήσιας διάταξης:
1.Έγκριση της υπ’ αριθμ. 30/2015 Απόφασης του Διοικητικού Συμβουλίου του Κέντρου Κοινωνικής Προστασίας, Αλληλεγγύης και Παιδείας Δήμου Πόρου (1η Υποχρεωτική Αναμόρφωση Π/Υ 2015).
*Το κατεπείγον έγκειται στο ότι μέχρι τέλος της εβδομάδας θα πρέπει να αποσταλεί η 1η υποχρεωτική αναμόρφωση του Π/Υ προς έγκριση.
ΣΥΝΕΧΙΖΟΝΤΑΙ ΤΑ ΕΚΠΑΙΔΕΥΤΙΚΑ ΠΡΟΓΡΑΜΜΑΤΑ ΤΟΥ ΚΔΒΜ ΠΟΡΟΥ
Ο Δήμος Πόρου και το Υπουργείο Πολιτισμού, Παιδείας & Θρησκευμάτων (διά της Γενικής Γραμματείας Διά Βίου Μάθησης & Νέας Γενιάς και του Ιδρύματος Νεολαίας & Διά Βίου Μάθησης) συνεχίζουν επιτυχώς τη λειτουργία του Κ.Δ.Β.Μ του Δήμου Πόρου, στο οποίο θα υλοποιηθούν εκπαιδευτικά προγράμματα Γενικής Εκπαίδευσης Ενηλίκων με εκπαιδευτικές δράσεις ΕΘΝΙΚΗΣ ΕΜΒΕΛΕΙΑΣ & ΤΟΠΙΚΗΣ ΕΜΒΕΛΕΙΑΣ.
Τα προσφερόμενα προγράμματα μπορούν να παρακολουθήσουν ενήλικες κάθε εθνικής προέλευσης, ηλικίας και μόρφωσης. Για την ένταξη των ενδιαφερομένων στα τμήματα απαιτείται η συμπλήρωση σχετικής αίτησης και η υποβολή φωτοτυπίας της αστυνομικής ταυτότητας.
Το εν λόγω έργο εντάσσεται στο Επιχειρησιακό Πρόγραμμα «Εκπαίδευση και Διά Βίου Μάθηση» με τίτλο Πράξεων «Κέντρα Διά Βίου Μάθησης – Προγράμματα Εθνικής Εμβέλειας & Προγράμματα Τοπικής Εμβέλειας» ΑΠ7 και «Κέντρα Διά Βίου Μάθησης – Προγράμματα Εθνικής Εμβέλειας & Προγράμματα Τοπικής Εμβέλειας» ΑΠ8, που συγχρηματοδοτούνται από την Ευρωπαϊκή Ένωση (Ευρωπαϊκό Κοινωνικό Ταμείο) και από εθνικούς πόρους .
Για πληροφορίες απευθυνθείτε στις :
Φένια Βλάχου, Υπεύθυνη Εκπαίδευσης και Διασφάλισης Ποιότητας ΚΔΒΜ Πόρου, τηλ: 6974067414
Ελένη Κανατσίδη, Υπεύθυνη Δήμου Πόρου για το ΚΔΒΜ Πόρου, τηλ: 6936763143
e-mail ΚΔΒΜ Πόρου: kdvm197@gmail.com
Δείτε τη σχετική αίτηση και τα προγράμματα για το 2015-16.
50 ΥΠΟΤΡΟΦΙΕΣ ΓΙΑ ΟΙΚΟΝΟΜΙΚΑ ΕΥΑΛΩΤΟΥΣ ΔΗΜΟΤΕΣ ΤΗΣ ΑΤΤΙΚΗΣ
Ο Πρόεδρος της ΚΕΔΕ ανακοίνωσε τη συνεργασία της ΚΕΔΕ με τη ΣΒΙΕ, που αφορά την παροχή 50 υποτροφιών διετούς φοίτησης για οικονομικά ευάλωτους δημότες της Αττικής.
Στο πλαίσιο της συνεργασίας αυτής, η ΣΒΙΕ προσφέρει 50 πλήρεις υποτροφίες διετούς φοίτησης (απαλλαγή από τα δίδακτρα) στους τομείς Υγείας, Αισθητικής και Παιδαγωγικών.
Οι υποτροφίες απευθύνονται σε άτομα ανεξαρτήτως ηλικίας που επιθυμούν να σπουδάσουν αλλά δεν έχουν τη δυνατότητα, λόγω της έντονης οικονομικής κρίσης. Οι απόφοιτοι θα πάρουν αναγνωρισμένο κρατικό πτυχίο με δυνατότητα απορρόφησης, τόσο στον δημόσιο όσο και στον ιδιωτικό τομέα.
Επιπλέον, για όσους ενδιαφερόμενους δεν θα επιλεγούν για πλήρη υποτροφία, η ΣΒΙΕ θα χορηγήσει αυτόματα 50% έκπτωση στα ετήσια δίδακτρα προκειμένου να σπουδάσουν το επάγγελμα που επιθυμούν.
Η προθεσμία υποβολής αιτήσεων είναι έως την Παρασκευή 25 Σεπτεμβρίου 2015.
Οι αιτήσεις θα γίνονται στη Δημοτική Κοινωφελή Επιχείρησης Πόρου (ΔΗ.Κ.Ε.Π.).
Για περισσότερες πληροφορίες, οι ενδιαφερόμενοι μπορούν να απευθύνονται στα γραφεία της ΔΗ.Κ.Ε.Π. ή να επικοινωνήσουν στο 2298029099.
Μπορείτε να διαβάσετε το σχετικό δελτίο τύπου της ΚΕΔΕ πατώντας εδώ, καθώς και την αίτηση για τους ενδιαφερόμενους.
Η ΑΛΗΘΕΙΑ ΓΙΑ ΤΟ ΠΑΡΑΝΟΜΟ ΚΑΤΑΦΥΓΙΟ ΖΩΩΝ ΣΥΝΤΡΟΦΙΑΣ ΤΟΥ ΦΙΛΟΖΩΙΚΟΥ ΣΥΛΛΟΓΟΥ ΣΤΟΝ ΠΟΡΟ
Σχετικά με το παράνομο καταφύγιο ζώων που έχουν δημιουργήσει μέλη του Φιλοζωικού Συλλόγου Πόρου – Γαλατά (PAWS) στην περιοχή του Αγ. Στεφάνου, δίπλα από τα σχολεία του Πόρου, ο Δήμος Πόρου ενημερώνει για τα εξής:
Το καταφύγιο δημιουργήθηκε στις αρχές του 2015, ενώ ποτέ μέχρι τότε δεν υπήρχε σε κανένα σημείο του Πόρου συγκέντρωση αδέσποτων ζώων. Αντίθετα, ανέκαθεν ελάχιστα και μεμονωμένα τέτοια ζώα διαβιούσαν (όπως διαβιούν και σήμερα) σε διάφορες περιοχές, χωρίς να δημιουργούν κανένα πρόβλημα.
Ο Φιλοζωικός Σύλλογος επί δεκαετίες αντιτίθετο στην περισυλλογή, φυλάκιση και συγκέντρωση των ζώων και απέφευγε την συνεργασία με συγκεκριμένους σεσημασμένους «φιλόζωους» που αντιλαμβάνονται την φιλοζωία ως αποθησαύριση – συλλογή ζώων.
Στις αρχές του 2015, μέλη της νέας διοίκησης του Συλλόγου (από την οποία απομακρύνθηκαν οι αλλοδαπές γυναίκες που πρωτοστατούσαν επί χρόνια στην αξιέπαινη δράση του), σε συνάντησή τους με τον Δήμαρχο Πόρου, ζήτησαν τη δημιουργία καταφυγίου, προκειμένου σε αυτό να ενταχθούν ζώα που είχαν ήδη συγκεντρωθεί σε διάφορους χώρους από ορισμένα μέλη του Συλλόγου, και ειδικά από μια συγκεκριμένη γυναίκα, η οποία έχει στην κατοχή της πολλές δεκάδες τέτοια ζώα, τα οποία είναι γνωστό ότι τα περισυλλέγει εδώ και χρόνια από περιοχές εκτός Δήμου (η εν λόγω κυρία υπέβαλε και σχετική έγγραφη αίτηση στον Δήμο).
Ο Δήμαρχος απάντησε ότι: α) ο Δήμος δεν έχει την οικονομική δυνατότητα να φτιάξει και να λειτουργήσει καταφύγιο και β) δεν υπάρχει κανένα οικόπεδο, δημοτικό ή ιδιωτικό, στο (υπό δασική και αρχαιολογική προστασία) νησί του Πόρου στο οποίο θα μπορούσε υποθετικά να στηθεί τέτοιο καταφύγιο. Δεσμεύτηκε ωστόσο ότι, αν ο Σύλλογος ανακαλύψει και νοικιάσει οικόπεδο στο οποίο θα μπορούσε να δημιουργήσει ο ίδιος καταφύγιο, ο Δήμαρχος θα κάλυπτε προσωπικά τα έξοδα δημιουργίας του και θα ήταν βασικός χρηματοδότης της λειτουργίας του. Τα μέλη του Συλλόγου ικανοποιήθηκαν από τις απαντήσεις αυτές και δήλωσαν ότι θα ξεκινήσουν την αναζήτηση οικοπέδου.
Ωστόσο, λίγες μέρες αργότερα, αθετώντας το λόγο τους, έφεραν αιφνιδιαστικά όλα τα ζώα που είχαν στην κατοχή τους (περίπου 30 τότε, και σήμερα πάνω από 40) σε ιδιωτικό χώρο τον οποίο καταπάτησαν, δίπλα ακριβώς από τα σχολεία, όπου τοποθέτησαν κατασκευές περιορισμού τους και αλυσόδεσαν πολλά από αυτά. Έκτοτε και για 6 περίπου μήνες οι εν λόγω κατ’ ευφημισμό φιλόζωοι διατηρούν φυλακισμένα και βασανιζόμενα τα σκυλιά στον εν λόγω μικρό χώρο, υπό απαράδεκτες υγειονομικές συνθήκες, υπό αφόρητη ζέστη και δυσωδία, κατά παράβαση κάθε κανόνα φιλοζωίας.
Μπροστά στο τετελεσμένο που δημιούργησε ο Σύλλογος, ο Δήμαρχος και πάλι προσπάθησε να συμβάλει στην επίλυση του προβλήματος. Με την προϋπόθεση ότι οι υπεύθυνοι θα μετέφεραν άμεσα τα σκυλιά, υποσχέθηκε να καλύψει με δικά του έξοδα το κόστος κατασκευής καταφυγίου που υποσχέθηκαν ότι θα δημιουργούσαν ιδιωτικά σε απομακρυσμένη περιοχή επιλογής τους, παράγγειλε περιφράξεις κόστους 2.000€ και τους παρέδωσε μέσω στενού συγγενικού του προσώπου 400€ για την ενοικίαση του χώρου.
Για δεύτερη φορά, τα ίδια πρόσωπα αθέτησαν το λόγο τους και, όχι μόνο δεν απομάκρυναν τα σκυλιά, αλλά εκμεταλλεύτηκαν το χρόνο παράτασης που συνεχώς ζητούσαν για τη μεταφορά των ζώων, προκειμένου τελικά να υποβάλουν στον Δήμο έγγραφο με το οποίο τον κατήγγειλαν για τη μη-δημιουργία δημοτικού καταφυγίου.
Από τη στιγμή εκείνη (Πάσχα 2015) ο Δήμος ξεκίνησε σειρά ενεργειών καταγγελίας μελών του Συλλόγου προς τον αρμόδιο Εισαγγελέα και τις αρμόδιες υπηρεσίες για την δημιουργία του παράνομου καταφυγίου, για υγειονομικές παραβάσεις και για βασανισμό ζώων.
Στις 7 Αυγούστου ο Δήμος απηύθυνε έγγραφο στον Σύλλογο, με το οποίο ζήτησε την σταδιακή παράδοση ορισμένων ζώων, προκειμένου να τα μεταφέρει σε κτηνοτρόφους που τα έχουν ζητήσει για την φύλαξη των μαντριών τους. Ο Σύλλογος (υπό την ακόμα πιο νέα του διοίκηση, στην οποία πλέον μετέχουν τα τρία μέλη που έχουν αναφερθεί ανωτέρω και πρόσωπα που σχετίζονται με την αντιπολίτευση του Δήμου, εκ των οποίων κανένας δεν είναι Ποριώτης) απάντησε εγγράφως ότι δήθεν δεν έχει καμία σχέση με τα σκυλιά, αλλά ταυτόχρονα επεσήμανε περιορισμούς της νομοθεσίας αναφορικά με την υιοθεσία αδεσπότων, που η τήρησή τους στην προκειμένη περίπτωση θα καθιστούσε πρακτικά αδύνατη την ελάττωση του αριθμού των ζώων που διαβιούν στο παράνομο καταφύγιο.
Σε ό,τι αφορά τη νομοθεσία, σύμφωνα με την απάντηση που έλαβε ο Δήμος από τον προϊστάμενο της αρμόδιας Διεύθυνσης Αγροτικής Οικονομίας & Κτηνιατρικής της Περιφέρειας Αττικής: «σύμφωνα με το ά.1 του Ν. 4039/2012, όταν αδέσποτα ζώα συντροφιάς περισυλλέγονται από ιδιώτες για λόγους ζωοφιλίας και τελούν υπό την άμεση επίβλεψη και φροντίδα τους, δεν χαρακτηρίζονται πλέον αδέσποτα, αλλά δεσποζόμενα και θα πρέπει οι ιδιοκτήτες τους πλέον, να τηρούν τις υποχρεώσεις ιδιοκτητών δεσποζόμενων ζώων συντροφιάς, σύμφωνα με το ά.5 του Ν. 4039/2012, όπως τροποποιήθηκε με το ά.46 του Ν. 4235/2014».
Επίσης, σύμφωνα με την ίδια νομοθεσία, η απώτερη μοίρα των αδέσποτων και εγκαταλελειμμένων ζώων ηλικίας πάνω από 5 μηνών, είναι η ευθανασία όσων είναι άγρια, γερασμένα, άρρωστα και ανάπηρα και η απελευθέρωση όλων των υπολοίπων. Η δημιουργία καταφυγίου αποτελεί αρμοδιότητα, αλλά όχι υποχρέωση των Δήμων, και σε καμία περίπτωση δεν μπορεί να ασκηθεί από των περιορισμένων δυνατοτήτων Δήμο του Πόρου, ενώ, ακόμα και αν τέτοιο καταφύγιο υπήρχε, σε αυτό θα παρέμεναν προσωρινά μόνο ζώα ηλικίας κάτω των 5 μηνών. Ο Δήμος προτίθεται να συστήσει Επιτροπή για την παρακολούθηση των αδέσποτων ζώων, η οποία ωστόσο δεν μπορεί, σύμφωνα με το νόμο, να αντιμετωπίσει το πρόβλημα των δεσποζόμενων από τον Φιλοζωικό Σύλλογο ζώων του παράνομου καταφυγίου.
Επομένως, ούτε η δημιουργία δημοτικού καταφυγίου, ούτε η σύσταση της Επιτροπής θα μπορούσε να συμβάλει στην αντιμετώπιση του συγκεκριμένου προβλήματος, το οποίο μπορεί να αντιμετωπισθεί μόνο με την εφαρμογή της αντίστροφης διαδικασίας από αυτήν που έλαβε χώρα, δηλαδή μόνο με την επαναπαραλαβή του κάθε ζώου από εκείνον που το έφερε στο παράνομο καταφύγιο. Και στη διαδικασία αυτή μπορούν να υποχρεωθούν οι υπεύθυνοι μόνο με τη βεβαίωση προστίμων και ποινών από τις αρμόδιες υπηρεσίες και την Αστυνομία. Αν αυτό δεν γίνει, μοναδική λύση θα είναι η ευθανασία και η απελευθέρωση σύμφωνα με τις ισχύουσες διατάξεις. Τη λύση αυτή ο Δήμος έχει προσπαθήσει επί μήνες να αποφύγει, παρότι όλες οι ενέργειες του Φιλοζωικού Συλλόγου οδηγούν αναπόφευκτα προς αυτήν.
Σε αντίθεση με το παραπάνω πραγματικό ιστορικό της υπόθεσης, ο Φιλοζωικός Σύλλογος σε πλήθος εγγράφων του χαρακτηρίζει τα ζώα ως αδέσποτα και ισχυρίζεται ψευδώς ότι το μόνο που κάνουν τα μέλη του είναι να τα ταΐζουν και να τα ποτίζουν και ότι δεν τα έφεραν εκείνα στον χώρο, αλλά ότι τα ζώα μαζεύτηκαν μόνα τους και ότι οι υποδομές φυλάκισής τους φτιάχτηκαν από αγνώστους. Πρόκειται για άηθες και άνανδρο ισχυρισμό, ο οποίος διαψεύδεται εγγράφως, όχι μόνο από τον Δήμο, αλλά από την Αστυνομία, από τους περίοικους, από τους Συλλόγους Γονέων και Καθηγητών και από τα αθλητικά σωματεία της περιοχής, οι εκπρόσωποι των οποίων απέστειλαν κοινή επιστολή διαμαρτυρίας προς την Περιφέρεια Αττικής για το θέμα, αποδίδοντας στο Φιλοζωικό Σύλλογο όλα τα ανωτέρω.
ΔΙΕΘΝΕΣ ΦΕΣΤΙΒΑΛ ΓΙΟΥΚΑΛΙΛΙ ΣΤΟΝ ΠΟΡΟ: 19.9 – 25.9
Φέτος από τις 19.9.2015 έως τις 25.9.2015, θα διοργανωθεί στον Πόρο το 1ο Διεθνές Φεστιβάλ Γιουκαλίλι, με συμμετοχές από όλον τον κόσμο και παρουσία δασκάλων του οργάνου με διεθνή φήμη στον χώρο τους.
Για μiα βδομάδα ο Πόρος θα πλημμυρίσει με τις μελωδίες από τα γιουκαλίλια που θα έρθουν από όλα τα μέρη της γης και στο τέλος του Σεπτέμβρη θα καταφέρουμε να ζεστάνουμε το νησί με μοναδικά ακούσματα. Το αποκορύφωμα αυτής της μουσικής εβδομάδας θα είναι την Παρασκευή 25 Σεπτεμβρίου, στις 20:00 το βράδυ, όπου οι δάσκαλοι και οι μαθητές θα δώσουν ρεσιτάλ και θα παρουσιάσουν την τέχνη τους στο κοινό του Πόρου
Η διοργάνωση γίνεται από το Flying Olive Travel Agency / Odyssey Activities υπό την αιγίδα του Δήμου Πόρου.
* Για περισσότερες πληροφορίες η και για συμμετοχές μπορείτε να επικοινωνήσετε με την Κατερίνα Σακελλίου στο 6976686099
ΟΙ ΑΠΟΦΑΣΕΙΣ ΤΟΥ Δ.Σ. ΣΤΙΣ 9.9.2015
Το Δημοτικό Συμβούλιο Πόρου στις συνεδριάσεις της 9ης Σεπτεμβρίου 2015 έλαβε τις ακόλουθες αποφάσεις:
Απόφαση 152/2015 (θέμα προ ημερησίας διάταξης): Εγκρίθηκε κατά πλειοψηφία (η μειοψηφία υπέβαλλε διαφορετική πρόταση) το πρακτικό της Επιτροπής Παρακολούθησης Χρήσης Κοινόχρηστων Χώρων .
Απόφαση 153/2015: Αποφασίστηκε κατά πλειοψηφία να εκφράσει ο Δήμος την αρνητική του γνώμη επί της κήρυξης και οριοθέτησης του νησιού και της ενάλιας περιμέτρου του ως αρχαιολογικού χώρου, όπως περιγράφεται σε έγγραφο που απέστειλε του Υπουργείο Πολιτισμού, Παιδείας και Θρησκευμάτων. (ο επικεφαλής της μειοψηφίας κ. Σπ. Σπυρίδων υπέβαλε διαφορετική πρόταση και ακολούθως αποχώρησε από την συνεδρίαση, ο δ.σ. Δ. Μωρόπουλος ψήφισε την πρόταση του κ. Σπυρίδωνα, η δ.σ. Στ. Μητσιοπούλου υπέβαλε και ψήφισε διαφορετική πρόταση και οι υπόλοιποι παρόντες σύμβουλοι της μειοψηφίας υπερψήφισαν την εισήγηση του Δημάρχου)
Απόφαση 154/2014: Εγκρίθηκε κατά πλειοψηφία (μειοψήφησε ο κ. Δόσκαρης) η υπ’ αριθμ. 199/2015 Απόφαση του Διοικητικού Συμβουλίου του Δημοτικού Λιμενικού Ταμείου Πόρου περί έγκρισης του απολογισμού έτους 2009. (σημειώνεται ότι οι προηγούμενες διοικήσεις του ΔΛΤ δεν είχαν εγκρίνει επί χρόνια απολογισμούς)
Απόφαση 155/2015: Εγκρίθηκε ομόφωνα η επιστροφή ποσού 190,10€ λόγω εξόφλησής του.
Απόφαση 156/2015: Εγκρίθηκε ομόφωνα το πρακτικό της σύσκεψης περί καθορισμού του τρόπου διάθεσης κοινόχρηστων χώρων για την προεκλογική προβολή των κομμάτων εν όψει των βουλευτικών εκλογών της 20ης Σεπτεμβρίου 2015.
ΑΝΑΚΟΙΝΩΣΗ Π.Ε. ΝΗΣΩΝ ΓΙΑ ΔΟΛΩΜΑΤΙΚΟ ΨΕΚΑΣΜΟ ΚΑΤΑ ΤΟΥ ΔΑΚΟΥ
Με ανακοίνωσή του, το Τμήμα Ποιοτικού & Φυτοϋγειονομικού Ελέγχου της Π.Ε. Νήσων Αττικής ενημερώνει τους οικείους Δήμους ότι τη Δευτέρα 14 Σεπτεμβρίου θα ξεκινήσει ο τελικός δολωματικός ψεκασμός για την καταπολέμηση του δάκου, εφ’ όσον υπάρχουν οι κατάλληλες καιρικές συνθήκες, στις περιοχές:
ΔΑΡΙΖΑ – ΤΣΕΛΕΒΙΝΙΑ – ΚΑΡΑΠΟΛΙΤΙ – ΒΛΑΧΕΪΚΑ – ΤΡΟΙΖΗΝΑ – ΚΑΡΑΤΖΑ – ΑΝΩ ΦΑΝΑΡΙ – ΔΡΥΟΠΗ – ΤΑΚΤΙΚΟΥΠΟΛΗ και κατά περίπτωση σε λοιπές περιοχές.
Παρακαλούνται οι παραγωγοί να παρεβρίσκονται στα κτήματά τους κατά την ημερομηνία που αυτά θα ψεκαστούν.
ΚΑΙ ΓΙΑ ΤΟ 2016 ΣΤΟΝ ΠΟΡΟ ΤΟ EAST MED YACHT SHOW
Υπό την αιγίδα του Ελληνικού Οργανισμού Τουρισμού, η Ένωση Πλοιοκτητών Ελληνικών Σκαφών Τουρισμού, ο Ελληνικός Σύνδεσμος Μεσιτών & Εμπειρογνωμόνων Θαλαμηγών και ο Δήμος Πόρου συνδιοργανώνουν και για το 2016 το Σαλόνι Θαλασσίου Τουρισμού East Med Yacht Show που θα διεξαχθεί στον Πόρο από 13 έως 18 Μαΐου, με τη συνεργασία της Περιφέρειας Αττικής, του Συνδέσμου των εν Ελλάδι Τουριστικών & Ταξιδιωτικών Γραφείων και του Συνδέσμου Ιδιοκτητών Τουριστικών Επαγγελματικών Σκαφών άνευ Πληρώματος.
Πρόκειται για την 15η διοργάνωση του εν λόγω φεστιβάλ, η οποία, όπως κάθε χρόνο, στοχεύει στην ενίσχυση του θαλασσίου τουρισμού στη χώρα μας και στην τουριστική προβολή του νησιού μας.
ΔΩΡΕΑΝ ΙΑΤΡΙΚΕΣ ΕΞΕΤΑΣΕΙΣ ΓΙΑ ΤΟΥΣ ΥΠΑΛΛΗΛΟΥΣ ΤΟΥ ΔΗΜΟΥ ΠΟΡΟΥ
Στο πλαίσιο της μέριμνας για την ασφάλεια και υγεία των υπαλλήλων του, ο Δήμος Πόρου σε συνεργασία με γιατρούς του δημόσιου και ιδιωτικού τομέα που δραστηριοποιούνται στην περιοχή, ξεκινά πρόγραμμα δωρεάν εξετάσεων από ορθοπεδικούς, οφθαλμίατρο και ιατρό γενικής ιατρικής.
Οι ενδιαφερόμενοι μπορούν να εξετάζονται:
- από την γενική ιατρό του Κ.Υ. Γαλατά κ. Δέσποινα Φανού, στο Περιφερειακό Ιατρείο Πόρου
- από τον οφθαλμίατρο του Τζανείου Νοσοκομείου, κ. Γέωργιο Βαμβακάρη στο Κέντρο Υγείας Γαλατά
- από τους ιδιώτες ορθοπεδικούς (αφιλοκερδώς), κ. Νικόλαο Κοντοζογλου (τηλ. 6944310615) και κ. Σταύρο Ξυμητήρη (τηλ. 6975308854), στο ιατρείο τους στον Γαλατά (πάροδος 25ης Μαρτίου έναντι Ηρώου)
Για περισσότερες πληροφορίες όσον αφορά τις ημέρες και τις ώρες των ραντεβού, οι ενδιαφερόμενοι υπάλληλοι του Δήμου μπορούν να απευθύνονται στην προϊστάμενη Διοικητικών Υπηρεσιών, κ. Αλίκη Μανωλοπούλου, ενώ κατά την επίσκεψή τους στους ιατρούς, θα πρέπει να προσκομίζουν το βιβλιάριο υγείας του και τυχόν ιστορικό προηγούμενων εξετάσεων.
Ο Δήμος Πόρου ευχαριστεί θερμά τους ανωτέρω ιατρούς για την προσφορά και την διαθεσιμότητά τους.
ΤΗΝ ΤΕΤΑΡΤΗ 9 ΣΕΠΤΕΜΒΡΙΟΥ ΣΥΝΕΔΡΙΑΖΕΙ ΤΟ ΔΗΜΟΤΙΚΟ ΣΥΜΒΟΥΛΙΟ
Tακτική δημόσια συνεδρίαση του Δημοτικού Συμβουλίου θα πραγματοποιηθεί την Τετάρτη 9 Σεπτεμβρίου 2015 και ώρα 18:00 στο κτίριο Συγγρού για συζήτηση και λήψη αποφάσεων στα παρακάτω θέματα της ημερήσιας διάταξης:
1. Έκφραση γνώμης και ανάληψη ενεργειών σχετικά με την διαδικασία κήρυξης – οριοθέτησης χερσαίου και ενάλιου αρχαιολογικού χώρου στον Πόρο. (Εισηγητής κ. Δήμαρχος).
2. Έγκριση της υπ’ αριθμ. 199/2015 Απόφασης του Διοικητικού Συμβουλίου του Δημοτικού Λιμενικού Ταμείου Πόρου (απολογισμός 2009). (Εισηγητής κ. Τζάνος Ευάγγελος).
3. Έγκριση επιστροφής ποσού 190,10€ λόγω εξόφλησής του. (Εισηγητής κ. Παπαχρήστου Αναστάσιος).
Μετά το πέρας της συνεδρίασης, θα ακολουθήσει ξεχωριστή συνεδρίαση του Δημοτικού Συμβουλίου για συζήτηση και λήψη απόφασης στο ακόλουθο θέμα:
1. Έγκριση πρακτικού σύσκεψης της 4ης Σεπτεμβρίου 2015 περί “Καθορισμού τρόπου χρήσης των χώρων που διατίθενται κατά την προεκλογική περίοδο στα πολιτικά κόμματα και σε συνασπισμούς συνεργαζομένων πολιτικών κομμάτων για την προεκλογική προβολή τους εν όψει των Βουλευτικών Εκλογών της 20ης Σεπτεμβρίου 2015”. (Εισηγητής κ. Δήμαρχος).
«ΦΟΥΓΚΑ VI» ΤΟΥ ΚΩΣΤΑ ΠΑΠΑΝΙΚΟΛΑΟΥ ΣΤΗΝ ΓΚΑΛΕΡΙ CITRONNE
Η γκαλερί CITRONNE ολοκληρώνει την φετινή της καλοκαιρινή επετειακή περίοδο με την έκθεση «Φούγκα VI» του Κώστα Παπανικολάου.
Τα εγκαίνια της έκθεσης είναι το Σάββατο, 5 Σεπτεμβρίου στις 19:30 και η έκθεση θα διαρκέσει από τις 5 Σεπτεμβρίου ως τις 18 Οκτωβρίου.
Η έκθεση απαρτίζεται από ένα έργο (2010-15), ένα μακρόσυρτο 16 μέτρων ζωγραφικό αφήγημα πάνω σε ξύλο, ανεπτυγμένο σε δώδεκα ταμπλό (ύψους 1.65), τοποθετημένων έτσι ώστε να σχηματίζουν μια συνεχή φρίζα. Το έργο περιβάλλει τον θεατή, επιβάλλει έναν περιπατητικό τρόπο επίσκεψής του, αποκαλύπτεται τμηματικά – από καμία θέση δεν υπάρχει η δυνατότητα συνολικής θέασης. Ο θεατής γίνεται κομμάτι του κόσμου που αναπαριστά, ενός κόσμου που, όπως και ο πραγματικός, μάς δίδεται μόνο αποσπασματικά, θραυσματικά, στιγμιαία.
Δείτε την πρόσκληση για τα εγκαίνια εδώ.
Δείτε το σχετικό δελτίο τύπου εδώ.
ΤΟΝ ΣΚΗΝΟΘΕΤΗ ΚΑΙ ΠΑΡΑΓΩΓΟ ΣΤΡΑΤΟ ΜΑΡΚΙΔΗ ΘΑ ΤΙΜΗΣΕΙ Ο ΔΗΜΟΣ ΠΟΡΟΥ
Την Δευτέρα 7 Σεπτεμβρίου στις 20:00 το βράδυ, στον κινηματογράφο ΔΙΑΝΑ, ο Δήμος Πόρου θα τιμήσει τον σκηνοθέτη και παραγωγό Στράτο Μαρκίδη για το σύνολο του έργου του και ιδιαίτερα για τη συμβολή του στην προβολή του Πόρου μέσα από τα πλάνα των τηλεοπτικών και κινηματογραφικών του παραγωγών. Στη βράβευση θα παρευρεθούν σημαντικοί ηθοποιοί που έχουν συνεργαστεί με τον γνωστό σκηνοθέτη σε γυρίσματα που έχουν γίνει στο νησί, ενώ αμέσως μετά το πέρας της τελετής θα πραγματοποιηθούν δύο προβολές (20:30 & 22:30) της τελευταίας του ταινίας «Οι Γαμπροί της Ευτυχίας», εξωτερικά γυρίσματα της οποίας πραγματοποιήθηκαν στον Πόρο.
Οργάνωση και παρουσίαση: Νάσος Αργυρόπουλος
Χορηγοί: Hellenic Seaways, Άσπρος Γάτος
ΧΟΡΗΓΗΣΗ ΣΤΕΓΑΣΤΙΚΗΣ ΣΥΝΔΡΟΜΗΣ ΓΙΑ ΤΗΝ ΑΠΟΚΑΤΑΣΤΑΣΗ ΤΩΝ ΖΗΜΙΩΝ ΣΕ ΚΤΙΡΙΑ, ΑΠΟ ΤΙΣ ΠΛΗΜΜΥΡΕΣ ΤΗΣ 8ΗΣ ΚΑΙ 9ΗΣ ΔΕΚΕΜΒΡΙΟΥ 2014
(Ανακοίνωση για χορήγηση Στεγαστικής Συνδρομής) (link doc)
Χορήγηση στεγαστικής συνδρομής για την αποκατάσταση των ζημιών σε κτίρια, από τις πλημμύρες της 8ης και 9ης Δεκεμβρίου 2014
Σύμφωνα με την υπ’ αριθμ. ΔΑΕΦΚ οικ 2260/Α325/21.05.2015 ΚΥΑ (ΦΕΚ 1130/Β΄/12.6.15), ο Δήμος Πόρου οριοθετήθηκε ως πλημμυρόπληκτη περιοχή από τις πλημμύρες της 8ης και 9ης Δεκεμβρίου 2014 και οι ενδιαφερόμενοι ιδιοκτήτες κτιρίων που έχουν πληγεί από τις προαναφερόμενες πλημμύρες, προκειμένου να τους χορηγηθεί Στεγαστική Συνδρομή (Σ.Σ.) για την αποκατάσταση των ζημιών που έχουν προκληθεί σε αυτά, μπορούν να υποβάλουν αίτηση στην:
Διεύθυνση Αποκατάστασης Επιπτώσεων Φυσικών Καταστροφών (Δ.Α.Ε.Φ.Κ.) του Υπουργείου Οικονομίας, Υποδομών, Ναυτιλίας και Τουρισμού (ΥΠΟΜΕΔΙ)
Ι. Κόνιαρη 43, Τ.Κ. 114 71, Αθήνα
Τηλεφωνικό κέντρο Δ.Α.Ε.Φ.Κ.: 210.8704700
α) για τη διενέργεια αυτοψίας στο πληγέν κτίριο, εφόσον επιθυμούν τον έλεγχό του, εντός τριών (3) μηνών από τη δημοσίευση σε Φ.Ε.Κ. της παρούσας απόφασης (12-06-2015 έως 11-09-2015) ή
β) για απ’ ευθείας έκδοση Άδειας Επισκευής και χορήγηση Στεγαστικής Συνδρομής, εντόςενός (1) έτους από τη δημοσίευση σε Φ.Ε.Κ. της παρούσας απόφασης (12-06-2015 έως 11-06-2016)
1. Πληροφορίες σχετικές με την έκδοση της απόφασης ΔΑΕΦΚ οικ 2260/Α325/21.05.2015
Τμήμα Συντονισμού, Σχεδιασμού & Μελετών (Α΄)
Προϊσταμένη Τμήματος Α΄ κα Μαρούλη Αικατερίνη, τηλ: 210.6440.627 ή κα Καλύβα Ευσταθία: τηλ: 210.8704.711
2. Πληροφορίες για τα απαιτούμενα δικαιολογητικά και την πορεία των κατατεθειμένων αιτήσεων
Τμήμα Εποπτείας Αποκατάστασης Φυσικών Καταστροφών (Δ΄)
Προϊσταμένη Τμήματος Δ΄ κα Βικτωρία Μπαμπίλη, Τηλ.: 210.8704.732
Α) όπως δημοσιεύθηκαν στο ΦΕΚ 1130/Β΄/12.6.2015 ΕΔΩ
Β) Αναλυτικό κείμενο για ευκολότερη ανάγνωση ΕΔΩ
Επίσης οι ενδιαφερόμενοι για τυχόν απορίες και διευκρινήσεις επί του κειμένου του σχετικού ΦΕΚ μπορούν να επικοινωνήσουν στα τηλέφωνα της Τεχνικής Υπηρεσίας του Δήμου 2298029137 /2298320523 κ. Ξάνθης Αναστάσιος, κ. Δανόπουλος Ανδρέας.
ΔΙΗΜΕΡΟ ΕΚΔΗΛΩΣΕΩΝ ΥΠΟ ΤΟ ΦΩΣ ΤΟΥ ΦΕΓΓΑΡΙΟΥ ΣΤΟΝ ΠΟΡΟ
Δύο ακόμα μοναδικές πολιτιστικές εκδηλώσεις θα έχουν την ευκαιρία να απολαύσουν οι κάτοικοι και οι επισκέπτες του Πόρου την Παρασκευή 28 και το Σάββατο 29 Αυγούστου 2015:
Την Παρασκευή στις 20:30 στον πεζοδρομημένο παραλιακό δρόμο του λιμανιού, ο δημοφιλής Ποριώτης καλλιτέχνης Ανδρέας Λάφης, με την εξαμελή του ορχήστρα, θα παρουσιάσει ένα τρίωρο μουσικό πρόγραμμα, με έντεχνο και λαϊκό ρεπερτόριο με αγαπημένα τραγούδια από Χατζιδάκι, Θεοδωράκη και Ξαρχάκο έως Σαββόπουλο, Θαλασσινό, Μάλαμα και Μαχαιρίτσα.
Διοργάνωση: Δήμος Πόρου, Poros Arts Festival
Χορηγοί: Περιφέρεια Αττικής, Ionis Ferries, ξενοδοχείο Xenia Poros Image, ξενοδοχείο Σάρων, ταξιδιωτικό πρακτορείο Poros Tours (Σταύρου Ν.), εστιατόριο Άσπρος Γάτος, εταιρία υψηλής τεχνολογίας Raycap
Το Σάββατο στις 20:00 στο Ιερό του Ποσειδώνα, το οποίο περιλαμβάνεται στους αρχαιολογικούς χώρους που θα είναι ανοικτοί για το κοινό κατά την αυγουστιάτικη πανσέληνο, θα πραγματοποιηθεί ρεσιτάλ πιάνου από σολίστες από όλο τον κόσμο που συμμετέχουν στην «7η Διεθνή Θερινή Ακαδημία Πιάνου – Πόρος 2015».
Διοργάνωση: Δήμος Πόρου, Εφορεία Αρχαιοτήτων Δυτικής Αττικής, Πειραιώς & Νήσων, Σουηδικό Ινστιτούτο Αθηνών, Association Piano Magic
Χορηγοί: ξενοδοχείο Sirene Blue Resort, μουσικός οίκος «Σπύρος Νάκας»
(για την πρόσβαση θα εκτελεσθούν δρομολόγια λεωφορείου στις 19:00 και 19:40 από πλ. Ηρώων μέσω Sirene και επιστροφή με την ολοκλήρωση της συναυλίας)
Η είσοδος σε όλες τις εκδηλώσεις είναι ελεύθερη.
ΚΟΝΤΣΕΡΤΑ ΓΙΑ ΠΙΑΝΟ/Α & ΟΡΧΗΣΤΡΑ ΣΤΟ ΑΜΦΙΘΕΑΤΡΟ ΣΥΓΓΡΟΥ
Κοντσέρτα για ένα, δύο και τρία πιάνα και Ορχήστρα θα δοθούν το Σάββατο 22 Αυγούστου (ώρα 20.00) στο Υπαίθριο Αμφιθέατρο Συγγρού από 28 σολίστες της Διεθνούς Θερινής Ακαδημίας Πιάνου και την Ορχήστρα Sinfonietta Αθηνών, υπό την διεύθυνση του μαέστρου Γιώργου Αραβίδη.
Η σύμπραξη των σολιστών της Ακαδημίας με Ορχήστρα έχει μεγάλη απήχηση στους σπουδαστές της Ακαδημίας από όλο τον κόσμο, οι καλύτεροι εκ των οποίων επιλέχθηκαν να παίξουν κατόπιν ακρόασης την περασμένη Τετάρτη.
Το μουσικόφιλο κοινό αδημονεί για την πραγματοποίηση της ξεχωριστής βραδιάς που έχει μεγάλη επιτυχία και προσέλευση και διάρκεια 1 ώρα και 30 λεπτά.
Η σύμπραξη σολιστών με Ορχήστρα είναι ένα μοναδικό καλλιτεχνικό γεγονός διεθνώς που προσφέρει την ευκαιρία αφενός στους νεαρούς πιανίστες να παίξουν με Ορχήστρα αφετέρου στο φιλόμουσο κοινό – κατοίκους και επισκέπτες- να τους απολαύσει.
Η είσοδος είναι ελεύθερη .
Ακολουθεί το πρόγραμμα στα αγγλικά.
1) Ilina Michova (Bulgaria) J.Haydn Concerto in D major Hob.XVIII:11(A’ mov.)
2) Irene Arrue Faus (Spain) W.A.Mozart Concerto in A major K.414 (A’ mov.)
3) Mihail Stefanov (Bulgaria) J.S.Bach Concerto in D minor BWV1052 (A’ mov.)
4) Anastasia Kolchugina (Russia) J.S.Bach Concerto in D minor BWV1052 (C’ mov.)
5) Eleftherios Hatziadamidis (Greece) J.S.Bach Concerto in F minor BWV1056 (A’ mov.)
6) Mila Martinez Ferrero (Spain) J.S.Bach Concerto in F minor BWV1056 (B’ mov.)
7) Naji Matho (France) J.S.Bach Concerto in G minor BWV1058 (B’ mov.)
8) Maria Papadatou – Anna Rigopoulou (Greece)
J.S.Bach Double Concerto in C minor BWV1062 (A’ mov.)
9) Olympia Papapanagiotou – Katerina Grigoriadou – Christina Spyridaki (Greece) J.S.Bach Triple Concerto in C major BWV1064 (C’ mov.)
10) Giorgos Tsakalidis (Greece) J.Haydn Concerto in D major Hob.XVIII:11(A’ mov.)
11) Nikita Khnykin (Norway) W.A.Mozart Concerto in A major K.414 (A’ mov.)
12) Dimitris Yiannou (Greece) J.Haydn Concerto in D major Hob.XVIII:11 (A’ mov.)
13) Aggeliki Thanassa (Greece) W.A.Mozart Concerto in D major (adapted from J.C.Bach’s keyboard Sonata in D) K.107 (A’ mov.)
14) Fortis Matzaridis (Greece) – Nikolay Dimitrov (Bulgaria) W.A.Mozart Double Concerto in E-flat major K.365 (A’ mov.)
15) Chen I-An (Taiwan) W.A.Mozart Concerto in E-flat major K.271 (A’mov.)
16) Dimitris Farmakis – Stathis Papadiamantopoulos – Giorgos Rigopoulou (Greece) W.A.Mozart Triple Concerto in F major K.242 (A’ mov.)
17) Ioannis Shymko (Greece-Canada) L.van Beethoven Concerto n.2 in B-flat major op.19 (A’ mov.)
18) Dimitris Farmakis (Greece) L.van Beethoven Concerto n.2 in B-flat major (C’ mov.)
19) Andreas Kotsiopoulos – Panagiotis Klonizakis – Marina Hatzistavrou (Greece) W.A.Mozart Triple Concerto in F major K.242 (C’ mov.)
20) Stathis Papadiamantopoulos (Greece) F.Chopin Concerto n.1 in E minor op.11 (C’ mov.)
21) Christos Danakas (Greece) F.Chopin Concerto n.2 in F minor op.21(A’ mov.)
Δείτε την αφίσα της εκδήλωσης στα ελληνικά και στα αγγλικά:
ΚΟΝΤΣΕΡΤΑ ΠΙΑΝΟΥ ΜΕ ΤΗ SINFONΙETTA ΑΘΗΝΩΝ (link pdf)
PIANO CONCERTS WITH SINFONIETTA ORCHESTRA (link pdf)
ΕΠΙΣΚΕΨΗ ΤΟΥ ΑΝΑΠΛΗΡΩΤΗ ΥΠΟΥΡΓΟΥ ΠΡΟΣΤΑΣΙΑΣ ΤΟΥ ΠΟΛΙΤΗ ΣΤΟΝ ΠΟΡΟ
Τον Πόρο επισκέφθηκε την Τετάρτη 19.8.2015 ο Αναπληρωτής Υπουργός Προστασίας του Πολίτη, κ. Γιάννης Πανούσης. Τον Υπουργό, τον οποίο συνόδευαν ο Γενικός Γραμματέας Δημοσίας Τάξης, ο Αρχηγός της Αστυνομίας ο Αρχηγός του Πυροσβεστικού Σώματος και άλλοι ανώτατοι αξιωματικοί των δύο σωμάτων, υποδέχτηκε στο Δημαρχείο Πόρου ο Δήμαρχος, Γιάννης Δημητριάδης, οι Αντιδήμαρχοι, Γιώργος Κουτουζής και Τάσος Παπαχρήστου, και οι προϊστάμενοι των τοπικών σωμάτων ασφαλείας.
Ο κ. Πανούσης ενημέρωσε ότι σκοπός της επίσκεψής του είναι να διαπιστώσει από κοντά τις ανάγκες και τα προβλήματα που σχετίζονται με τις αρμοδιότητες του Υπουργείου του στην περιοχή και ζήτησε σχετική ενημέρωση. Επίσης, ζήτησε από τη δημοτική αρχή να μεταδώσει στους πολίτες ότι δεν πρέπει να κρύβουν στα σπίτια τους χρηματικά ποσά, καθώς οι σχετικές πληροφορίες συνήθως δεν μένουν κρυφές. Ο κ. Δημητριάδης απάντησε ότι η επίσκεψη του Υπουργού αποτελεί ευχάριστη έκπληξη και αναφερόμενος στις ιδιαιτερότητες της περιοχής, εξήρε το προσωπικό του Αστυνομικού Τμήματος Πόρου και του Πυροσβεστικού Κλιμακίου Τροιζηνίας και εξήγησε ότι η εγκληματικότητα στο νησί είναι περιορισμένη, σε αντίθεση με το ηπειρωτικό τμήμα του Δήμου, το οποίο είναι περισσότερο ευάλωτο σε διαρρήξεις. Ακολούθως, αναφέρθηκε στα προβλήματα του Α.Τ. Πόρου και ζήτησε την μετεγκατάστασή του σε κεντρικό σημείο, την ενίσχυσή του με οχήματα, καθώς και την στελεχιακή του ενίσχυσή, ώστε να μπορεί να ανταποκριθεί στην αστυνόμευση των κυκλοφοριακών ρυθμίσεων την θερινή περίοδο.
Ακολούθησε επίσκεψη στο Α.Τ. Πόρου και εν συνεχεία ο Δήμαρχος προσκάλεσε τον Υπουργό και τη συνοδεία του σε γεύμα σε παραλιακό εστιατόριο, όπου μετέβησαν με την βάρκα της γραμμής του Νεωρίου. Πριν την επιστροφή του στην Αθήνα, ο Υπουργός και η συνοδεία του μετέβησαν στον Γαλατά, όπου συναντήθηκαν με τον Δήμαρχο κ. Κώστα Καραγιάννη και επισκέφθηκαν τον Αστυνομικό Σταθμό, καθώς και το Πυροσβεστικό Κλιμάκιο.
ΞΕΚΙΝΟΥΝ ΟΙ ΨΕΚΑΣΜΟΙ ΓΙΑ ΤΗΝ ΚΑΤΑΠΟΛΕΜΗΣΗ ΤΟΥ ΔΑΚΟΥ
Με ανακοίνωσή του, το Τμήμα Ποιοτικού & Φυτοϋγειονομικού Ελέγχου της Π.Ε. Νήσων Αττικής ενημερώνει τους οικείους Δήμους ότι από την Πέμπτη 20 Αυγούστου θα ξεκινήσουν τοπικοί δολωματικοί ψεκασμοί για την καταπολέμηση του δάκου, εφ’ όσον υπάρχουν οι κατάλληλες καιρικές συνθήκες, στις περιοχές:
ΔΑΡΙΖΑ – ΤΣΕΛΕΒΙΝΙΑ – ΚΑΡΑΠΟΛΙΤΙ – ΑΝΩ ΒΛΑΧΕΪΚΑ – ΤΣΑΡΚΙ
Παρακαλούνται οι παραγωγοί να παρεβρίσκονται στα κτήματά τους κατά τις ημέρομηνίες που θα ψεκαστούν τα κτήματά τους.
ΜΑΘΗΜΑΤΑ ΕΛΛΗΝΙΚΗΣ ΓΛΩΣΣΑΣ ΑΠΟ ΤΟ ΕΛΛΗΝΙΚΟ ΙΝΣΤΙΤΟΥΤΟ ΓΕΡΜΑΝΙΑΣ ΣΤΟΝ ΠΟΡΟ
Και για φέτος, όπως κατά τα τελευταία δέκα και πλέον χρόνια, το Ελληνικό Ινστιτούτο Γερμανίας διοργανώνει μαθήματα ελληνικής γλώσσας στον Πόρο (κτήριο Δημοτικής Βιβλιοθήκης).
Για περισσότερες πληροφορίες επισκεφθείτε την ιστοσελίδα του Ελληνικού Ινστιτούτου Γερμανίας.
7Η ΔΙΕΘΝΗΣ ΘΕΡΙΝΗ ΑΚΑΔΗΜΙΑ ΠΙΑΝΟΥ – ΠΟΡΟΣ 2015 & 7Ο ΔΙΕΘΝΕΣ ΦΕΣΤΙΒΑΛ ΠΙΑΝΟΥ – ΠΟΡΟΣ 2015: ΤΕΛΕΤΗ ΕΝΑΡΞΗΣ
Την Τρίτη 18 Αυγούστου αρχίζει τις εργασίες της η Διεθνής Θερινή Ακαδημία Πιάνου που θα φιλοξενηθεί για 7η συνεχή χρονιά στο μαγευτικό νησί του Πόρου από τις 18 έως τις 30 Αυγούστου 2015, και η οποία αποτελεί πόλο έλξης για πάνω από 80 πιανίστες διαφορετικών εθνικοτήτων από 17 χώρες και για πολυάριθμους συνοδούς τους.
Στην τελετή έναρξης που θα πραγματοποιηθεί στο Υπαίθριο Αμφιθέατρο Συγγρού την Τρίτη στις 8 μ.μ. θα προβληθεί για πρώτη φορά η κινηματογραφική ταινία «Τα πλήκτρα της ζωής» του Βασίλη Κολοκύθα που είναι βασισμένη στην Διεθνή Θερινή Ακαδημία Πιάνου του Πόρου και θα ακολουθήσει το εναρκτήριο Ρεσιτάλ για 4 και 6 χέρια από τις διεθνώς βραβευμένες Ελληνίδες σολίστες: Κατερίνα Γρηγοριάδου, Ολυμπία Παπαπαναγιώτου και Χριστίνα Σπυριδάκη με έργα των Σούμπερτ, Μποκερίνι, Μότσαρτ, Λίστ, Σαμπριέ, Ραχμάνινοφ και Χατσατουριάν.
Λίγα λόγια για την Διεθνή Θερινή Ακαδημία Πιάνου και το Διεθνές Φεστιβάλ -Πόρος 2015
Οι διακεκριμένοι σολίστες θα παρακολουθήσουν τις εργασίες της Ακαδημίας και θα συμμετάσχουν ενεργά στο ΄΄7ο Φεστιβάλ Πιάνου – Πόρος 2015΄΄, χαρίζοντας σε κατοίκους και επισκέπτες σε καθημερινή βάση μοναδικές ερμηνείες στα 35 ατομικά ρεσιτάλ πιανιστών με διεθνείς διακρίσεις, την βραδιά με κοντσέρτα για ένα, δύο και τρία πιάνα με την Ορχήστρα ΄΄Sinfonietta΄΄ Αθηνών το Σάββατο 22 Αυγούστου στο υπαίθριο αμφιθέατρο Συγγρού, το Ρεσιτάλ υπό το φως της Πανσελήνου στο Ιερό του Ποσειδώνα το Σάββατο 29 Αυγούστου καθώς και Εορταστικά Κοντσέρτα (γκαλά) για σολίστες κάθε ηλικίας και την συμμετοχή του κοινού που βραβεύει την καλύτερη εμφάνιση σολίστα.
Οι 13 καθηγητές που διδάσκουν είναι διάσημοι παιδαγωγοί και σολίστες πιάνου, και εκπροσωπούν μεγάλες σχολές πιάνου από όλο τον κόσμο, οι οποίοι έχουν κληθεί να δώσουν τα φώτα τους στους νέους σπουδαστές σε 5 ατομικά masterclasses.
Oι συμμετέχοντες έχουν την ευκαιρία να διδαχθούν διαφορετικές πιανιστικές τεχνικές, να εμφανιστούν σε συναυλίες και ατομικά ρεσιτάλ και να συμπράξουν με ορχήστρα, μια μοναδική ευκαιρία για κάθε ανερχόμενο νέο σολίστα.
Ο συνδυασμός μαθημάτων και διακοπών σε ένα από τα πιο όμορφα νησιά της Ελλάδας, στον Πόρο, και οι εξαίρετες συνθήκες διαμονής και εκπαίδευσης, συμβάλλουν στη δημιουργία ενός ιδανικού περιβάλλοντος για την ανταλλαγή απόψεων, τη γνωριμία και την ανάπτυξη δεσμών φιλίας με νέους διαφορετικών εθνικοτήτων από όλο τον κόσμο.
Ιδρύτρια και Καλλιτεχνική Διευθύντρια της Ακαδημίας και του Φεστιβάλ είναι η Αγάθη Λεϊμονή διάσημη σολίστ και καθηγήτρια πιάνου στην Ελλάδα και το εξωτερικό, με μεγάλη εμπειρία σε διεθνείς διοργανώσεις.
Χάρη στην κ. Λεϊμονή, και την πολύτιμη αρωγή των χορηγών μας: του κ. Σπύρου Λάζαρη –ιδιοκτήτη του ξενοδοχείου Sirene Blue Resort, ο οποίος προσφέρει διαμονή και διατροφή στους καθηγητές της Ακαδημίας, του Μουσικού Οίκου Σπύρος Νάκας που προσφέρει τα πιάνα και του Πυθαγόρειου Ωδείου συνεχίζεται με επιτυχία μια διοργάνωση με διεθνή απήχηση.
Ο Δήμος Πόρου, ως οικοδεσπότης επιφυλάσσει ένα θερμό καλωσόρισμα στο έμψυχο δυναμικό της Ακαδημίας και εκτός από την υλικοτεχνική υποστήριξη που θα προσφέρει, θα φιλοξενήσει σε δημοτικά κτήρια και σχολεία μια διοργάνωση που συμβάλει αποτελεσματικά στην αύξηση του πολιτισμικού τουρισμού, καθώς οι συμμετέχοντες σολίστες με τους πολυάριθμους συνοδούς τους (γονείς και φίλους) και οι καθηγητές τους αποτελούν διαπιστωμένα τους καλύτερους πρεσβευτές του Πόρου διεθνώς.
Δείτε το πρόγραμμα του εναρκτήριου φεστιβάλ στον παρακάτω σύνδεσμο και την αφίσα – πρόγραμμα της φετινής διοργάνωσης:
Ρεσιτάλ Πιάνου για τελετή έναρξης Ακαδημίας 18ης Αυγούστου 2015 (link pdf)
Ο ΔΗΜΟΣ ΠΟΡΟΥ ΓΙΑ ΤΗΝ ΣΥΝΕΡΓΑΣΙΑ ΜΕ ΤΟΝ ΥΠΟΔΙΟΙΚΗΤΗ ΤΟΥ Κ.Ε. ΠΟΡΟΣ, Κ. ΠΑΝΑΓΙΩΤΗ ΛΑΟ
Με αφορμή την αήθη επίθεση που δέχτηκε από ηλεκτρονικό μέσο ο υποδιοικητής του Κ.Ε. Πόρος, κ. Παναγιώτης Λάος, η δημοτική αρχή Πόρου θα ήθελε να τον ευχαριστήσει δημοσίως για την άψογη συνεργασία του μαζί της, καθώς και για τις άριστες διαπροσωπικές σχέσεις που ανέπτυξε με τα μέλη της, και να τού ευχηθεί καλή επιτυχία στα νέα του καθήκοντα ως κυβερνήτη.
Από το Γραφείο Τύπου του Δήμου Πόρου
ΞΕΚΙΝΗΣΕ ΤΟ ΠΡΟΓΡΑΜΜΑ ΑΝΑΚΥΚΛΩΣΗΣ ΜΕ ΜΠΛΕ ΚΑΔΟΥΣ
Μετά από πολλά χρόνια, ξεκίνησε και πάλι η εφαρμογή του συστήματος συλλογής ανακυκλώσιμων υλικών στον Δήμο Πόρου, μέσω του δικτύου των μπλε κάδων, αφού για πρώτη φορά ο Δήμος υπέγραψε διμερή σύμβαση με την Ελληνική Εταιρεία Αξιοποίησης Ανακύκλωσης. Ήδη παρελήφθησαν 50 νέοι μπλε κάδοι, οι οποίοι μέχρι τον Οκτώβριο πρόκειται να τοποθετηθούν σε όλες τις περιοχές του Δήμου, αφού προηγηθεί η καμπάνια ενημέρωσης του κοινού και η αντικατάσταση όλων των παλιών μπλε κάδων (οι οποίοι επί χρόνια χρησιμοποιούνταν για την αποκομιδή σύμμεικτων απορριμμάτων) με πράσινους και γκρι κάδους.
Όσοι επιθυμούν να συμμετέχουν στο πρόγραμμα ανακύκλωσης, μπορούν να τοποθετούν τα ανακυκλώσιμα υλικά στους κάδους που βρίσκονται στα ακόλουθα 18 σημεία:
Στο Νέο Δυτικό Λιμάνι, στη νησίδα απέναντι από τον «Διόνυσο»
Στην «Γοργόνα», απέναντι από το σ.μ. «Κρητικός»
Επί της παραλιακής οδού στο ύψος της πλωτής προβλήτας
Στην Πούντα, απέναντι από το σ.μ. «Κρητικός»
Στον Αγ. Στέφανο, στην έξοδο της περιφερειακής οδού απέναντι από το Κ.Ε. Πόρος
Απέναντι από βενζινάδικο Ηλιάδη
Στα εστιατόρια «Άσπρος Γάτος»
Στο ξενοδοχείο “Poros Image”
Στην τελευταία προβλήτα πριν την ταβέρνα «ο Πέτρος»
Στο Λιμανάκι της Αγάπης
Στην 10η στάση δίπλα στο περίπτερο
Στα σ.μ. «Σταυριανάκης» και «Κρητικός»
Στο ξενοδοχείο “Sirene Blue Resort”
Επί της κεντρικής επαρχιακής οδού στην Πλάκα δίπλα στη μάντρα σκαφών Βίκου
Επισημαίνουμε ότι όλοι οι ανωτέρω κάδοι είναι καινούργιοι και φέρουν αυτοκόλλητο που υποδεικνύει τη συγκέντρωση υλικών ανακύκλωσης. Αντίθετα, οι παλιοί μπλε κάδοι χωρίς αυτοκόλλητο, οι οποίοι βρίσκονται σε άλλα σημεία, εξακολουθούν να χρησιμοποιούνται για την αποκομιδή σύμμεικτων απορριμμάτων.
Για πληροφορίες αναφορικά με τα υλικά που μπορούν να τοποθετούνται στους μπλε κάδους: www.herrco.gr
ΑΠΑΝΤΗΣΗ ΣΤΟ ΕΓΓΡΑΦΟ ΤΟΥ ΕΠΙΚΕΦΑΛΗΣ ΤΗΣ ΜΕΙΟΨΗΦΙΑΣ Κ. ΣΠΥΡΙΔΩΝΑ ΓΙΑ ΤΟ ΚΥΚΛΟΦΟΡΙΑΚΟ
Αφού επί δεκαετίες ο κ. Σπυρίδωνας και τα μέλη της παράταξής του δεν τόλμησαν να λύσουν το κυκλοφοριακό πρόβλημα του Πόρου και δεν θεσμοθέτησαν ούτε μία κυκλοφοριακή ρύθμιση σύμφωνα με το Ν. 2696/1999 (Κώδικας Οδικής Κυκλοφορίας), αποφάσισαν από τη θέση της αντιπολίτευσης να ορθώσουν (και σε αυτό το θέμα) τη φωνή της οπισθοδρόμησης και να επιδιώξουν στην κορύφωση της τουριστικής σεζόν να υπονομεύσουν την απαγόρευση κυκλοφορίας στην παραλία του Πόρου.
Ο κ. Σπυρίδωνας κατηγορεί τον Δήμαρχο Γιάννη Δημητριάδη για δήθεν λήψη «αιφνιδιαστικών μέτρων», ωστόσο η πραγματικότητα είναι ότι η Απόφαση του Δημάρχου δεν εισάγει καμία νέα ρύθμιση, αλλά α) υπενθυμίζει την ισχύουσα από το 1991 ρύθμιση απαγόρευσης κυκλοφορίας στην παραλία τις βραδινές ώρες της θερινής περιόδου και β) γνωστοποιεί τα κριτήρια εξαίρεσης, τα οποία κατά άκρως πελατειακό και παλαιοκομματικό τρόπο είχαν αποφύγει να ορίσουν οι προηγούμενες δημοτικές αρχές και ειδικά η δημοτική αρχή Σπυρίδωνα, η οποία με την υπ’ αριθμ. 135/2005 Απόφαση ΔΣ (η οποία εκ παραδρομής στην υπ’ αριθμ. 819/2015 Απόφαση Δημάρχου γράφτηκε ως 35/2005) είχε ψηφίσει οι άρσεις και εξαιρέσεις από την απαγόρευση να χορηγούνται …«με εντολή Δημάρχου».
Οι Αποφάσεις ΔΣ στις οποίες βασίστηκε η υπ’ αριθμ. 819/2015 Απόφαση του Δημάρχου Πόρου δεν επιλέχθηκαν αυθαίρετα, όπως ισχυρίζεται ο κ. Σπυρίδωνας, αλλά επειδή είναι εκείνες με τις οποίες α) αποφασίστηκε η απαγόρευση κυκλοφορίας και β) προβλέφθηκε η δυνατότητα του Δημάρχου να καθορίζει τις εξαιρέσεις και τον βαθμό εφαρμογής του μέτρου. Η αλήθεια είναι βέβαια ότι οι εν λόγω Αποφάσεις, εκτός από υποκριτικές (αφού προέβλεπαν την απόλυτη δυνατότητα του Δημάρχου να τις καταργεί όποτε θέλει), είναι και νομικά έωλες, αφού οι προηγούμενες δημοτικές αρχές δεν τις θεσμοθέτησαν με Κανονιστική Πράξη, όπως προβλέπει ο Κ.Ο.Κ. Ωστόσο, όπως οι προηγούμενες δημοτικές αρχές είχαν το δικαίωμα να τις εφαρμόζουν κάνοντας εκπτώσεις, έτσι και η νέα δημοτική αρχή έχει το δικαίωμα να τις εφαρμόζει αξιώνοντας την αυστηρή εφαρμογή τους.
Είναι επομένως τουλάχιστον υποκριτικό εκείνος που θεσμοθετούσε παρατύπως και εφάρμοζε επί 16 χρόνια κατά το δοκούν τα μέτρα και εκείνος που κατοχύρωσε για τον εαυτό του το δικαίωμα να δίνει εντολή ποιοι, πότε και αν θα απαγορεύεται να εισέρχονται στον παραλιακό δρόμο, να καταγγείλει σήμερα την εφαρμογή των ίδιων μέτρων και την εισαγωγή για πρώτη φορά ενός ενιαίου κανόνα εύλογης εξαίρεσης από αυτά. Παρά την βαρύγδουπη, ξύλινη και άνευ ουσίας φρασεολογία του, ο κ. Σπυρίδωνας δεν μάς λέει όμως ποιες Αποφάσεις, που δήθεν ρύθμιζαν διαφορετικά το ζήτημα της απαγόρευσης, αποκρύφθηκαν από την υπ’ αριθμ. 819/2015 Απόφαση Δημάρχου. Δεν μάς λέει ποιες Αποφάσεις ρύθμιζαν νομίμως τα κυκλοφοριακά θέματα του Δήμου Πόρου πριν την επιβολή των αιφνιδιαστικών μέτρων της 1ης Αυγούστου 2015, ούτε βέβαια ποιες τα ρύθμιζαν έως το 2006 όσο ήταν Δήμαρχος, και πόσο νόμιμες ήταν. Και για άλλη μια φορά, δεν μάς λέει φυσικά ποια είναι η θέση του αναφορικά με την επίλυση του κυκλοφοριακού προβλήματος.
Τέλος, τονίζεται ότι, εκτός από την υπενθύμιση των μέτρων που είχαν ατονήσει, η νέα δημοτική αρχή, στον πρώτο χρόνο της θητείας της, έκανε ήδη αυτό που καμία προηγούμενη δημοτική αρχή δεν είχε τολμήσει να πράξει: συνέταξε και έθεσε σε διαβούλευση Κανονισμό Κυκλοφοριακών Ρυθμίσεων https://diavgeia.gov.gr/doc/70%CE%9F1%CE...., ώστε από το 2016 να εφαρμοσθεί ένας συνολικός σχεδιασμός αντιμετώπισης του κυκλοφοριακού, θεσμοθετημένος με την προβλεπόμενη από το νόμο διαδικασία. Η δέσμευση της δημοτικής αρχής να επιλύσει το πρόβλημα του κυκλοφοριακού δεν πρόκειται να ανασταλεί, όσο και αν οι εκπρόσωποι του χθες δείχνουν να μην έχουν καταλάβει το αποτέλεσμα των εκλογών του Μαΐου του 2014.
ΣΕ ΔΙΑΒΟΥΛΕΥΣΗ ΤΙΘΕΤΑΙ Ο ΚΑΝΟΝΙΣΜΟΣ ΚΥΚΛΟΦΟΡΙΑΚΩΝ ΡΥΘΜΙΣΕΩΝ
Με την υπ’ αριθμ. 248/2015 απόφασή της, η Οικονομική Επιτροπή του Δήμου Πόρου ενέκρινε τη διαδικασία διαβούλευσης και λήψης Απόφασης από το Δημοτικό Συμβούλιο για τη θέσπιση Κανονισμού Κυκλοφοριακών Ρυθμίσεων του Δήμου Πόρου, σύμφωνα με το άρθρο 79 παράγραφος 1.Α.4 του Ν. 3463/2006 (Δ.Κ.Κ.).
Διαβάστε τη σχετική απόφαση της Οικονομικής Επιτροπής και το κείμενο του Κανονισμού εδώ
ΞΕΚΙΝΑ ΤΟ ΠΡΟΓΡΑΜΜΑ ΑΝΑΚΥΚΛΩΣΗΣ ΜΕ ΜΠΛΕ ΚΑΔΟΥΣ
Μετά από πολλά χρόνια, ξεκινά και πάλι η εφαρμογή του συστήματος συλλογής ανακυκλώσιμων υλικών στον Δήμο Πόρου, μέσω του δικτύου των μπλε κάδων, αφού για πρώτη φορά ο Δήμος υπέγραψε διμερή σύμβαση με την Ελληνικής Εταιρείας Αξιοποίησης Ανακύκλωσης. Ήδη παρελήφθησαν 50 νέοι μπλε κάδοι, οι οποίοι μέχρι τον Οκτώβριο πρόκειται να τοποθετηθούν σε όλες τις περιοχές του Δήμου, αφού προηγηθεί η καμπάνια ενημέρωσης του κοινού και η αντικατάσταση όλων των παλιών μπλε κάδων (οι οποίοι επί χρόνια χρησιμοποιούνταν για την αποκομιδή σύμμεικτων απορριμμάτων) με πράσινους και γκρι κάδους.
Από σήμερα, και μέχρι την πλήρη ανάπτυξη του δικτύου, όσοι επιθυμούν να συμμετέχουν στο πρόγραμμα ανακύκλωσης, μπορούν να τοποθετούν τα ανακυκλώσιμα υλικά στους κάδους που βρίσκονται στους ακόλουθους 6 σταθμούς συλλογής ανακύκλωσης:
Νέο Δυτικό Λιμάνι: στη νησίδα απέναντι από τον «Διόνυσο»
Γοργόνα: απέναντι από το σ.μ. «Κρητικός»
Συνοικισμός: απέναντι από βενζινάδικο Ηλιάδη
Ασκέλι: απέναντι από σ.μ. «Σταυριανάκης» και «Κρητικός»
Μεγάλο Νεώριο: τελευταία προβλήτα πριν ταβέρνα «ο Πέτρος»
Ηπειρωτικό τμήμα Δήμου: επί της κεντρικής οδού στην Πλάκα δίπλα στη μάντρα σκαφών Βίκου
Για πληροφορίες αναφορικά με τα υλικά που μπορούν να τοποθετούνται στους μπλε κάδους: www.herrco.gr
ΚΥΚΛΟΦΟΡΙΑΚΕΣ ΡΥΘΜΙΣΕΙΣ ΣΤΟΝ ΠΑΡΑΛΙΑΚΟ ΔΡΟΜΟ ΤΟΥ ΛΙΜΑΝΙΟΥ ΤΟΥ ΠΟΡΟΥ
Ο Δήμος Πόρου ενημερώνει για την ισχύ των ακόλουθων κυκλοφοριακών ρυθμίσεων από κτήριο Συγγρού έως πλατεία Σολομωνίδη (πρ. Αγ. Ιωάννη):
Απαγορεύεται από 31 Ιουλίου έως 30 Αυγούστου 2015 και όλα τα ΠΣΚ του Σεπτεμβρίου, από ώρα 20:00 έως 2:00, η είσοδος και κυκλοφορία όλων των οχημάτων. Εξαιρέσεις:
α) Χωρίς άδεια: ταξί, λεωφορείο, οχήματα με πινακίδα ΑΜΕΑ και οχήματα μεταφοράς επιβατών προς ιπτάμενα (επιτρέπεται η είσοδος έως πιάτσα ταξί 30΄ πριν την αναχώρηση με την επίδειξη εισιτηρίου ή αποσκευών και με υποχρέωση άμεσης επιστροφής στο σημείο εισόδου – η είσοδος θα καταγράφεται και η λίστα όσων δεν επιστρέφουν θα χορηγείται στην αστυνομία).
β) Με άδεια που χορηγείται από τον Δήμο: δίκυκλα διανομής εστιατορίων (μία άδεια ανά κατάστημα, εφόσον φέρει ειδικό κουτί μεταφοράς), οχήματα ΑΜΕΑ χωρίς σχετική πινακίδα, βαν ξενοδοχείων, οχήματα τροφοδοσίας καυσίμων (ένα μικρό βυτιοφόρο ανά πρατήριο).
Από πιάτσα ταξί έως αφετηρία λεωφορείου θα τοποθετείται κινητός φράκτης για την απόλυτη πεζοδρόμηση του χώρου και η είσοδος των εξαιρουμένων οχημάτων θα επιτρέπεται ή από κτ. Συγγρού ή από πλ. Σολομωνίδη χωρίς διέλευση από το τμήμα της πλ. Ηρώων (εξαιρούνται ταξί και λεωφορείο).
Υπενθυμίζεται ότι η είσοδος και κυκλοφορία φορτηγών και λοιπών βαρέων οχημάτων και η τροφοδοσία καταστημάτων επιτρέπεται μόνο από 6:30 έως 10:00 και από 15:00 έως 18:00. Η είσοδος πούλμαν απαγορεύεται.
Υπενθυμίζεται ότι η στάθμευση αυτοκινήτων απαγορεύεται και στις δύο πλευρές της οδού από 6μ. πριν την στροφή του Σινεμά έως την πλ. Σολομωνίδη. Εξαιρέσεις: Επιτρέπεται η στάση έως 30΄ στο πάρκινγκ της Δημοτικής Αγοράς και η στάθμευση α) στις εσοχές έναντι Βεσσαλά, β) από Macaroni & More έως πρ. κατάστημα Κερά και γ) από την πλευρά της θάλασσας από Macaroni & More έως πλ. Σολομωνίδη πλην των προσβάσεων σε σκαλάκια. Η στάθμευση στο Νέο Δυτικό Λιμάνι επιτρέπεται και εκτός διαγραμμίσεων, αν όλες οι διαγραμμισμένες θέσεις είναι κατειλημμένες και δεν παρεμποδίζεται η κυκλοφορία οχημάτων και η λειτουργία του λιμένα.
Υπενθυμίζεται ότι η στάθμευση μοτοποδηλάτων επιτρέπεται μόνο: α) στους χώρους που επιτρέπεται η στάθμευση αυτοκινήτων, β) 6μ. μετά τη στροφή του Σινεμά έως φωτογραφείο Μωραΐτη μόνο από την πλευρά της θάλασσας, γ) στη νησίδα έναντι Δημοτικής Αγοράς και δ) από Σοφράνο προς Πούντα μόνο από την πλευρά της θάλασσας. Τονίζεται ότι σε όλους τους υπόλοιπους χώρους η στάθμευση απαγορεύεται και μεταξύ των χώρων αυτών είναι όλες οι πλατείες, τα πεζοδρόμια και το τμήμα της οδού από πιάτσα ταξί έως αφετηρία λεωφορείου.
Παρακαλούμε για την τήρηση των ανωτέρω ρυθμίσεων, προκειμένου να αποφευχθεί η επιβολή προστίμων, καθώς η αστυνομία θα διενεργεί καθημερινούς ελέγχους χωρίς δυνατότητα μετριασμού των προβλεπόμενων από τη νομοθεσία αυστηρότατων κυρώσεων.
ΞΕΚΙΝΟΥΝ ΤΗΝ ΠΑΡΑΣΚΕΥΗ 31 ΙΟΥΛΙΟΥ 2015 ΤΑ ΔΡΟΜΟΛΟΓΙΑ ΛΕΜΒΩΝ ΠΡΟΣ ΚΑΙ ΑΠΟ ΤΗΝ ΑΛΥΚΗ ΚΑΙ ΤΗΝ ΠΛΑΚΑ
Μετά τη βάρκα του Νεωρίου, επανέρχεται την ερχόμενη Παρασκευή μετά από πολλά χρόνια και η βάρκα προς Αλυκή και Πλάκα, η οποία θα συνδέει το νησιωτικό με το ηπειρωτικό τμήμα του Δήμου μας.
Τα δρομολόγια θα ξεκινήσουν την Παρασκευή 31 Ιουλίου και θα πραγματοποιούνται τρεις φορές κάθε μέρα, μέχρι το τέλος Αυγούστου.
Η δημοτική αρχή καλεί τους κατοίκους και τους επιχειρηματίες του ηπειρωτικού τμήματος να στηρίξουν την πρωτοβουλία και να επιλέξουν τα δρομολόγια των λέμβων για τις μετακινήσεις τους.
Από Λιμάνι (Δημοτική Αγορά): 10:00, 13:00 και 18:00
Από Αλυκή: 10:30, 13:30 και 18:30
Από Πλάκα: 10:35, 13:35 και 18:35
ΟΙ ΑΠΟΦΑΣΕΙΣ ΤΟΥ ΔΗΜΟΤΙΚΟΥ ΣΥΜΒΟΥΛΙΟΥ ΣΤΙΣ 22.7.2015
Το Δημοτικό Συμβούλιο Πόρου στη συνεδρίαση της 22ης Ιουλίου 2015 έλαβε τις ακόλουθες αποφάσεις:
Απόφαση 124/2015 (θέμα προ ημερησίας διάταξης): Εγκρίθηκε ομόφωνα η τροποποίηση του καταστατικού του “Ελληνικού Διαδημοτικού Δικτύου Υγιών Πόλεων” και της κωδικοποίησης αυτού, ενώ ορίστηκαν εκπρόσωποι του Δήμου Πόρου στη Γενική Συνέλευση η Δημοτική Σύμβουλος κ. Βαρβάρου Μαρία και ο δημοτικός υπάλληλος κ. Χίος Χρήστος.
Απόφαση 125/2015: Εγκρίθηκε ομόφωνα η υπ’ αριθμ. 254/2015 Απόφαση της Οικονομικής Επιτροπής περί έγκρισης της έκθεσης εσόδων – εξόδων του Β’ τριμήνου 2015 για τον έλεγχο υλοποίησης του προϋπολογισμού του Δήμου.
Απόφαση 126/2014: Εγκρίθηκε κατά πλειοψηφία (η μειοψηφία καταψήφισε την πρόταση) η υπ’ αριθμ. 255/2015 Απόφαση της Οικονομικής Επιτροπής περί αναμόρφωσης του προϋπολογισμού Δήμου Πόρου έτους 2015.
Απόφαση 127/2015: Εγκρίθηκε ομόφωνα η συμμετοχή του Δήμου Πόρου στο πλαίσιο των δράσεων του Επιχειρησιακού Προγράμματος Επισιτιστικής και Βασικής Υλικής Συνδρομής του Ευρωπαϊκού Ταμείου Βοήθειας για τους Απόρους.
Απόφαση 128/2015: Εγκρίθηκε κατά πλειοψηφία (η μειοψηφία καταψήφισε την πρόταση) η υπ’ αριθμ. 174/2015 Απόφαση του Διοικητικού Συμβουλίου του Δημοτικού Λιμενικού Ταμείου Πόρου περί αναμόρφωσης του προϋπολογισμού του, έτους 2015.
Απόφαση 129/2015: Εγκρίθηκε ομόφωνα η υπ’ αριθμ. 22/2015 Απόφαση του Διοικητικού Συμβουλίου του Κέντρου Κοινωνικής Προστασίας, Αλληλεγγύης και Παιδείας περί έγκρισης της έκθεσης εσόδων – εξόδων του Α’ τριμήνου 2015 για τον έλεγχο υλοποίησης του προϋπολογισμού του.
Απόφαση 130/2015: Εγκρίθηκαν Κατά Πλειοψηφία (η μειοψηφία υπέβαλλε διαφορετική πρόταση) τα πρακτικά της Επιτροπής Παραχώρησης Κ/Χ .
Απόφαση 131/2015: Εγκρίθηκε ομόφωνα η σύναψη σύμβασης μεταξύ του Δήμου Πόρου και της “Ανώνυμης Εταιρείας Οικολογικής Διαχείρισης Ελαστικών ECOELASTICA” για τη διαχείριση μεταχειρισμένων ελαστικών.
Απόφαση 132/2015: Ορίστηκε ομόφωνα ο κ. Κουτουζής Γεώργιος ως μέλος της Επιτροπής Συμβιβαστικής Επίλυσης Φορολογικών Διαφορών σε αντικατάσταση της κ. Μακρή Αγγελικής λόγω ανεξαρτητοποίησής της.
Απόφαση 133/2015: Ορίστηκε ομόφωνα ο κ. Κουτουζής Γεώργιος ως μέλος της Επιτροπής για την κρίση των αιτήσεων που υποβάλλονται για λήψη του βοηθήματος από το Κληροδότημα Αντιπλοιάρχου Νικ. Σωτηριάδη. σε αντικατάσταση της κ. Μακρή Αγγελικής λόγω ανεξαρτητοποίησής της.
ΔΕΛΤΙΟ ΤΥΠΟΥ ΓΙΑ ΤΟ ΕΠΙΧΕΙΡΗΣΙΑΚΟ ΠΡΟΓΡΑΜΜΑ ΕΠΙΣΙΤΙΣΤΙΚΗΣ ΚΑΙ ΒΑΣΙΚΗΣ ΥΛΙΚΗΣ ΣΥΝΔΡΟΜΗΣ ΣΤΟΝ ΔΗΜΟ ΠΟΡΟΥ
Ο Δήμος Πόρου σε συνεργασία με την Περιφερειακή Ενότητα Νήσων, πρόκειται να υλοποιήσει δράσεις του Επιχειρησιακού Προγράμματος Επισιτιστικής και Βασικής Υλικής Συνδρομής, οι οποίες χρηματοδοτούνται από το Ταμείο Ευρωπαϊκής Βοήθειας για τους Απόρους (ΤΕΒΑ) και αφορούν στην διανομή βασικών ειδών διαβίωσης (τρόφιμα, καθαριστικά, ρουχισμός κ.λπ.).
ΟΙ ΔΥΝΗΤΙΚΑ ΩΦΕΛΟΥΜΕΝΟΙ πολίτες με εισόδημα από 3.000€ που αυξάνεται ανάλογα την ειδική περίπτωση και κατοικούν στα όρια του Δήμου Πόρου να υποβάλλουν Αιτήσεις Υπαγωγής στο Πρόγραμμα έως 05.08.2015.
Ενδεικτικές περιπτώσεις ωφελούμενων ανάλογα με τα εισοδηματικά κριτήρια:
Οικογενειακή κατάσταση: Μεμονωμένο άτομο - Ετήσιο Εισόδημα: 3.000€ - Μηνιαίο Εισόδημα: 250€
Οικογενειακή κατάσταση: Οικογένεια χωρίς ανήλικο εξαρτώμενο μέλος ή άτομο με 1 ανήλικο εξαρτώμενο μέλος - Ετήσιο Εισόδημα: 4.500€ - Μηνιαίο Εισόδημα: 375€
Οικογενειακή κατάσταση: Οικογένεια με 1 ανήλικο εξαρτώμενο μέλος ή άτομο με 2 ανήλικα εξαρτώμενα μέλη - Ετήσιο Εισόδημα: 5.400€ - Μηνιαίο Εισόδημα: 450€
Οικογενειακή κατάσταση: Οικογένεια με 2 ανήλικα εξαρτώμενα μέλη ή άτομο με 3 ανήλικα εξαρτώμενα μέλη - Ετήσιο Εισόδημα: 6.300€ - Μηνιαίο Εισόδημα: 525€
Οικογενειακή κατάσταση: Οικογένεια με 3 ανήλικα εξαρτώμενα μέλη ή άτομο με 4 ανήλικα εξαρτώμενα μέλη - Ετήσιο Εισόδημα: 7.200€ - Μηνιαίο Εισόδημα: 600€
ΣΗΜΕΙΑ ΕΞΥΠΗΡΕΤΗΣΗΣ ΩΦΕΛΟΥΜΕΝΩΝ – ΥΠΟΒΟΛΗ ΑΙΤΗΣΗΣ:
ΔΗΜΟΤΙΚΗ ΚΟΙΝΩΦΕΛΗΣ ΕΠΙΧΕΙΡΗΣΗ ΠΟΡΟΥ(ΔΗ.Κ.Ε.Π.)
Αρμόδιος: Χρήστος Χίος, Μωροπούλου Αγγελική και Θεοφανία Δουζίνα
Ημέρες: Καθημερινές (Δευτέρα έως Παρασκευή)
Ώρες : 10:00 – 14:00
5Ο ΦΕΣΤΙΒΑΛ ΜΟΥΣΙΚΗΣ ΔΩΜΑΤΙΟΥ ΣΑΡΩΝΙΚΟΥ
Δέκα κορυφαίοι δεξιοτέχνες μουσικοί διεθνούς φήμης καταφθάνουν στα νησιά του Σαρωνικού κόλπου για να παρουσιάσουν έξι μοναδικές συναυλίες με φόντο το ελληνικό καλοκαίρι. Για μια εβδομάδα, από τις 31 Ιουλίου μέχρι τις 7 Αυγούστου 2015, η Ύδρα, ο Πόρος, οι Σπέτσες και ο Γαλατάς ντύνονται στα χρώματα του Φεστιβάλ Μουσικής Δωματίου Σαρωνικού και απολαμβάνουν σπουδαίες ερμηνείες των Brahms, Dvorak, Beethoven, Ravel, Mozart, Schulhof και Tchaikovski.
Το διεθνές Φεστιβάλ Μουσικής Δωματίου Σαρωνικού, που για 5η συνεχή χρονιά ανοίγει πανιά και με όχημα τη μουσική διαπλέει τα νερά του Σαρωνικού, οργανώνεται από το μουσικό σύνολο Leondari Ensemble, με τις χορηγίες της Πρεσβείας της Ομοσπονδιακής Δημοκρατίας της Γερμανίας και της Καναδικής Πρεσβείας στην Αθήνα, την υποστήριξη της Raycap, υπό την αιγίδα των Δήμων Πόρου, Ύδρας, Σπετσών και Τροιζηνίας-Μεθάνων.
Το Leondari Ensemble απαρτίζεται από διεθνούς κύρους μουσικούς της Ευρώπης, της Βορείου Αμερικής και της Αυστραλίας. Τα μέλη του συμμετέχουν σε κορυφαία μουσικά σύνολα παγκοσμίως, όπως η Συμφωνική Ορχήστρα του Λονδίνου, η Φιλαρμονική του Βερολίνου, το ARC Ensemble, η English Chamber Orchestra και το Piano Trio της Βιέννης. Πρόκειται για ένα μουσικό σύνολο που σχηματίστηκε με άξονα τις εγκάρδιες φιλικές σχέσεις των μουσικών, την κοινή τους αγάπη για τη μουσική σε συνδυασμό με τον άψογο επαγγελματισμό που τους ενώνει, καθώς και τη φιλοδοξία για τη δημιουργία μιας ζωντανής κοινότητας που με όχημα τη μουσική θα συνομιλεί στην καρδιά του καλοκαιριού με τους ανθρώπους, τους τόπους και την ιστορία τους. Μια ομάδα εξαιρετικών μουσικών, που όχι μόνο είναι φίλοι μεταξύ τους, αλλά παράλληλα είναι αφοσιωμένοι σ’ αυτό το είδος της μουσικής, που εξερευνούν και ερμηνεύουν.
Όλα ξεκίνησαν το καλοκαίρι του 2011, από δύο φίλους και άξιους σολίστες, τον Έλληνα βιολονίστα Γιάννη Αγρανιώτη και τον Αυστραλό σολίστ της βιόλας Francis Kefford, με το όραμα της δημιουργίας ενός φεστιβάλ με ξεχωριστό χαρακτήρα, που θα πρόσφερε υψηλής ποιότητας συναυλίες στην περιοχή, δημιουργώντας ταυτόχρονα μια ιδιαίτερη ατμόσφαιρα κατά τη διάρκεια της προετοιμασίας, η οποία δίνει τη δυνατότητα στους μουσικούς να εμβαθύνουν με ενθουσιασμό στο ρεπερτόριο και στο κοινό τη δυνατότητα να βιώσει τη μουσική με μια σπάνια αμεσότητα. Έτσι δημιούργησαν το Leondari Ensemble και για 4 συναπτά έτη κατάφεραν με το Φεστιβάλ Μουσικής Δωματίου Σαρωνικού να εμπλέξουν τις τοπικές κοινωνίες και τους φορείς που τις απαρτίζουν, σχολεία, ξενοδοχεία, επιχειρήσεις και δημοτικές αρχές, κάνοντας πράξη το όραμά τους να μεταγγίσουν την υψηλών απαιτήσεων κλασική μουσική στα μικρά νησιά του Σαρωνικού κόλπου.
Στον Πόρο θα πραγματοποιηθούν δύο συναυλίες ως εξής:
1 Αυγούστου 2015, 21:00
String Quartet in E-flat major, ‘Harp’, P.74 L. van Beethoven
String Quintet in E-flat major, Op. 97 A. Dvořák
7 Αυγούστου 2015, 21:00
String Quintet in C minor, K. 406 W. A. Mozart
Duo for Violin and Violoncello (1925) E. Schulhoff
String Sextet in D minor, ‘Souvenir de Florence’ , Op. 70
Λίγα λόγια για τους καλλιτέχνες
Ο Benjamin Bowman, ένας από τους πιο πολύπλευρους μουσικούς του Καναδά και μέλος του ευρέως αναγνωρισμένου συγκροτήματος μουσικής δωματίου ARC Ensemble, είναι εξάρχων της ορχήστρας του American Ballet Theatre της Νέα Υόρκης. Ο Bogdan Bozovic παίζει βιολί στο Piano Trio της Βιέννης. Ο James Barralet πρόσφατα κυκλοφόρησε ηχογράφηση της μουσικής του Brahms για τσέλο και πιάνο και είναι ο καλλιτεχνικός διευθυντής του Φεστιβάλ Μουσικής Δωματίου του Whittington στην Αγγλία. H Rebekka Markowski υπήρξε μέλος της Ορχήστρας του Φεστιβάλ της Λουκέρνης, συνεργάζεται συχνά με τη Φιλαρμονική Ορχήστρα του Βερολίνου και κατέχει τη θέση της Β’ Κορυφαίας στην ορχήστρα της Komische Oper του Βερολίνου. Ο βραβευμένος Γερμανός πιανίστας Caspar Frantz έχει διατελέσει διευθυντής του φεστιβάλ σύγχρονης μουσικής Zeitkunst του Βερολίνου, έχει ηχογραφήσει πολυάριθμα CD και είναι καλλιτεχνικός σύμβουλος του Φεστιβάλ Μουσικής Δωματίου Σαρωνικού. Ο Γιάννης Αγρανιώτης , έχει εμφανισθεί στις σπουδαιότερες ελληνικές αίθουσες, έχει δώσει ρεσιτάλ και έχει συμμετάσχει σε συναυλίες μουσικής δωματίου στη Γερμανία και αλλού και συνεργάζεται με την Εθνική Λυρική Σκηνή. Ο Francis Kefford συνεργάζεται συχνά με κορυφαίες βρετανικές ορχήστρες όπως η Συμφωνική Ορχήστρα του Λονδίνου, η Royal Opera House Orchestra, η Aurora Orchestra και η English Chamber Orchestra.
Το Leondari Ensemble προσκαλεί και φέτος μια εξαίρετη ομάδα διακεκριμένων μουσικών για να δώσουν πνοή στο 5ο Φεστιβάλ Μουσικής Δωματίου Σαρωνικού: τον τσελίστα Julian Arp, καθηγητή στο Conservatoire του Graz, τον Ariel Barnes, κορυφαίο τσελίστα της Συμφωνικής Ορχήστρας του Βανκούβερ και δύο ξεχωριστές, ταλαντούχες, νεαρές μουσικούς από την Αγγλία, την Anna Blackmur (βιολί, Royal Opera House, Covent Garden) και την Rosalind Ventris (βιόλα).
Το διεθνές Φεστιβάλ Μουσικής Δωματίου Σαρωνικού μας καλεί για ακόμη μια χρονιά να διερευνήσουμε μέσα στα πανάρχαια – σπάνιας ομορφιάς – τοπία του Σαρωνικού κόλπου τις δυναμικές που περιέχουν οι δυνατότητες ερμηνείας του σπουδαίου ρεπερτορίου της μουσικής δωματίου, εκτελεσμένο από μουσικούς που συνδέονται με σχέσεις φιλίας μεταξύ τους και ταυτόχρονα παραμένουν απόλυτα προσηλωμένοι στην τέχνη τους.
Ακουλουθήστε το Φεστιβάλ Μουσικής Δωματίου Σαρωνικού
Η Γιορτή της Λεμονιάς είναι ένα σύνολο εκδηλώσεων που λαμβάνει χώρα κάθε καλοκαίρι, συνήθως στα τέλη Ιουλίου. Το όνομα της οφείλεται στο κύριο προϊόν της περιοχής, το λεμόνι, το οποίο καλλιεργείται στην περιοχή Λεμονοδάσος Πόρου.
Για φέτος οι εκδηλώσεις αρχίζουν στις 24 Ιουλίου 2015 και κορυφώνονται με την αναπαράσταση του ψαρέματος του «Κρόκου» στις 4 Αυγούστου 2015, συμπεριλαμβάνοντας ένα ποικίλο πρόγραμμα με μουσικές συναυλίες, ιστορικές αναδρομές, εκθέσεις ζωγραφικής και αγιογραφίας, μουσικοθεατρκή παράσταση, βραδιές χορού από χορευτικά συγκροτήματα, παράσταση θεάτρου σκιών, θεατρική παράσταση κ.ά.
Το μεγαλύτερο μέρος των εκδηλώσεων θα γίνει στο υπαίθριο αμφιθέατρο του κτιρίου Συγγρού, όπου εκεί θα έχετε την ευκαιρία να επισκεφθείτε το Λαογραφικό Μουσείο το οποίο αποτελεί ένα ξεχωριστό τμήμα των δραστηριοτήτων του Συλλόγου μας.
Ο Σύλλογος μας για τους σκοπούς της ευρύτερης ενημέρωσης των ενδιαφερομένων, έχει εκδώσει πρόγραμμα το οποίο κυκλοφόρησε σε ηλεκτρονική μορφή από την ιστοσελίδα μας και σε έντυπη μορφή. Μπορείτε επίσης να το προμηθευτείτε από το Λαογραφικό Μουσείο της «Ποριώτισσας».
Για τους φίλους που συνήθως επιλέγουν την ενημέρωση τους μέσω του κοινωνικού δικτύου facebook, ο Σύλλογός μας έχει δημιουργήσει και συντηρεί τις κάτωθι ιστοσελίδες:
Πολιτιστικός Σύλλογος Γυναικών Πόρου «Ποριώτισσα»: https://www.facebook.com/Poriotissa.gr
Για τους φίλους που επιθυμούν να αναρτήσουν το δικό τους φωτογραφικό υλικό και βίντεο από τις εκδηλώσεις, υπάρχει το facebook group της «Ποριώτισσας»: https://www.facebook.com/groups/poriotissa/
Όλες οι Εκδηλώσεις έχουν δωρεάν είσοδο.
ΕΝΗΜΕΡΩΣΗ ΓΙΑ ΕΝΑΡΞΗ ΨΕΚΑΣΜΩΝ ΚΑΤΑ ΤΟΥ ΔΑΚΟΥ ΤΗΣ ΕΛΙΑΣ
Σύμφωνα με ενημέρωση που είχε ο Δήμος Πόρου από την Περιφέρεια Αττικής, αύριο Πέμπτη 23 Ιουλίου θα ξεκινήσει ο πρώτος δολωματικός ψεκασμός για την καταπολέμηση του δάκου, εφ’ όσον υπάρχουν οι κατάλληλες καιρικές συνθήκες, στις ακόλουθες περιοχές:
ΔΑΡΙΖΑ – ΤΣΕΛΕΒΙΝΙΑ – ΚΑΡΑΠΟΛΙΤΙ – ΒΛΑΧΕΪΚΑ (και κατά περίπτωση σε λοιπές περιοχές).
Για το λόγο αυτό, παρακαλούνται οι ελαιοπαραγωγοί να παρευρίσκονται στα ελαιοκτήματά τους κατά τους ψεκασμούς, προκειμένου να υποβοηθήσουν το συνεργείο ψεκασμού στο έργο τους.
ΜΑΓΙΚΗ ΒΡΑΔΙΑ ΜΕ ΜΙΚΡΟΥΤΣΙΚΟ ΣΤΟ ΛΙΜΑΝΙ ΤΟΥ ΠΟΡΟΥ
Μια μοναδική βραδιά έζησαν το Σάββατο 18.7.2015 οι κάτοικοι του Πόρου και οι επισκέπτες που είχαν την τύχη να βρίσκονται στο νησί μας.
Ο Θάνος Μικρούτσικος, η Αφροδίτη Μάνου και ο Κώστας Θωμαΐδης, μάγεψαν το κοινό και μετέτρεψαν το λιμάνι του Πόρου σε μια μεγάλη γιορτή, στην μεγαλύτερη εκδήλωση που έχει γίνει ποτέ στον συγκεκριμένο χώρο, στην οποία συμμετείχαν περισσότεροι από 2.000 θεατές.
Η εικόνα της κατάμεστης παραλίας, σε αρμονία με το ξεχωριστό τοπίο του Πόρου -τη θάλασσα από τη μία μεριά και τον οικισμό με τον βράχο του φωτισμένου ρολογιού από την άλλη- και οι μοναδικές ερμηνείες των καλλιτεχνών, συνέθεσαν μια ιδιαίτερη εμπειρία, η οποία θα αποτελέσει οδηγό για μελλοντικές εκδηλώσεις.
Η συναυλία έγινε στο πλαίσιο του Poros Αrts Festival, το οποίο θα συνεχισθεί με επιλεγμένες εκδηλώσεις το δεύτερο 15μερο του Αυγούστου, χάρη στη στήριξη των εθελοντών και των χορηγών του, στους οποίους αξίζουν συγχαρητήρια!
ΞΕΚΙΝΟΥΝ ΤΗΝ ΠΑΡΑΣΚΕΥΗ 17 ΙΟΥΛΙΟΥ 2015 ΤΑ ΔΡΟΜΟΛΟΓΙΑ ΛΕΜΒΩΝ ΛΙΜΑΝΙ – ΝΕΩΡΙΟ
Για δεύτερη συνεχή χρονιά θα λειτουργήσει φέτος η παραδοσιακή συγκοινωνία με βάρκες στη γραμμή Λιμάνι – Νεώριο.
Τα δρομολόγια θα ξεκινήσουν την Παρασκευή 17 Ιουλίου και θα πραγματοποιούνται μέχρι το τέλος Αυγούστου.
Όπως και πέρυσι, η δημοτική αρχή καλεί τους επιχειρηματίες του Νεωρίου και τα μέλη του Σωματείου Λεμβούχων να στηρίξουν την πρωτοβουλία αυτή και ιδιαίτερα τους κατοίκους και επισκέπτες του νησιού μας να αφήσουν τα αυτοκίνητά τους και να συνδυάσουν την εξυπηρέτηση με την απόλαυσή τους.
Τα δρομολόγια θα ξεκινούν «ακριβώς» από το Λιμάνι (πιάτσα ταξί) και «και μισή» από το Νεώριο (προβλήτα Μουρτζούκου), από τις 10:00 έως τις 21:30, με ενδιάμεσες στάσεις το Poros Image και την Άγκυρα (ξενοδοχεία Άγκυρα και Παύλου), ενώ η τιμή του εισιτηρίου θα είναι 1,5€.
* Το Σάββατο 18 Ιουλίου, θα εκτλεσθεί και έκτακτο δρομολόγιο προς Νεώριο αμέσως μετά την συναυλία του Θάνου Μικρούτσικου
ΤΟ ΦΩΤΟΓΡΑΦΙΚΟ ΚΕΝΤΡΟ ΘΕΣΣΑΛΟΝΙΚΗΣ ΣΤΟΝ ΠΟΡΟ
Το Poros Arts Festival σε συνεργασία με το Φωτογραφικό Κέντρο Θεσσαλονίκης (www.fkth.gr) παρουσιάζουν την περιοδεύουσα Ομαδική Έκθεση Φωτογραφίας και Λογοτεχνικών Κειμένων με θέμα «ΔΡΟΜΟΙ: Δρόμοι της Ζωής – Δρόμοι που Φεύγουν».
Η έκθεση θα πραγματοποιηθεί στo Κτίριο Συγγρού (ενώπιον του λιμανιού) στο Πόρο Τροιζινίας και θα διαρκέσει από την Παρασκευη 17 Ιουλίου 2015 έως και την Κυριακή 26 Ιουλίου 2015, με ωράριο λειτουργίας από 18:30 έως 20:30 καθημερινά.
Τα εγκαίνια θα πραγματοποιηθούν την Παρασκευή 17/7 ώρα 19:30. Κατά την διάρκεια των εγκαινίων της έκθεσης θα διαβαστούν λογοτεχνικά κείμενα και ποιήματα από την έκθεση.
Η έκθεση έχει τίτλο: «Δρόμοι: Δρόμοι της ζωής –Δρόμοι που φεύγουν» και είναι μία ανοικτή και πρωτότυπη έκθεση, και για το υλικό που διαπραγματεύεται, και για το πως ενώθηκαν και συμμετέχουν σε αυτή λογοτέχνες και φωτογράφοι, και για την φόρμα παρουσίασής της.. Η έκθεση «Δρόμοι: Δρόμοι της ζωής –Δρόμοι που φεύγουν» είναι πρωτότυπη και μοναδική και για έναν άλλον λόγο. Ξεκίνησε από τη Θεσσαλονίκη, αλλά ταξιδεύει ανανεούμενη από τόπο σε τόπο, και σε κάθε της νέο σταθμό εμπλουτίζεται με νέο υλικό, υλικό από το φωτογραφικό δυναμικό της περιοχής που την προσκάλεσε. Οι φωτογραφίες από τους φωτογράφους της περιοχής που προστίθενται, είναι της αυτής λογικής παρουσίασης με όλες τις προηγούμενες και έτσι ο θεατής του επόμενου σταθμού είναι αδύνατον να καταλάβει ποια εικόνα βρίσκεται στην έκθεση από την αρχή και ποια μόλις προσετέθη.
Ένα πρόσθετο θέμα που ξεκαθαρίζει με τον τρόπο της η έκθεση, είναι αυτό της ιδιαιτερότητας της καλλιτεχνικής γραφής, το απεριόριστο των δυνατοτήτων έκφρασης επάνω στο οποιοδήποτε φωτογραφικό ή όχι αντικείμενο. Αν και ο κάθε δημιουργός διαπραγματεύεται το ίδιο με όλους θέμα, τον δρόμο, (μέχρι στιγμής συμμετέχουν 56 δημιουργοί), βλέπουμε πως ούτε ένας δεν μας μιλά με τον ίδιο τρόπο και για το ίδιο θέμα. Η έκθεση καταδεικνύει όχι μόνο το πόσο διαφέρει, και ο τρόπος οπτικής ή φιλοσοφικής προσέγγισης του κοινού θέματος από τον καθένα, αλλά και πόσο διαφέρει ο τρόπος με τον όποιο αποδίδουν φωτογραφικά αυτή την προσέγγιση. Αποτέλεσμα; Ο κάθε νέος σταθμός να εμπλουτίζει την έκθεση, να την κάνει πιο πολύπλοκη, πιο σύνθετη.
Η έκθεση «Δρόμοι: Δρόμοι της ζωής –Δρόμοι που φεύγουν» είναι μία εγκατάσταση, όπου λογοτεχνία, ποίηση και δημιουργική καλλιτεχνική φωτογραφία, συστρατεύονται, διεκδικώντας να βάλουν το θεατή τους, μέσω της ανάγνωσης και θέασης λέξεων και εικόνων, σε ένα περιβάλλον περισυλλογής για την έννοια δρόμος.
Ανάμεσα στα φωτογραφικά έργα βρίσκονται και τα λογοτεχνικά, τα έργα των συγγραφέων, τυπωμένα το ίδιο μεγάλα σα φωτογραφίες, να συμπληρώνουν το πάζλ και να δίνουν μία ξεχωριστή φόρμα στην έκθεση.
Στην έκθεση συμμετέχουν οι:
Στην έκθεση συμμετέχουν οι: Μάνος Αναστασιάδης, Γιάννης Γιαννάς, Μίλτον Λουίζ, Μιχάλης Βομβύλας, Αλέξανδρος Λουιζίδης, Άγις Παπαθανασίου, Αθηνά Παπαδάκη, Αργύρης Λιαπόπουλος, Βαγγέλης Αυδίκος, Βασίλης Καρκατσέλης, Γεωργία Κουρκουνάκη, Γιάννης Παπαδόπουλος, Γιάννης Χολογκούνης, Γιώργος Καμπάνης, Γιώργος Α. Παναγιώτου, Δημήτρης Γκιώνης, Δημήτρης Κουματζιάς, Δημήτρης Προκοπίου, Ευθύμης Μουρατίδης, Θανάσης Μπαξόπουλος, Θανάσης Ράπτης, Θανάσης Χειμωνάς, Καίτη Παπαναούμ, Κάρολος Τσίζεκ, Κυριάκος Χαραμπίδης, Κώστας Ακρίβος, Κώστας Λούστας, Κώστας Κωσταβάρας, Κωστής Τζερμιάς, Κώστας Κίτσος, Λάμπρος Φάτσης, Μάγδα Τσιρογιάννη, Μάνος Κοντολέων, Μαρία Λαγδού, Μαρίνα Βαρουτά, Μαρίνη Σκλήρη, Μάριος Εμμανουηλίδης, Μενέλαος Μελετζής, Μίλτος Φραγκόπουλος, Μιχαήλ Μήτρας, Νάκης Σκορδίλης, Νέλλη Ανδρικοπούλου, Νένη Ευθυμιάδη, Νίκη Αναστασέα, Νίκος Λεβέντης, Νίκος Χουρδάκης, Νίκος Παιζάνης, Ντίνος Σιώτης, Πάτρα Βασιλείου, Πέτρος Κοτζαμπάσης, Σάκης Σερέφας, Χάρης Πλουμίδης, Χριστινα Παπαφράγκου, Αναστασία Βασιλειάδου, Αχιλλέας Τρανουλίδης, ο Μιχάλης Τοανόγλου, Θάνος Αρβανίτης, Έλεν Καλογερά, Στέφανος Μαμμίδης, η Μάρω Αναγνωστοπούλου και ο Νίκος Πάυλου.
Η έκθεση, είναι μία παραγωγή του Φωτογραφικού Κέντρο Θεσσαλονίκης, και κατά το πρόσφατο παρελθόν, έχει παρουσιασθεί στο παλαιό Αρχαιολογικό Μουσείο Θεσσαλονίκης – Γενί Τζαμί , στις Πηγές Καλλιθέας στη Ρόδο, στην Αίθουσα Εκθέσεων του Πολιτιστικού Κέντρου Δήμου Λευκάδας, στο Lobby του ξενοδοχείου Messina Mare στο Καλό Νερό Κυπαρισσίας και στην Πινακοθήκη Κυκλάδων στην Ερμουπόλη της Σύρου.
ΛΙΓΑ ΛΟΓΙΑ ΓΙΑ ΤΟ ΦΩΤΟΓΡΑΦΙΚΟ ΚΕΝΤΡΟ ΘΕΣΣΑΛΟΝΙΚΗΣ
Η ΦΩΤΟΓΡΑΦΙΚΉ ΟΜΑΔΑ ΤΡΙΑΝΔΡΙΑΣ, η ομάδα που βρίσκεται πίσω, ίδρυσε και υποστηρίζει το Φωτογραφικό Κέντρο Θεσσαλονίκης, ιδρύθηκε το 1984 στην Πάνω Πόλη της Θεσσαλονίκης και από τότε συνεχίζει σταθερά υπέρ της δημιουργικής φωτογραφίας. Το σχήμα, ευέλικτο αρκετά για να μπορεί να εξελίσσεται, πήρε πολλές μορφές στη μακροχρόνια πορεία του, και ίσως γι αυτό να κατάφερε να συνεχίζει τη δυναμική του παρέμβαση στα της καλλιτεχνικής φωτογραφίας.
Με στόχο την ταυτόχρονη δημιουργία κοινού και δημιουργών, εργάζεται όλο το χρόνο, παντού όπου χρειαστεί.
Διδάσκοντας τη φωτογραφία σαν τέχνη και μέσον έκφρασης με δεκάδες εκθέσεις, προβολές, ομιλίες, παντός τύπου παρεμβάσεις και φυσικά, προσκλήσεις δημιουργών στη Θεσσαλονίκη (από Ελλάδα και εξωτερικό), φέρνει τη σύγχρονη δημιουργική φωτογραφία στο επίκεντρο του προβληματισμού των φωτογράφων και των κάθε είδους φίλων της φωτογραφίας.
Για τη διεθνή δράση του και για τις ανάγκες προώθησης της ελληνικής φωτογραφίας στο εξωτερικό είναι μέλος στην Ένωση Ευρωπαϊκών (μη κρατικών) Φεστιβάλ Φωτογραφίας και του Παγκόσμιου Δικτύου Φωτογραφικών Κέντρων.
ΦΩΤΟΓΡΑΦΙΚΟ ΚΕΝΤΡΟ ΘΕΣΣΑΛΟΝΙΚΗΣ www.fkth.gr
Επιμέλεια έκθεσης: Βασίλης Καρκατσέλης – Δημήτρης Προκοπίου
Πληροφορίες: Δημήτρης Προκοπίου 6946033249
Η ΩΡΑ ΤΗΣ ΦΩΤΟΓΡΑΦΙΑΣ ΣΤΟ POROS ARTS FESTIVAL
Μετά τους εικαστικούς, ήρθε η ώρα των φωτογράφων στο Poros Arts Festival. Την Πέμπτη 16 Ιουλίου στις 7:30μμ στην πλατεία Δημαρχείου, στο ισόγειο του δημαρχείου Πόρου, θα γίνουν τα εγκαίνια της ομαδικής έκθεσης φωτογραφίας με τίτλο «Όλα είναι δρόμος…».
Η έκθεση θα διαρκέσει μέχρι τις 30 Ιουλίου και σε αυτήν συμμετέχουν φωτογράφοι που είτε μένουν στο νησί, είτε το επισκέπτονται τακτικά και το αγαπούν.
Οι δουλειές εκθέτονται σε όλες τις αίθουσες του ισογείου του Δημαρχείου Πόρου και οι εκθέσεις θα ανοίγουν τις πρωινές και τις απογευματινές ώρες.
Ο ΘΑΝΟΣ ΜΙΚΡΟΥΤΣΙΚΟΣ ΣΤΟ POROS ARTS FESTIVAL: «Η ΜΝΗΜΗ ΟΤΑΝ ΕΠΙΣΤΡΕΦΕΙ ΕΚΔΙΚΕΙΤΑΙ»
«Η μνήμη όταν επιστρέφει εκδικείται». Αυτός είναι ο τίτλος της συναυλίας του Θάνου Μικρούτσικου, που θα πραγματοποιηθεί στα πλαίσια του Poros Arts Festival, το Σάββατο 18 Ιουλίου 2015 στο κέντρο του Πόρου.
Τον μεγάλο Έλληνα μουσικοσυνθέτη θα πλαισιώσουν οι ερμηνευτές Αφροδίτη Μάνου και Κώστας Θωμαΐδης. Επίσης μαζί τους θα βρίσκονται οι μουσικοί Θύμιος Παπαδόπουλος (πνευστά) και Θοδωρής Οικονόμου (πιάνο).
“Πως η ιστορία γίνεται σιωπή”. Τραγούδια με αίμα. Τραγούδια από πέτρα. Τραγούδια για το όνειρο που πάντα θα κυνηγάμε. Τραγούδια για να ξορκίσουμε τους εφιάλτες, που και τότε και τώρα μας περικυκλώνουν. Αυτά είναι τα τραγούδια που θα παίξουμε. Είναι τραγούδια της αθωότητάς μας, είναι τραγούδια της μνήμης μας. Και ένας Λαός που έχει μνήμη μπορεί να συνεχίσει να υπάρχει.
Οι φωνές της Αφροδίτης και του Κώστα είναι οι πιο κατάλληλες να κάνουν το πέρασμα από το τότε στο τώρα. Δραματική – λυρική και επική ταυτοχρόνως- η Μάνου, με πάθος και ακρίβεια ο Θωμαίδης πλαισιωμένοι από τον πολυσύνθετο Θύμιο Παπαδόπουλο με τα πνευστά του, τον σπουδαίο Θοδωρή Οικονόμου με το πιάνο του και φυσικά από τον Θάνο Μικρούτσικο, θα μας ταξιδέψουν με τραγούδια που μας εμψύχωσαν και μας απογείωσαν.
«Η πιο όμορφη θάλασσα», «ο Ντικ», «η Δίκοπη ζωή» θα είναι εκεί. Όπως και οι… «Κρύες γυναίκες» σε μια «Πιρόγα» θα συναντήσουν τη «Ρόζα». «Η Ταράτσα», «τα Κελιά» και το «Μιλώ» του Μίκη θα είναι εκεί.
Είναι ανάγκη μου -λέει ο Θάνος Μικρούτσικος- να μιλήσω τώρα με αυτό τον τρόπο. Θέλω να ξαναμαζέψω τα πολύτιμα και να τα δείξω στον κόσμο, ιδίως στους νεώτερους για να μάθουν τι κληρονομούν.
Σάββατο 18 Ιουλίου στην παραλία του Πόρου στις 9:30 μμ.
ΕΩΣ ΤΙΣ 29.7.2015 ΤΙΘΕΤΑΙ ΣΕ ΔΙΑΒΟΥΛΕΥΣΗ Ο ΚΑΝΟΝΙΣΜΟΣ ΚΥΚΛΟΦΟΡΙΑΚΩΝ ΡΥΘΜΙΣΕΩΝ
Με την υπ’ αριθμ. 248/2015 απόφασή της, η Οικονομική Επιτροπή του Δήμου Πόρου ενέκρινε τη διαδικασία διαβούλευσης και λήψης Απόφασης από το Δημοτικό Συμβούλιο για τη θέσπιση Κανονισμού Κυκλοφοριακών Ρυθμίσεων του Δήμου Πόρου, σύμφωνα με το άρθρο 79 παράγραφος 1.Α.4 του Ν. 3463/2006 (Δ.Κ.Κ.). Ο εν λόγω Κανονισμός τίθεται σε διαβούλευση έως τις 29 Ιουλίου 2015.
Διαβάστε τη σχετική απόφαση της Οικονομικής Επιτροπής και το κείμενο του Κανονισμού εδώ.
ΜΕ… ΑΡΩΜΑ ΚΟΕΝ Η ΠΑΡΑΣΤΑΣΗ ΤΟΥ RYERSON UNIVERSITY
Την Παρασκευή 17 Ιουλίου 2015, ώρα 21:30 διοργανώνεται στο υπαίθριο αμφιθέατρο Συγγρού θεατρική και χορευτική παράσταση 27 φοιτητών του Καναδικού Πανεπιστημίου Ryerson με τίτλο “ΧΟΡΕΨΕ ΩΣ ΤΟ ΤΕΛΟΣ ΤΟΥ ΕΡΩΤΑ”. Η παράσταση είναι αφιέρωμα στη μουσική και την ποίηση του διάσημου Καναδού συνθέτη, τραγουδιστή και συγγραφέα Leonard Kohen, με σκηνοθεσία της καθηγήτριας θεάτρου και πρόεδρο του τμήματος θεάτρου Peggy Shannon, και χορογραφία του γνωστού Αμερικανού χορογράφου Jastin de Bernardi.
Η παράσταση έχει περιληφθεί στο πρόγραμμα του POROS ARTS FESTIVAL και η είσοδος ελεύθερη. Να θυμίσουμε πως τα 3 τελευταία χρόνια οι φοιτητές του παραπάνω καναδικού πανεπιστημίου κάνουν εκπαιδευτικές διακοπές με την καθηγήτριά τους Peggy Shannon στην Ελλάδα και τον Πόρο, και μας έχουν ωραιότατες μουσικο-χορευτικές παραστάσεις. Ας τους τιμήσουμε με την παρουσία μας και φέτος.
ΜΕ ΔΥΣANATOLIA (ΣΤΗ ΓΟΡΓΟΝΑ) ΣΥΝΕΧΙΖΕΤΑΙ ΤΟ POROS ARTS FESTIVAL
Απόψε στις 9μμ, οι Δυσanatolia θα εμφανιστούν στη Γοργόνα μπροστά από το κτήριο Συγγρού. Η συναυλία ήταν προγραμματισμένη για το Μεγάλο Νεώριο, ωστόσο μεταφέρθηκε στην παραλία του Πόρου για τεχνικούς λόγους.
Οι Δυσanatolia είχαν κερδίσει το ποριώτικο κοινό από το περσινό φεστιβάλ, με το κέφι και την ενέργεια τους.
ΑΝΑΒΑΘΜΙΣΗ ΠΑΡΑΛΙΩΝ ΔΗΜΟΥ ΠΟΡΟΥ
Ολοκληρώθηκαν οι εργασίες εξωραϊσμού και διάστρωσης των παραλιών του Πόρου, καθώς μετά το Κανάλι, το Ασκέλι και τη Χρυσή Αυγή, εξωραΐστηκαν οι παραλίες του Νεωρίου και η παραλία του Αγ. Στεφάνου, στην οποία τοποθετήθηκαν κοινόχρηστα παγκάκια και ομπρέλες. Επίσης, κατόπιν ενεργειών του Δήμου και του Δημοτικού Λιμενικού Ταμείου, τοποθετήθηκε και πάλι ναυαγοσώστης στην πλαζ Ασκελίου, ο οποίος, σύμφωνα με τις πράξεις παραχώρησης που σύναψε το Λιμενικό Ταμείο, αμείβεται από τις παραλιακές επιχειρήσεις της περιοχής.
POROS ARTS FESTIVAL: ROCK PARTY ΣΤΟ ΚΑΝΑΛΙ «60S VS 90S»
Μπορεί να αναβλήθηκε λόγω τεχνικών δυσκολιών η εμφάνιση των θρυλικών Last Drive, αυτό όμως δεν σημαίνει ότι το Κανάλι θα παραμείνει σιωπηλό απόψε Σάββατο 11 Ιουλίου.
Σε παρεϊστική, όπως αναμένεται, ατμόσφαιρα θα παίξουν δυο συγκροτήματα στην παραλία του Πόρου. Η αποψινή συναυλία λοιπόν, θα ανοίξει από τους Νορβηγούς βετεράνους Mary Lou Crew και θα κλείσει με τους φίλους από τον Κορυδαλλό Human Asteroid.
Και τα δυο συγκροτήματα στήριξαν το περσινό Poros Arts Festival. Οι Mary Lou Crew είχαν εμφανιστεί στην πλατεία του Δημαρχείου στα εγκαίνια της έκθεσης φωτογραφίας, ενώ οι Human Asteroid είχαν εμφανιστεί ξανά στο Κανάλι με τρία ακόμη ελληνικά συγκροτήματα.
Οι Νορβηγοί ρόκερς Mary Lou Crew, αναμένεται παίξουν τραγούδια της δεκαετίας του 1960, ενώ οι Human Asteroid θα παίξουν δικές τους συνθέσεις με επιρροές της ροκ της δεκαετίας του 1990.
Η βραδιά ξεκινάει στις 9μμ. Η είσοδος είναι ελεύθερη.
ΜΟΥΣΙΚΟΧΟΡΕΥΤΙΚΗ ΠΑΡΑΣΤΑΣΗ ΣΤΙΣ 17 ΙΟΥΛΙΟΥ
Στις 17 Ιουλίου 2015, ώρα 21:30 διοργανώνεται στο υπαίθριο αμφιθέατρο Συγγρού θεατρική και χορευτική παράσταση 27 φοιτητών του Καναδικού Πανεπιστημίου Ryerson με τίτλο «ΧΟΡΕΨΕ ΩΣ ΤΟ ΤΕΛΟΣ ΤΟΥ ΕΡΩΤΑ».
Η παράσταση είναι αφιέρωμα στη μουσική και την ποίηση του διάσημου Καναδού συνθέτη, τραγουδιστή και συγγραφέα Leonard Kohen, με σκηνοθεσία της καθηγήτριας θεάτρου και πρόεδρο του τμήματος θεάτρου Peggy Shannon, και χορογραφία του γνωστού Αμερικανού χορογράφου Jastin de Bernardi.
Η παράσταση έχει περιληφθεί στο πρόγραμμα του POROS ART FESTIVAL και η είσοδος ελεύθερη.
Να θυμίσουμε πως τα 3 τελευταία χρόνια οι φοιτητές του παραπάνω καναδικού πανεπιστημίου κάνουν εκπαιδευτικές διακοπές με την καθηγήτριά τους Peggy Shannon στην Ελλάδα και τον Πόρο, και μας έχουν ωραιότατες μουσικο-χορευτικές παραστάσεις.
Ας τους τιμήσουμε με την παρουσία μας και φέτος.
ΑΝΑΒΑΛΛΕΤΑΙ Η ΣΥΝΑΥΛΙΑ ΤΩΝ LAST DRIVE ΣΤΟΝ ΠΟΡΟ
Δυστυχώς, παρά τις προσπάθειες που έγιναν μέχρι την τελευταία στιγμή, δεν κατέστη τελικά δυνατό να πραγματοποιηθεί η συναυλία των Last Drive στον Πόρο το Σάββατο 11 Ιουλίου. Οι λόγοι που αναβάλλεται η συναυλία είναι τεχνικοί.
Το capital control όπως ήταν φυσικό έχει επηρεάσει σε μεγάλο βαθμό την χρηματοδότηση των εκδηλώσεων, και περιόρισε σημαντικά τις δυνατότητες της τεχνικής υποστήριξης.
Το Poros Arts Festival βασίζεται σε χορηγίες τοπικών επιχειρήσεων. Οι εκδηλώσεις είναι δωρεάν για το κοινό και δεν υπάρχουν άλλοι οικονομικοί πόροι για το φεστιβάλ.
Ζητούμε συγνώμη από το κοινό και ανανεώνουμε για αργότερα το ραντεβού μας στον Πόρο με τους Last Drive και τους φίλους τους.
Οργανωτική Ομάδα Poros Arts Festival
ΑΝΑΡΤΗΣΗ ΑΠΟΤΕΛΕΣΜΑΤΩΝ ΣΟΧ 1/2015 – ΠΡΟΘΕΣΜΙΑ ΥΠΟΒΟΛΗΣ ΕΝΣΤΑΣΕΩΝ
ΑΝΑΡΤΗΣΗ ΑΠΟΤΕΛΕΣΜΑΤΩΝ ΣΟΧ 1/2015 – ΠΡΟΘΕΣΜΙΑ ΥΠΟΒΟΛΗΣ ΕΝΣΤΑΣΕΩΝ
Σας γνωρίζουμε ότι σήμερα 9 Ιουλίου 2015, αναρτήθηκαν στον Πίνακα Ανακοινώσεων του Δημοτικού Καταστήματος οι πίνακες κατάταξης των υποψηφίων για πρόσληψη με σύμβαση ορισμένου χρόνου ΣΟΧ 1/2015, σε συνολικά τρεις (3) θέσεις για κάλυψη εποχικών ή παροδικών αναγκών ανταποδοτικού χαρακτήρα του Δήμου Πόρου. Κατά των πινάκων αυτών επιτρέπεται στους ενδιαφερόμενους η άσκηση ένστασης μέσα σε αποκλειστική προθεσμία δέκα (10) ημερολογιακών ημερών η οποία αρχίζει από αύριο Παρασκευή 10/7/2015. Η ένσταση κατατίθεται ή αποστέλλεται με συστημένη επιστολή απευθείας στο ΑΣΕΠ (Πουλίου 6, Αθήνα, Τ.Θ. 14307, ΤΚ 11510) και, για να εξεταστεί, πρέπει να συνοδεύεται από αποδεικτικό καταβολής παραβόλου πενήντα ευρώ (50 €) που εκδίδεται από Δημόσια Οικονομική Υπηρεσία (Δ.Ο.Υ.) Σε περίπτωση που η υποβληθείσα ένσταση γίνει δεκτή, το καταβληθέν ποσό επιστρέφεται στον ενιστάμενο.
POROS ARTS FESTIVAL 2015: ΓΙΑΝΝΗΣ ΟΙΚΟΝΟΜΙΔΗΣ JAZZ TROPICAL QUARTET ΣΤΟ ΑΣΚΕΛΙ
Τρομπέτα, κρουστά, κιθάρα και κοντραμπάσο συνθέτουν τον εξωτικό ήχο του κουϊντέτου που δίνει μια νέα φρέσκια αίσθηση τόσο σε κλασικές τζαζ συνθέσεις όσο και σε αυθεντικές λάτιν, λάτιν τζαζ και Brazilian.
Με το JAZZ TROPICAL QUARTET του Γιάννη Οικονομίδησυνεχίζονται οι συναυλίες του Poros Arts Festival στο Ασκέλι, στο γήπεδο του beach volley, απόψε Πέμπτη 9 Ιουλίου.
Χαρακτηριστικό των αποψινών μουσικών είναι οι δυνατές ζωντανές εμφανίσεις με σούπερ ερμηνείες από τα μέλη του σχήματος- όλοι μουσικοί από την αφρόκρεμα της τζαζ σκηνής της Θεσσαλονίκης και Αθήνας- και οι προσεγμένες ενορχηστρώσεις που προσδίδουν στον ήχο τους όγκο, ζωντάνια και την πινελιά αυθεντικότητας που χρειάζεται η μουσική που υπηρετούν.
Κοινό τους όχι μόνο οι φίλοι της λάτιν αλλά και γενικότερα οι λάτρεις της τζαζ και γενικότερα της μαύρης μουσικής αλλά και όλοι όσοι είναι ανοιχτοί στα καλά ακούσματα.
Ενέργεια, κέφι βιρτουόζικες ερμηνείες αλλά και η ζωντάνια του λάτιν, δυναμικός και γεμάτος ήχος και πολύ πάθος από ένα All Star σχήμα, ταξιδεύουν τον ακροατή στην τροπική πλευρά της τζαζ!
ΠΡΟΒΟΛΗ ΤΟΥ «ΑΛΕΞΗ ΖΟΡΜΠΑ» ΣΤΟ ΣΙΝΕ ΔΙΑΝΑ
Ο «Αλέξης Ζορμπάς» του Νίκου Καζαντζάκη, του Μιχάλη Κακογιάννη και του Μίκη Θεοδωράκη, η ταινία που πρόβαλε την Ελλάδα σε ολόκληρο τον κόσμο, θα προβληθεί στο ΣΙΝΕ ΔΙΑΝΑ απόψε Τετάρτη 8 Ιουλίου, στα πλαίσια των κινηματογραφικών προβολών του Poros Arts Festival.
Η είσοδος στην αποψινή παράσταση είναι ΕΛΕΥΘΕΡΗ και η προβολή θα ξεκινήσει μετά τις 8:30μμ.
Η ταινία Zorba the Greek (Αλέξης Ζορμπάς) είναι αμερικανική ταινία της δεκαετίας του 1960, σε σκηνοθεσία Μιχάλη Κακογιάννη με τους Άντονι Κουίν, Άλαν Μπέιτς, Ειρήνη Παππά και Σωτήρη Μουστάκα. Είναι βασισμένη στο βιβλίο του Νίκου Καζαντζάκη Βίος και πολιτεία του Αλέξη Ζορμπά.
Η ταινία απέσπασε τρία βραβεία Όσκαρ το 1964, με σημαντικότερο το Όσκαρ β’ γυναικείου ρόλου για την ερμηνεία της Λίλα Κέντροβα, στο ρόλο της Μαντάμ Ορντάνς. Τη μουσική της ταινίας την οποία έγραψε ο Μίκης Θεοδωράκης έγινε παγκοσμίως γνωστή ως Συρτάκι. Οι σκηνές της ταινίας γυρίστηκαν στην Κρήτη.
ΤΡΑΓΟΥΔΙΑ ΑΠΟ ΟΛΟ ΤΟΝ ΚΟΣΜΟ ΜΕ ΤΗΝ ΜΟΡΦΩ ΤΣΑΪΡΕΛΗ ΑΠΟΨΕ ΣΤΟΝ ΑΗ ΓΙΩΡΓΗ
Η γραφική πλατεία του Αγίου Γεωργίου παίρνει σήμερα Τρίτη 7 Ιουλίου, τη σκυτάλη των εκδηλώσεων του Poros Arts Festival. Η γνωστή τραγουδίστρια Μόρφω Τσαϊρέλη και το συγκρότημα της θα μας ταξιδέψουν σε όλο τον κόσμο με άρμα τη μουσική.
Για μια ακόμη φορά η όμορφη πλατεία του Αη Γιώργη θα γεμίσει με κόσμο και γιορτινή ατμόσφαιρα. Την Μόρφω Τσαϊρέλη θα την συνοδεύουν η Άλκηστις Ραυτοπούλου, ο Φώτης Μυλωνάς και ο Δημήτρης Παπαλάμπρου.
Η συναυλία είναι προγραμματισμένη για τις 9μμ, ωστόσο σας ενημερώνουμε ότι θα καθυστερήσει και θα ξεκινήσει στις 9:30μμ.
Όπως σε όλες τις εκδηλώσεις του Poros Arts Festival, έτσι και στην αποψινή, η είσοδος είναι ελεύθερη.
ΝΕΕΣ ΑΝΑΘΕΣΕΙΣ ΑΡΜΟΔΙΟΤΗΤΩΝ ΔΗΜΟΤΙΚΗΣ ΑΡΧΗΣ ΠΟΡΟΥ
Ο Δήμος Πόρου ενημερώνει για τις αλλαγές στις αναθέσεις αρμοδιοτήτων της δημοτικής αρχής:
Ο Αντιδήμαρχος Γιώργος Κουτουζής ανέλαβε τις αρμοδιότητες των Διευθύνσεων Διοικητικών και Οικονομικών Υπηρεσιών.
Ο νέος Αντιδήμαρχος Τάσος Παπαχρήστου ανέλαβε τις αρμοδιότητες Τεχνικών Υπηρεσιών πλην των αρμοδιοτήτων αποκατάστασης και εκσυγχρονισμού του δικτύου και της μονάδας Βιολογικού Καθαρισμού και των αρμοδιοτήτων πολιτικής προστασίας.
Η Μαρία Βαρβάρου ορίστηκε εντεταλμένη σύμβουλος πολιτισμού και εκδηλώσεων (διατηρώντας και τις αρμοδιότητες υγείας και κοινωνικής πρόνοιας).
Οι αρμοδιότητες που αφορούν σε θέματα (α) Αυτοτελούς Ιδιαιτέρου Γραφείου Δημάρχου, (β) Νομικής Υπηρεσίας, (γ) Αυτοτελούς Γραφείου Προγραμματισμού, Πληροφορικής και Διαφάνειας, (δ) διορισμών, υπηρεσιακών μεταβολών, ανάθεσης καθηκόντων του προσωπικού και άσκησης πειθαρχικού ελέγχου, (ε) εκπροσώπησης του Δήμου σε Δικαστήρια και Αρχές και (στ) αποκατάστασης και εκσυγχρονισμού του δικτύου και της μονάδας Βιολογικού Καθαρισμού, διατηρούνται υπό την άμεση εποπτεία του Δημάρχου, ενώ εξακολουθούν να ισχύουν οι Αποφάσεις Δημάρχου περί ανάθεσης λοιπών αρμοδιοτήτων στους εντεταλμένους συμβούλους της πλειοψηφίας.
Δείτε τις νέες αποφάσεις Δημάρχου στα παρακάτω LINKS:
POROS ARTS FESTIVAL: ΤΟ «ΡΕΜΠΕΤΙΚΟ» ΣΤΟ ΣΙΝΕ ΔΙΑΝΑ – ΠΡΟΛΟΓΙΖΕΙ Ο ΣΚΗΝΟΘΕΤΗΣ ΤΗΣ ΤΑΙΝΙΑΣ ΚΩΣΤΑΣ ΦΕΡΡΗΣ
Το «Ρεμπέτικο», η ταινία ορόσημο του Ελληνικού Κινηματογράφου, θα προβληθεί απόψε στο θερινό ΣΙΝΕ ΔΙΑΝΑ, στα πλαίσια των εκδηλώσεων του Poros Arts Festival.
Η αποψινή προβολή του «Ρεμπέτικου» έχει μια ιδιαιτερότητα. Στο νησί βρίσκεται ο σκηνοθέτης της ταινίας, Κώστας Φέρρης, ο οποίος θα προλογίσει την ταινία του, στο ποριώτικο κοινό.
Το πολυβραβευμένο αριστούργημα του Κώστα Φέρρη, με την υπέροχη μουσική του Σταύρου Ξαρχάκου θεωρείται ένα από τα καλύτερα έργα του είδους του στον ελληνικό κινηματογράφο.
Πρόκειται για την ιστορία μίας μεγάλης τραγουδίστριας του ρεμπέτικου της Μαρίκας Νίνου, η οποία γεννήθηκε το 1919 στη Σμύρνη και λίγα χρόνια πριν συμπληρώσει τα σαράντα της βρέθηκε στην Αθήνα.
Μέσα από τις περιπέτειες της ηρωίδας, τους έρωτές της, τις επιτυχίες και αποτυχίες της παρουσιάζεται με μοναδικό τρόπο η ιστορία του μικρασιατικού Ελληνισμού και του ρεμπέτικου τραγουδιού. Η φτώχεια, οι κακουχίες αλλά και οι έρωτες, το φιλότιμο και η ελπίδα ήταν τα συστατικά που φτιάξανε το ρεμπέτικο τραγούδι. Την εξιστόρηση των γεγονότων συνοδεύει η μουσική και τα τραγούδια του Σταύρου Ξαρχάκου και η ποίηση του Νίκου Γκάτσου. Το πιθανότερο είναι να έχετε ακούσει όλα τα τραγούδια του soundtrack χωρίς να ξέρετε ότι γράφτηκαν για το Ρεμπέτικο…
Το έργο χαρακτηρίστηκε ως ένα επικό αριστούργημα και απέσπασε πολλά βραβεία με σημαντικότερο την «Αργυρά Άρκτο» στο φεστιβάλ Βερολίνου το 1984. Άλλα βραβεία: Φεστιβάλ Θεσσαλονίκης 1983, Ειδικό Βραβείο Επιτροπής Βαλέντσια 1984, Μεγάλο Βραβείο Αλεξάνδρεια 1985. Επίσης ψηφίστηκε στο Internet movie database ως η 1η δημοφιλέστερη ελληνική ταινία για το 2000.
Η οργανωτική επιτροπή του Poros Arts Festival ευχαριστεί τον Νάσο Αργυρόπουλο που μεσολάβησε ώστε να έρθει στον Πόρο ο Κώστας Φέρρης.
Πρωταγωνιστούν: Σωτηρία Λεονάρδου (Μαρίκα), Νίκος Καλογερόπουλος (Μπάμπης), Μιχάλης Μανιάτης (Γιωργάκης), Θέμις Μπαζάκα (Αντριάννα), Νίκος Δημητράτος (Παναγής), Κωνσταντίνος Τζούμας (Γιάννης), Βίκυ Βανίτα (Ρόζα), Σπύρος Μαβίδης (Φώντας) κ.α. Μουσική: Σταύρος Ξαρχάκος.
Δευτέρα 6 Ιουλίου στις 8:30μμ στο ΣΙΝΕ ΔΙΑΝΑ
ΠΟΙΕΣ ΕΚΔΗΛΩΣΕΙΣ ΤΟΥ POROS ARTS FESTIVAL ΑΝΑΒΑΛΛΟΝΤΑΙ ΛΟΓΩ ΔΗΜΟΨΗΦΙΣΜΑΤΟΣ
Όπως είναι φυσικό, λόγω του δημοψηφίσματος της Κυριακής, αναβάλλονται ορισμένες εκδηλώσεις του Poros Arts Festival. Συγκεκριμένα, αναβλήθηκε η εμφάνιση των Caracatu την Παρασκευή το απόγευμα. Το Σάββατο 4 Ιουλίου, αναβάλλεται η συναυλία των Apurimac στην παραλία του Πόρου. Τέλος, την Κυριακή 5 Ιουλίου, αναβάλλεται η συναυλία της Σάσας Παπαλάμπρου στο αμφιθέατρο του Συγγρού.
POROS ARTS FESTIVAL 2015: GLITTER GROTESQUE LIVE ΣΤΟ ΜΕΓΑΛΟ ΝΕΩΡΙΟ
Οι Glitter Grotesque εμφανίζονται live για πρώτη φορά στο νησί του Πόρου, στα πλαίσια του Poros Art festival 2015. Την Πέμπτη 2 Ιουλίου, στις 9 το βράδυ, στο όμορφο Νεώριο, με ελεύθερη είσοδο.
Ελάτε να περάσουμε μαζί μια καλοκαιρινή νύχτα με φόντο την θάλασσα και την πανσέληνο, γεμάτη jazz, cabaret και κινηματογραφικά τραγούδια …
Οι Glitter Grotesque διασκευάζουν κυρίως cabaret , κινηματογραφικά και jazz τραγούδια .
Συνδυάζουν μελωδίες της χρυσής εποχής του Hollywood με μουσικά θέματα ταινιών τρόμου .
Στιγμές του παρελθόντος με χαρούμενη αλλά και σκοτεινή διάθεση …
Οι Glitter Grotesque είναι :
Ιωάννα Noir Ζαχαροπούλου – φωνή
Μαριλένα Ορφανού ( X-loo ) – πλήκτρα
Θανάσης Γκιουλέας – κοντραμπάσο
ΟΙ ΑΠΟΦΑΣΕΙΣ ΤΟΥ ΔΗΜΟΤΙΚΟΥ ΣΥΜΒΟΥΛΙΟΥ ΣΤΙΣ 25/6/2015
Το Δημοτικό Συμβούλιο Πόρου στις συνεδριάσεις της 25ης Ιουνίου 2015 έλαβε τις ακόλουθες Αποφάσεις:
Απόφαση 101/2015: Εγκρίθηκε ομόφωνα η έκθεση ισολογισμού – απολογισμού Δήμου Πόρου έτους 2010 με την επισήμανση ότι η παρούσα δημοτική αρχή δεν είχε καμία ευθύνη για την σύνταξη και υποβολή της και το παρών Δημοτικό Συμβούλιο δεν βεβαιώνει την ορθότητα του περιεχομένου της και της διαδικασίας έγκρισής της.
Απόφαση 102/2015: Εγκρίθηκε ομόφωνα η υπ’ αριθμ. 129/2015 Απόφαση του Διοικητικού Συμβουλίου του Δημοτικού Λιμενικού Ταμείου Πόρου περί έγκρισης της έκθεσης εσόδων – εξόδων του 1ου τριμήνου 2015 για τον έλεγχο υλοποίησης του προϋπολογισμού του.
Απόφαση 103/2015: Εγκρίθηκε ομόφωνα η μελέτη με τίτλο “Αποκατάσταση ζημιών από πλημμύρες περιοχή του Δήμου Πόρου” (προϋπολογισμού 600.000,00€ με ΦΠΑ).
Απόφαση 104/2015: Εγκρίθηκε ομόφωνα η αποδοχή αίτησης για κατασκευή πεζοδρομίου στην περιοχή Νεώριο.
Απόφαση 105/2015: Εγκρίθηκε ομόφωνα η τροποποίηση σχεδίου μετά από δικαστική απόφαση στην ιδιοκτησία Μ. Ζεντέλη στα Ο.Τ. 238 και 239 του εγκεκριμένου Π/Σ Πέρλιας Πόρου, Νομού Αττικής και η ένταξη σε πρόγραμμα Πράσινου Ταμείου.
Απόφαση 106/2015: Εγκρίθηκε ομόφωνα το απόσπασμα πρακτικού και οι τροποποιήσεις του καταστατικού του ΤΟΕΒ Λεμονοδάσους.
Απόφαση 107/2015: Εγκρίθηκε ομόφωνα το από 6.5.2015 πρακτικό της Επιτροπής Εξέτασης Αιτήσεων.
Απόφαση 108/2015: Εγκρίθηκε ομόφωνα το από 10.6.2015 πρακτικό της Επιτροπής Εξέτασης Αιτήσεων.
Απόφαση 109/2015: Εγκρίθηκε Κατά Πλειοψηφία (η μειοψηφία υπέβαλλε διαφορετική πρόταση, με την οποία συντάχθηκε και η ανεξάρτητη Δημοτική Σύμβουλος κ. Μακρή Αγγελική) το πρακτικό της Επιτροπής Παραχώρησης Κοινόχρηστων Χώρων.
Απόφαση 110/2015: Εγκρίθηκε ομόφωνα η αίτηση του κ. Μέλλου Νικολάου για αποδοχή μεταβίβασης της μισθωτικής σύμβασης καταστήματος ιδιοκτησίας Δήμου Πόρου στην Δημοτική Αγορά.
Απόφαση 111/2015: Εγκρίθηκε ομόφωνα η αίτηση του κ. Γιεννεαδόπουλου Γρηγορίου για αποδοχή τροποποίησης καταστατικού.
Απόφαση 112/2015: Εγκρίθηκε ομόφωνα το αίτημα του Συλλόγου Γονέων Ατόμων με Ειδικές Ανάγκες “Ο Άγιος Κήρυκος” για τη δημιουργία δημοτικού σχολείου στην περιοχή μας και συμπληρώθηκε με τη θέση του Δημοτικού Συμβουλίου για συνέχιση της λειτουργίας του ήδη υπάρχοντος Γυμνασίου.
Απόφαση 113/2015: Απορρίφθηκε ομόφωνα η αίτηση του κ. Δρούγκα Αντωνίου για χορήγηση άδειας διενέργειας υπαίθριας διαφήμισης Κατηγορίας Δ΄ (Διανομή εντύπων – Διαφημιστικών Φυλλαδίων).
Απόφαση 114/2015: Εγκρίθηκε ομόφωνα η χορήγηση προέγκρισης Κ.Υ.Ε. στον κ. Χρίστου Ανδρέα.
Απόφαση 115/2015: Εγκρίθηκε ομόφωνα η χορήγηση προέγκρισης Κ.Υ.Ε. στον κ. Καπέτα Γεώργιο.
Απόφαση 116/2015: Εγκρίθηκε κατά πλειοψηφία (η μειοψηφία υπέβαλλε διαφορετική πρόταση) η τοποθέτηση κουπαστής στη μέση των σκαλοπατιών από πρ. Αμβροσία προς Χατζοπούλειο Δημοτική Βιβλιοθήκη, με δωρεά κ. Κανελλάκη.
Απόφαση 117/2015: Εγκρίθηκε ομόφωνα η οικονομική ενίσχυση ποσού 400,00€ στον Αθλητικό Όμιλο ΠΟΣΕΙΔΩΝΑΣ ΠΟΡΟΥ.
Απόφαση 119/2015: Εγκρίθηκε ομόφωνα η χορήγηση άδειας λειτουργίας μουσικών οργάνων (αορίστου διάρκειας) και η παράταση ωραρίου (έως ώρα 03:00) στο Κ.Υ.Ε. του κ. Μωρόπουλου Νικολάου.
Απόφαση 120/2015: Εγκρίθηκε ομόφωνα η χορήγηση άδειας λειτουργίας μουσικών οργάνων (αορίστου διάρκειας) και η παράταση ωραρίου (έως ώρα 02:00) στο Κ.Υ.Ε. του κ. Μουρτζούκου Βασιλείου.
Απόφαση 121/2015: Εγκρίθηκε ομόφωνα η χορήγηση άδειας λειτουργίας μουσικών οργάνων (για το έτος 2015) στο Κ.Υ.Ε. του κ. Μουστεράκη Αναστάσιου.
Πόρος 25 Ιουνίου 2015
ΘΕΜΑ: “Aποδοχή παραίτησης Αντιδημάρχου, Ανάκληση αυτού και Τροποποίηση της υπ’ αριθμ. 870/2014 Απόφασης Δημάρχου περί ορισμού Αντιδημάρχων και μεταβίβασης αρμοδιοτήτων”
1. Τις διατάξεις των άρθρων 58 και 59 του Ν.3852/2010 “Νέα Αρχιτεκτονική της Αυτοδιοίκησης και της Αποκεντρωμένης Διοίκησης – Πρόγραμμα Καλλικράτης” (ΦΕΚ87/Α/2010).
2. Τις διατάξεις των παρ. 3 και 4 του άρθρου 54 του Ν. 3852/2010.
3. Την υπ’ αριθμ. 43 και με αριθμό πρωτ. 30565/6-8-2014 εγκύκλιο του Υπουργείου Εσωτερικών «Ορκωμοσία των αιρετών των Δήμων, εγκατάσταση των νέων μελών των συλλογικών οργάνων των Δήμων (Δημοτική Περίοδος : 1η Σεπτεμβρίου 2014-31η Αυγούστου 2019)»
4. Την υπ’ αριθμ. 870/2014 Απόφαση Δημάρχου περί Ορισμού Αντιδημάρχων και μεταβίβασης αρμοδιοτήτων (ΑΔΑ: ΩΠΩ8ΩΞΝ-ΨΒΤ), ως ισχύει κατόπιν της έκδοσης της υπ’ αριθμ. πρωτ. : οικ:56666/39990/19-9-2014 απόφασης του ΓΓΑΔ. (ΑΔΑ: ΩΠΚ7ΟΡ1Κ-ΔΤΙ) και των επακολουθεισών υπ’ αρίθμ. 38/2015(ΑΔΑ: 7ΒΚΗΩΞΝ-ΙΒΖ) και 456/2015 (ΑΔΑ: 7ΡΧ3ΩΞΝ-2ΧΥ) Αποφάσεων Δημάρχου.
5. Την από 25.06.2015 δήλωση παραίτησης της δημοτικής συμβούλου της πλειοψηφίας, κας. Μακρή Αγγελικής του Αντωνίου, από τη θέση της άμισθης Αντιδημάρχου του Δήμου Πόρου, η οποία έλαβε αριθμό πρωτοκόλλου 4821/25.6.2015.
Α Π Ο Φ Α Σ Ι Ζ ΕΙ
1. Αποδέχεται την παραίτηση της δημοτικής συμβούλου της πλειοψηφίας, κας. Μακρή Αγγελικής του Αντωνίου από τη θέση της άμισθης Αντιδημάρχου του Δήμου Πόρου και ως εκ τούτου ανακαλεί αυτή από τη θέση της Αντιδημάρχου πριν τη λήξη της θητείας της και την απαλλάσσει από την άσκηση των αρμοδιοτήτων της ως Αντιδημάρχου.
2. Τροποποιεί την υπ’ αρίθμ. 870/1.9.2014 Απόφαση Δημάρχου (ΑΔΑ: ΩΠΩ8ΩΞΝ-ΨΒΤ) ως ισχύει, περί ορισμού Αντιδημάρχων και μεταβίβασης αρμοδιοτήτων, αφαιρώντας συνολικά τις περιπτώσεις αρμοδιοτήτων που αφορούν τον ορισμό ως καθ΄ ύλην Αντιδημάρχου, της Δημοτικής Συμβούλου της πλειοψηφίας κας. Μακρή Αγγελικής του Αντωνίου.
3. Οι αρμοδιότητες που είχαν ανατεθεί στην προαναφερόμενη Αντιδήμαρχο, περιέρχονται αυτομάτως στον Δήμαρχο.
4. Κατά τα λοιπά, ισχύει η υπ’ αρίθμ. 870/2014 Απόφαση Δημάρχου όπως τροποποιήθηκε και ισχύει.
Η παρούσα απόφαση πήρε αριθμό 644/2015.
Η παρούσα να δημοσιευθεί μία φορά σε μία ημερήσια εφημερίδα του νομού ή σε μία εβδομαδιαία της πρωτεύουσας του Νομού και να αναρτηθεί στην ιστοσελίδα του Δήμου.
2.Δημοτική Σύμβουλο, κα. Αγγελική Μακρή του Αντωνίου
3.Εσωτερική διανομή σε όλες τις υπηρεσίες του Δήμου
Κατεβάστε την απόφαση ΕΔΩ
Στην αποπομπή της Αντιδημάρχου Πόρου κ. Αγγελικής Μακρή προέβη ο Δήμαρχος Πόρου Γιάννης Δημητριάδης. Ο κ. Δημητριάδης ζήτησε στις 11.6.2015 την παραίτηση της Αντιδημάρχου, και η κ. Μακρή την υπέβαλε χθες 25.6.2015, δηλώνοντας ταυτόχρονα και την ανεξαρτητοποίησή της από τον συνδυασμό της πλειοψηφίας «για λόγους ευθιξίας». Οι λόγοι της αντικατάστασης της κ. Μακρή (όπως τής τέθηκαν και εγγράφως) έγκεινται στον χαμηλό βαθμό συνεννόησης και συνεργασίας της με τον Δήμαρχο και τους υπόλοιπους συμβούλους της πλειοψηφίας, και στην εκ μέρους της μη τήρηση της ιεραρχίας στις μεταξύ τους σχέσεις, καθώς με αυτόνομες ενέργειές της λειτουργούσε κατά παράβαση ή εν αγνοία των εντολών και υποδείξεων του Δημάρχου. Οι λόγοι αυτοί προκαλούσαν σοβαρή δυσλειτουργία στην απόδοση και το έργο της δημοτικής αρχής και κατέστησαν επιτακτική την αντικατάστασή της.
Νέος Αντιδήμαρχος θα ορισθεί ο δημοτικός σύμβουλος Τάσος Παπαχρήστου, με αρμοδιότητες που θα προσδιορισθούν με επικείμενη Απόφαση Δημάρχου.
ΕΘΙΜΟ ΑΗ ΓΙΑΝΝΗ ΚΛΗΔΟΝΑ
Ο Πολιτιστικός Σύλλογος Γυναικών Πόρου «Η Ποριώτισσα», αναβιώνει το έθιμο του Κλήδονα την Τρίτη 23 Ιουνίου στις 20:30 στην Πλατεία του Αγ. Γιάννη στη Πούντα. Με μεζέδες από τις κυρίες του Συλλόγου, πολύ γλέντι, μουσική και χορό.
ΚΑΤΙ ΣΥΜΒΑΙΝΕΙ ΦΕΤΟΣ ΣΤΟΝ ΠΟΡΟ…
Ο Πόρος υποδέχεται το καλοκαίρι του 2015 με πλούσιο καλλιτεχνικό και πολιτιστικό πρόγραμμα στους δημόσιους χώρους και στους χώρους εκδηλώσεων του νησιού. Οι εκδηλώσεις του φετινού καλοκαιριού, οι οποίες κατά κύριο λόγο διοργανώνονται από τοπικούς συλλόγους και εθελοντές πολίτες, με την πολύτιμη συμβολή μικρών και μεγάλων τοπικών χορηγών, αλλά και του Δήμου Πόρου, θα είναι σχεδόν καθημερινές και θα περιλαμβάνουν συναυλίες, θεατρικές παραστάσεις, χορό, εκθέσεις ζωγραφικής και φωτογραφίας κ.α.
Οι εκδηλώσεις θα είναι ανοικτές στο κοινό και τους επισκέπτες, οι οποίοι κατά τη διαμονή τους στο νησί θα απολαύσουν μεταξύ άλλων, τον Θάνο Μικρούτσικο με την Αφροδίτη Μάνου και τον Κώστα Θωμαΐδη, τους Apurimac, το θρυλικό rock συγκρότημα The Last Drive, τους Δυσanatolia, την Μόρφω Τσαϊρέλη, σολίστες πιάνου και μουσικής δωματίου διεθνούς φήμης και ντόπιους καλλιτέχνες, όπως τον Ανδρέα Λάφη, τον Θοδωρή Ζήρα, την Κατερίνα Οικονόμου και τον Βαγγέλη Τζίτζη.
Παρουσιάζοντας το τουριστικό προϊόν του νησιού σε δημοσιογράφους και τουριστικά γραφεία στην Αθήνα, ο Δήμαρχος Πόρου, Γιάννης Δημητριάδης δήλωσε: «Ο Πόρος αποτελεί έναν ιδανικό προορισμό σε κοντινή απόσταση από την Αθήνα. Το κόστος των διακοπών στον Πόρο δεν είναι υψηλό, ενώ οι υπηρεσίες του νησιού είναι υψηλής ποιότητας. Ο Δήμος Πόρου υλοποιεί από φέτος μια συνολική στρατηγική τουριστικής ανάπτυξης, με έμφαση στις εκδηλώσεις και τα πολιτιστικά δρώμενα, στον περιορισμό των αυτοκινήτων και την επαναφορά της τοπικής συγκοινωνίας με λέμβους και στην επέκταση της τουριστικής περιόδου με στόχευση στις εναλλακτικές μορφές τουρισμού».
Ο σύμβουλος τουριστικής προβολής του Δήμου Πόρου, Δημήτρης Προκοπίου, δήλωσε: «Στόχος μας είναι ο Πόρος να γίνει ακόμα πιο γνωστός ως ιδανικός προορισμός διακοπών για τους Έλληνες και τους ξένους επισκέπτες, καθώς και για τον θαλάσσιο τουρισμό. Στρατηγική μας για φέτος είναι η περιγραφή του τουριστικού μας προϊόντος και η προώθηση του Πόρου στην αγορά της Αθήνας, με έμφαση στα ανταγωνιστικά μας πλεονεκτήματα. Ο μοναδικός παραδοσιακός οικισμός του Πόρου, η εγγύτητα στην Αθήνα, το φυσικό περιβάλλον, το μεγαλύτερο και ασφαλέστερο λιμάνι του Αιγαίου, η νυχτερινή ζωή, καθώς και το πλούσιο πολιτιστικό πρόγραμμα του 2015, δίνουν στον Πόρο μεγάλη προστιθέμενη αξία σε σχέση με τους ανταγωνιστικούς προορισμούς».
ΑΝΑΚΟΙΝΩΣΗ ΔΗ.ΚΕ.Π. ΓΙΑ ΠΡΟΣΛΗΨΗ ΠΡΟΣΩΠΙΚΟΥ
Η Δημοτική Κοινωφελής Επιχείρηση Πόρου (ΔΗ.Κ.Ε.Π.) ανακοινώνει ότι θα προσλάβει ένα (1) άτομο, ηλικίας από 18 έως 65 ετών, με την εξής ειδικότητα:
Α. ΥΕ Καθαριστριών – Οικογενειακών Βοηθών, πλήρους απασχόλησης, ορισμένου χρόνου, με διάρκεια σύμβασης οκτώ (8) μηνών, χωρίς ιδιαίτερα κύρια προσόντα.
Οι ενδιαφερόμενοι μπορούν να καταθέτουν αιτήσεις έως τις 15/6: α) αυτοπροσώπως ή με άλλο εξουσιοδοτημένο άτομο, στα γραφεία της ΔΗ.Κ.Ε.Π. ή β) ταχυδρομικώς με συστημένη επιστολή στη διεύθυνση: ΔΗΜΟΤΙΚΗ ΚΟΙΝΩΦΕΛΗΣ ΕΠΙΧΕΙΡΗΣΗ ΠΟΡΟΥ (ΔΗ.Κ.Ε.Π.) ΠΟΡΟΣ ΑΤΤΙΚΗΣ 180-20.
Για οποιαδήποτε πληροφορία οι ενδιαφερόμενοι μπορούν να απευθύνονται στα γραφεία της ΔΗ.Κ.Ε.Π. ή στο τηλέφωνο 2298029099.
Για την πλήρη ανακοίνωση πατήστε εδώ.
Για το παράρτημα εδώ.
ΕΚΔΗΛΩΣΗ ΜΝΗΜΗΣ ΚΑΙ ΤΙΜΗΣ ΣΤΟΝ ΑΕΙΜΝΗΣΤΟ ΠΟΡΙΩΤΗ ΝΑΥΑΡΧΟ ΔΗΜΗΤΡΙΟ Ν. ΚΙΟΣΣΕ
Το Σάββατο 6 Ιουνίου 2015 ο Δήμος Πόρου και η Ένωση Αποστράτων Αξιωματικών Ναυτικού τίμησαν τη μνήμη του αείμνηστου Ναυάρχου, επιτίμου Α/ΓΕΝ, ήρωα του Β΄ Παγκοσμίου Πολέμου, μεγάλου Έλληνα ευπατρίδη και πανάξιου τέκνου του Πόρου, Δημητρίου Ν. Κιοσσέ, με την ευκαιρία συμπλήρωσης 110 χρόνων από τη γέννησή του και 30 χρόνων από το θάνατό του. Η τελετή διεξήχθη ανήμερα της 71ης επετείου της απόβασης στη Νορμανδία, στην οποία ο τότε Πλωτάρχης Δημήτριος Κιοσσές έλαβε μέρος ως κυβερνήτης της κορβέτας «ΚΡΙΕΖΗΣ», η οποία μαζί με την κορβέτα «ΤΟΜΠΑΖΗΣ» και πλήρωμα συνολικά 155 ανδρών, αποτέλεσαν τη δύναμη με την οποία η Ελλάδα συμμετείχε στην επιχείρηση.
Συντονιστής της εκδήλωσης, η οποία έλαβε χώρα στην κατάμεστη αίθουσα του κτηρίου Συγγρού, ήταν ο Νάσος Αργυρόπουλος και κύριοι ομιλητές ο πρόεδρος της ΕΑΑΝ, Ναύαρχος Π.Ν. ε.α. Σπύρος Περβαινάς και ο διευθυντής της Δημοτικής Βιβλιοθήκης του Πόρου Γιάννης Μανιάτης. Χαιρετισμό απηύθυναν ο Δήμαρχος Πόρου, Γιάννης Δημητριάδης, ο Αντιπεριφερειάρχης Νήσων Αττικής Παναγιώτης Χατζηπέρος, ο πρώην Υφυπουργός Παιδείας Γιώργος Καλός και ο Πρόεδρος του «Συνδέσμου των εν Αθήναις και Πειραιεί Τροιζηνίων», Γιώργος Ταρταράκης. Στη διάρκεια της τελετής παραδόθηκε, στη μνήμη του μεγάλου τέκνου του Πόρου, η ανώτατη τιμητική διάκριση του τόπου, το Χρυσό Μετάλλιο Αξίας του Δήμου, και αναγνώστηκε η σχετική Απόφαση του Δημοτικού Συμβουλίου Πόρου, από την πρόεδρό του, Ελένη Κανατσίδη. Ακολούθως, οι συμμετέχοντες μετέβησαν στον έμπροσθεν της οικίας Κιοσσέ χώρο, ο οποίος, σύμφωνα με την ίδια Απόφαση του ΔΣ θα ονομάζεται εφ’ εξής «Πλατεία Ναυάρχου Δημητρίου Ν. Κιοσσέ», όπου αποκαλύφθηκε σχετική μαρμάρινη πλάκα και ετελέσθη τρισάγιο στη μνήμη του εκλιπόντος.
Παραβρέθηκαν και τίμησαν την τελετή:
Οι δύο βετεράνοι του Β΄ Παγκοσμίου Πολέμου, ο 94χρονος Θεόδωρος Λυμπεράκης, Αντιναύαρχος Π.Ν. ε.α., ο μοναδικός επιζών του πληρώματος (Ύπαρχος) της κορβέτας «ΤΟΜΠΑΖΗΣ» και ο 94χρονος Γρηγόριος Παυλάκης, Αντιπλοίαρχος ε.α., Ύπαρχος του «ΚΡΙΕΖΗΣ», υπό τις διαταγές του αείμνηστου κυβερνήτη Δημητρίου Κιοσσέ, ο οποίος χαρακτηριστικά ανέφερε πως «ακόμα αντηχεί στα αυτιά μου η απεγνωσμένη κραυγή του κυβερνήτη μου: Αγάντα, Κριεζάρα μου», όταν η κορβέτα είχε πάρει κλίση 50° κάτω από άθλιες καιρικές συνθήκες και κινδύνευε να καταποντιστεί.
Ο Υποναύαρχος ΔΝΕ κ. Κ. Καραγεώργης ως εκπρόσωπος Α/ΓΕΝ
Οι κ.κ. Αντιναύαρχοι Π.Ν. ε.α. Η. Δρίκος, επίτιμος Α/ΓΕΝ, Τ. Μασούρας, επίτιμος Αρχηγός Στόλου και εκπρόσωπος του Ναυτικού Μουσείου Ελλάδος, Ι. Παλούμπης, επίτιμος Υπαρχηγός ΓΕΕΘΑ, Γ. Αναστασάκης, Γ. Δαγκωνάκης και Δ. Πλαμαντούρας, και οι Ποριώτες Ν. Ακύλλας, Λ. Σούχλας, Α. Κατσάρης, Η. Παπαφρατζέσκος, και Κ. Μοσχογιάννης.
Ο Υποστράτηγος ε.α. Γ. Μπουρδέκας.
Οι κ.κ. Υποναύαρχοι Π.Ν. ε.α. Π. Σωτηριάδης, Ν. Τσαπράζης, Μ. Ισμαηλάκος, Δ. Λαγαριάς και ο Ποριώτης Ν. Ιωαννίδης.
Οι κ.κ. Αρχιπλοίαρχοι ε.α. Γ. Αλιφέρης, Γ. Μανιάτης, Γ. Ταρταράκης, όλοι τους Ποριώτες, και οι Ι. Αγγελόπουλος και Π. Γκύζης.
Ο Διοικητής του Κέντρου Εκπαιδεύσεως Πόρου κ. Ε. Καφετζής και ο Υποδιοικητής κ. Π. Λάος.
Μέλη της του Δημοτικού Συμβουλίου Πόρου και ο πρώην Δήμαρχος Πόρου κ. Δ. Στρατηγός.
Ο Δήμος Πόρου ευχαριστεί για τη συμβολή τους στην εκδήλωση:
Τον Αρχιμουσικό και τα 25 μέλη της Φιλαρμονικής του Π.Ν., η οποία πλαισίωσε αρμονικά την όλη εκδήλωση, και έκανε το εντυπωσιακό της πέρασμα από την παραλία του Πόρου το βράδυ της Παρασκευής 5.6.2015.
Τον πρόεδρο του τοπικού παραρτήματος της ΕΑΑΝ Γιώργο Αλιφέρη.
Τον συντονιστή της εκδήλωσης και μέλος της Επιτροπής Τουριστικής Προβολής και Ανάπτυξης, Νάσο Αργυρόπουλο.
Τον διευθυντή της Δημοτικής Βιβλιοθήκης Γιάννη Μανιάτη.
Τον Κυριάκο Δρούδε που σχεδίασε την καλαίσθητη πρόσκληση και αφίσα.
Τον συγγραφέα και πρ. πρέσβη Γιάννη Σουλιώτη, για την περσινή ιδιωτική του πρωτοβουλία να τιμήσει τον αείμνηστο Ναύαρχο.
Τον Παναγιώτη Δανόπουλο που παρεχώρησε ευγενικά το Ε/Γ–Ο/Γ «ΝΗΣΟΣ ΠΟΡΟΣ» για τις ανάγκες της τελετής.
ΑΝΑΚΟΙΝΩΣΗ ΠΡΟΣΛΗΨΗΣ ΤΡΙΩΝ (3) ΑΤΟΜΩΝ
Ανακοίνωση πρόσληψης τριών (3) ατόμων για την κάλυψη εποχικών αναγκών του Δήμου Πόρου
Ο Δήμος Πόρου ανακοινώνει την πρόσληψη, με σύμβαση εργασίας ιδιωτικού δικαίου ορισμένου χρόνου, συνολικά τριών (3) ατόμων για την κάλυψη εποχικών ή παροδικών αναγκών του Δήμου Πόρου, που εδρεύει στον Πόρο και συγκεκριμένα του εξής. ανά υπηρεσία, έδρα, ειδικότητα και διάρκεια σύμβασης, αριθμού ατόμων (βλ. ΠΙΝΑΚΑ Α), με τα αντίστοιχα απαιτούμενα (τυπικά και τυχόν πρόσθετα) προσόντα (βλ. ΠΙΝΑΚΑ Β)....
Δείτε το πλήρες κείμενο της Ανακοίνωσης εδώ
Κατεβάστε το Παράρτημα της Ανακοίνωσης εδώ
Κατεβάστε Έντυπο Αίτησης ΣΟΧ εδώ (Microsoft Word) εδώ (PDF)
Η ΠΡΟΘΕΣΜΙΑ ΥΠΟΒΟΛΗΣ ΤΩΝ ΑΙΤΗΣΕΩΝ ΕΙΝΑΙ ΔΕΚΑ (10) ΗΜΕΡΟΛΟΓΙΑΚΕΣ ΗΜΕΡΕΣ, ΑΠΟ 10/6/2015 ΕΩΣ ΚΑΙ 19/6/2015.
ΟΙ ΑΠΟΦΑΣΕΙΣ ΤΟΥ ΔΣ ΣΤΙΣ 28/5/2015
Το Δημοτικό Συμβούλιο Πόρου στη συνεδρίαση της 28ης Μαΐου 2015 έλαβε τις ακόλουθες Αποφάσεις:
Απόφαση 90/2015: Εγκρίθηκε κατά πλειοψηφία η τοποθέτηση βάνας και ροομέτρου στη σύνδεση του αγωγού μεταφοράς λυμάτων από τον Γαλατά στον Πόρο (η κ. Βαρβάρου ψήφισε λευκό, ενώ ο κ. Μωρόπουλος ψήφισε λευκό στην τοποθέτηση της βάνας).
Απόφαση 91/2015: Εγκρίθηκαν ομόφωνα οι ρυθμίσεις parking της Δημοτικής Αγοράς.
Απόφαση 92/2015: Εξουσιοδοτήθηκε ομόφωνα ο Δήμαρχος για τη διερεύνηση της υπόθεσης διεκδίκησης του ηπειρωτικού τμήματος του Δήμου Πόρου από το Δήμο Τροιζηνίας – Μεθάνων, ώστε, αν απαιτείται, να επανέλθει το θέμα για ορισμό δικηγόρου.
Απόφαση 93/2015: Εγκρίθηκε ομόφωνα η υπογραφή Σύμβασης Δευτερογενούς Εκχώρησης του Σύντομου Κωδικού 15303 από τον ΟΤΕ στον Δήμο Πόρου.
Απόφαση 94/2015: Εγκρίθηκε κατά πλειοψηφία (η μειοψηφία υπέβαλλε άλλη πρόταση) η σύναψη σύμβασης του Δήμου Πόρου με την εταιρεία New Tech Advertisements, για την μετατροπή των εφαρμογών του τουριστικού της οδηγού IOS και Android σε δημοτικές εφαρμογές.
Απόφαση 95/2015: Εγκρίθηκε ομόφωνα η σύναψη σύμβασης του Δήμου Πόρου με την Ελληνική Εταιρεία Αξιοποίησης - Ανακύκλωσης Α.Ε. για την εναλλακτική διαχείριση των αποβλήτων συσκευασίας του Δήμου.
Απόφαση 96/2015: Εγκρίθηκε ομόφωνα η εφαρμογή του ολοκληρωμένου προγράμματος εναλλακτικής διαχείρισης των Αποβλήτων Ηλεκτρικού και Ηλεκτρονικού Εξοπλισμού (ΑΗΗΕ) του Δήμου Πόρου με τη συνεργασία της εταιρείας «ΑΝΑΚΥΚΛΩΣΗ ΣΥΣΚΕΥΩΝ Α.Ε.»
Απόφαση 97/2015: Αποφασίστηκε κατά πλειοψηφία η μη επανασύσταση της Δημοτικής Αστυνομίας, καθότι ο Δήμος δεν διαθέτει το απαιτούμενο προσωπικό για να ασκήσει τις προβλεπόμενες αρμοδιότητες οι οποίες από 23.9.2013 ασκούνται από την Ελληνική Αστυνομία.
Απόφαση 98/2015: Αποφασίστηκε ομόφωνα ο χώρος έναντι του Ιερού Ναού Ευαγγελισμού της Θεοτόκου να χαρακτηριστεί ως χώρος επιτρεπόμενης στάθμευσης.
Απόφαση 99/2015: Αποφασίσθηκε ομόφωνα η χορήγηση παράτασης ωραρίου λειτουργίας μουσικών οργάνων στο κατάστημα του κ. Παύλου Μιχαήλ (Faces) για το έτος 2015.
Απόφαση 100/2015: Αποφασίσθηκε ομόφωνα η χορήγηση παράτασης ωραρίου λειτουργίας μουσικών οργάνων στο κατάστημα της κ. Χατζηπέρου Νίκης (Porto) για το έτος 2015.
ΔΕΛΤΙΟ ΤΥΠΟΥ 2.6.2015 : ΝΕΟ SITE & ΕΦΑΡΜΟΓΗ ΕΠΙΣΗΜΟΥ ΤΟΥΡΙΣΤΙΚΟΥ ΟΔΗΓΟΥ
Ξεκίνησε η λειτουργία του ανανεωμένου επίσημου site του Δήμου Πόρου www.poros.gr
Ο Δήμος Πόρου ανακοινώνει την έναρξη της λειτουργίας της νέας του επίσημης ιστοσελίδας www.poros.gr. Στην ιστοσελίδα ο επισκέπτης μπορεί να βρει όλες τις πληροφορίες για το νησί και το ηπειρωτικό τμήμα του Πόρου, για τον Δήμο και το Δημοτικό Λιμενικό Ταμείο, τουριστικό οδηγό, πλούσιο φωτογραφικό υλικό και πρωτοποριακές εφαρμογές ηλεκτρονικής περιήγησης στην επικράτεια του Δήμου. Σύντομα θα ακολουθήσει και η αγγλόφωνη έκδοση της σελίδας ενώ το περιεχόμενο θα συνεχίσει να εμπλουτίζεται. Όποιες επιχειρήσεις δεν είναι καταχωρημένες στον τουριστικό οδηγό παρακαλούνται να αποστείλουν τις πληροφορίες των πεδίων της κατηγορίας στην οποία υπάγονται στην ηλεκτρονική διεύθυνση synergatis1@poros.gr.
Επιπρόσθετα, ο Δήμος σύναψε σύμβαση με την εταιρεία New Tech Advertisements, για την λειτουργία επίσημου τουριστικού οδηγού σε εφαρμογές (apps) για έξυπνα κινητά σε περιβάλλοντα ios και android με διακριτικό τίτλο «Poros Island my Guide». Η σύμβαση έχει διάρκεια μέχρι το πέρας της θητείας της παρούσας Δημοτικής Διοίκησης, ενώ το κόστος είναι μηδενικό για τον Δήμο και θα καλύπτεται από τις επιχειρήσεις που επιθυμούν να καταχωρηθούν. Η καταχώρηση στις εφαρμογές (η οποία είναι απολύτως ανεξάρτητη από την καταχώρηση στο site του Δήμου η οποία είναι δωρεάν), κοστίζει €45+ΦΠΑ/έτος, ενώ για όσες επιχειρήσεις συμμετέχουν ήδη στην εφαρμογή με το προ σύμβασης αντίτιμο των €90+ΦΠΑ, η συνδρομή τους μετατρέπεται αυτόματα σε διετή. Όποιες επιχειρήσεις επιθυμούν να καταχωρηθούν, στην εφαρμογή μπορούν να επικοινωνούν με τη New Tech Advertisements στην ηλεκτρονική διεύθυνση newtechadvs@gmail.com.
Ο Δήμος Πόρου ευχαριστεί τους Τάσο Δουβαρά, Γιώργο Θεοχάρη, Ελένη Κανατσίδη, Νάγια Κοράλλη, Γιάννη Μανιάτη, Χριστίνα Ροή και Μάνο Στεφανίδη για την εθελοντική συμμετοχή τους στη δημιουργία του δημοτικού site, καθώς και τον Αλέξανδρο Δημητριάδη για τον γενικό συντονισμό της προσπάθειας και την κάλυψη του κόστους της εφαρμογής.
ΔΕΛΤΙΟ ΤΥΠΟΥ: ΚΑΛΕΣΜΑ ΣΤΟΝ ΠΟΡΟ ΤΟ ΤΡΙΗΜΕΡΟ ΤΟΥ ΑΓ. ΠΝΕΥΜΑΤΟΣ
ΚΑΛΕΣΜΑ ΣΤΟΝ ΠΟΡΟ ΤΟ ΤΡΙΗΜΕΡΟ ΤΟΥ ΑΓ. ΠΝΕΥΜΑΤΟΣ
Το φετινό καλοκαίρι ξεκινάει δυναμικά στον Πόρο το τριήμερο του Αγίου Πνεύματος. Με ηλιοφάνεια και θερμοκρασίες που θα αγγίξουν τους 30 βαθμούς, το νησί μας είναι έτοιμο να υποδεχθεί τους επισκέπτες του και να τούς χαρίσει ένα αξέχαστο τριήμερο, με ήλιο, θάλασσα και μια ειδική έκπληξη για τους μικρούς μας φίλους. Το Σάββατο το απόγευμα στις 18:30 το Δίκτυο για τα Δικαιώματα του Παιδιού, σε συνεργασία με την πρώτη τάξη του Β΄ Δημοτικού Σχολείου και το Κέντρο Δημιουργικής Απασχόλησης του Δήμου, στήνει στην Πλατεία Δημαρχείου την πλανόδια παιδική βιβλιοθήκη του, και προσφέρει διασκέδαση και παιχνίδι γύρω από τον κόσμο των βιβλίων. Αμέσως μετά, στις 20:00, ο Δήμος Πόρου, σε συνεργασία με το χοροδιδασκαλείο του Ναυτικού Ομίλου Π.Τ. διοργανώνει Party για όλους τους μικρούς μας φίλους, με χορό τραγούδια και παιδική Ζούμπα!
Παρασκευή, Σάββατο, Κυριακή, Δευτέρα 18:30 – 0:30: απαγόρευση κυκλοφορίας όλων των οχημάτων (και δικύκλων εκτός ταξί, οχημάτων ΑΜΕΑ, βαν ξενοδοχείων και δικύκλων διανομής εστιατορίων) από κτήριο Συγγρού έως πλατεία Αγ. Ιωάννη.
Σάββατο 18:30 – 0:30: απόλυτη πεζοδρόμηση από πιάτσα ταξί έως Πλατεία Καραμάνου (Δημαρχείο)
Πορθμείο: (διαθεσιμότητα πλοίων ανά βάρδια κοινοπραξιών)
Παρασκευή: πρωί 1 ferryboat / απόγευμα 2 ferryboats
Σάββατο: πρωί 2 ferryboats / απόγευμα 1 ferryboat
Κυριακή: πρωί 1 ferryboat / απόγευμα 2 ferryboats
Δευτέρα: πρωί 2 ferryboats / απόγευμα 2 ferryboats
ΔΕΛΤΙΟ ΤΥΠΟΥ: ΔΙΟΡΓΑΝΩΣΗ WORKSHOP
Διοργάνωση workshop για την προβολή του Πόρου ως τουριστικού προορισμού Στο πλαίσιο των ενεργειών για την προβολή του Πόρου ως τουριστικού προορισμού, ο Δήμος Πόρου διοργανώνει έκθεση – παρουσίαση του Πόρου, η οποία θα πραγματοποιηθεί στο ξενοδοχείο «Στράτος Βασιλικός» (Μιχαλακοπούλου 114, Αθήνα) την Τετάρτη, 10 Ιουνίου και ώρες 13:00 – 17:00.
Η Έκθεση (η διοργάνωση της οποίας ανατέθηκε με την υπ’ αριθμ. 76/2015 Απόφαση του ΔΣ σε εξειδικευμένη εταιρία) θα περιλαμβάνει δυο μέρη:
Στο πρώτο θα γίνει παρουσίαση του Πόρου ως τουριστικού προορισμού, με ομιλίες και χρήση Power Point, ενώ στο δεύτερο μέρος θα ακολουθήσουν συναντήσεις τουριστικών πρακτόρων από τουριστικά γραφεία της Αθήνας με ιδιοκτήτες τουριστικών επιχειρήσεων από το νησί μας.
Στην αίθουσα συνάντησης θα υπάρχει δυνατότητα ασύρματης σύνδεσης στο διαδίκτυο (Wi-Fi) και οι παρευρισκόμενοι θα μπορούν να έχουν μαζί τους laptop ή tablet.
Παράλληλα, οι επαγγελματίες θα μπορούν να φέρουν κάρτες και μπροσούρες με τα στοιχεία των επιχειρήσεών τους.
Στην έκθεση μπορεί να συμμετέχει δωρεάν κάθε επιχείρηση που ασχολείται με τον τουρισμό (ξενοδοχεία, ενοικιαζόμενα δωμάτια, εταιρίες παροχής τουριστικών υπηρεσιών, καταστήματα εστίασης), καθώς και οι Σύλλογοι που εκπροσωπούν τέτοιες επιχειρήσεις.
Οι ενδιαφερόμενοι μπορούν να δηλώσουν συμμετοχή στο Γραφείο Δημάρχου κατά τις εργάσιμες μέρες και ώρες ή ηλεκτρονικά στη διεύθυνση synergatis1@poros.gr.
ΠΙΝΑΚΑΣ ΑΠΟΦΑΣΕΩΝ ΔΗΜΟΤΙΚΟΥ ΣΥΜΒΟΥΛΙΟΥ ΠΟΡΟΥ
Το Δημοτικό Συμβούλιο Πόρου στη συνεδρίαση της 13ης Μαΐου 2015 έλαβε τις ακόλουθες Αποφάσεις:
Απόφαση 75/2015: Εγκρίθηκε ομόφωνα η υπ’ αριθμ. 2/2015 απόφαση της Επιτροπής Παιδείας περί κατανομής επιχορήγησης στις Σχολικές Επιτροπές.
Απόφαση 76/2015: Εγκρίθηκε ομόφωνα η υπ’ αριθμ. 2/2015 απόφαση της Επιτροπής Τουριστικής Ανάπτυξης και Προβολής για διοργάνωση έκθεσης – παρουσίασης του Πόρου, ως τουριστικού προορισμού, σε ξενοδοχείο των Αθηνών.
Απόφαση 77/2015: Εγκρίθηκε ομόφωνα η διοργάνωση εκδήλωσης τιμής στον αείμνηστο Ναύαρχο Δημήτριο Κιοσσέ το Σάββατο 6 Ιουνίου 2015, καθώς και να του απονεμηθεί το Χρυσό Μετάλλιο Αξίας του Δήμου Πόρου και να λάβει η πλατεία έμπροσθεν της οικίας του το όνομά του.
Απόφαση 78/2015: Εγκρίθηκε ομόφωνα η έκθεση εκτέλεσης του προϋπολογισμού Α΄ τριμήνου έτους 2015.
Απόφαση 79/2015: Εγκρίθηκε κατά πλειοψηφία (η μειοψηφία πρότεινε την αναβολή του θέματος) ο Κανονισμός Κοινοχρήστων Χώρων του Δήμου Πόρου.
Απόφαση 80/2015: Ορίστηκαν κατά πλειοψηφία (η μειοψηφία ψήφισε ΛΕΥΚΟ) οι παραχωρούμενοι κοινόχρηστοι χώροι για το έτος 2015.
Απόφαση 81/2015: Εγκρίθηκε κατά πλειοψηφία (ο κ. Μωρόπουλος ψήφισε ΛΕΥΚΟ) η σύσταση Επιτροπής Καταλληλότητας Κτηρίων στέγασης δημοτικών κτηρίων και κτηρίων στέγασης Δημοτικών Υπηρεσιών.
Απόφαση 82/2015: Αποφασίστηκε ομόφωνα η ίδρυση Λαϊκής Αγοράς στα διοικητικά όρια του Δήμου Πόρου.
Απόφαση 83/2015: Εγκρίθηκε ομόφωνα το πρακτικό της Επιτροπής Εξέτασης Αιτήσεων του ΔΣ για διόρθωση λογαριασμών ύδρευσης, εκτός από μία αίτηση η οποία εγκρίθηκε κατά πλειοψηφία (μειοψήφησε η κ. Μακρή).
Απόφαση 84/2015: Εγκρίθηκε ομόφωνα η συστέγαση γραφείου του Συλλόγου «Φίλοι του Λεμονοδάσους Πόρου» με τα γραφεία του Τ.Ο.Ε.Β. Λεμονοδάσους.
Απόφαση 85/2015: Αποφασίσθηκε ομόφωνα η χορήγηση παράτασης ωραρίου λειτουργίας μουσικών οργάνων στο κατάστημα της κ. Μωροπούλου Μαρίας (Malibu) για το έτος 2015.
Απόφαση 86/2015: Αποφασίσθηκε ομόφωνα η χορήγηση παράτασης ωραρίου λειτουργίας μουσικών οργάνων στο κατάστημα του κ. Οικονόμου Παναγιώτη (ΕΚΑΤΗ) για το έτος 2015.
Απόφαση 87/2015: Αποφασίσθηκε ομόφωνα η χορήγηση παράτασης ωραρίου λειτουργίας μουσικών οργάνων στο κατάστημα της Γ. Καραδήμας – Α. Σαρδίνης Ο.Ε. (JOY) για το έτος 2015.
Απόφαση 88/2015: Αποφασίσθηκε ομόφωνα η χορήγηση παράτασης ωραρίου λειτουργίας μουσικών οργάνων στο κατάστημα της Γ. Καραδήμας – Α. Σαρδίνης Ο.Ε. (SAIL) για το έτος 2015.
Απόφαση 89/2015: Εγκρίθηκε κατά πλειοψηφία (ο κ. Μωρόπουλος ψήφισε ΛΕΥΚΟ) η χορήγηση άδειας λειτουργίας μουσικών οργάνων σε Κ.Υ.Ε. για το πανηγύρι της Αγ. Ελεούσας 3 & 4 Ι
ΕΠΙΣΤΟΛΗ ΔΗΜΑΡΧΟΥ ΠΟΡΟΥ ΣΤΟΝ ΥΠΟΥΡΓΟ ΟΙΚΟΝΟΜΙΚΩΝ
ΕΠΙΣΤΟΛΗ ΔΗΜΑΡΧΟΥ ΠΟΡΟΥ ΣΤΟΝ ΥΠΟΥΡΓΟ ΟΙΚΟΝΟΜΙΚΩΝ
Την εξαίρεση της νήσου Πόρου από κάθε μέτρο φοροεισπρακτικής πολιτικής, που προωθεί η Κυβέρνηση για τα νησιά της χώρας με πληθυσμό άνω των 3.000 κατοίκων, ζήτησε ο Δήμαρχος Πόρου Γιάννης Δημητριάδης με επιστολή του προς τον Υπουργό Οικονομικών κ. Γιάνη Βαρουφάκη στις 30 Απριλίου 2015.
Όπως τονίζει ο κ. Δημητριάδης, ο Δήμος Πόρου, με απογεγραμμένο πληθυσμό 3.993 κατοίκους, δεν αποτελεί αμιγώς νησιωτικό Δήμο, αλλά έναν από τους ελάχιστους Δήμους της χώρας που είναι ταυτόχρονα και νησιωτικοί και ηπειρωτικοί, ενώ πολλοί από τους εγγεγραμμένους κατοίκους του δεν κατοικούν στο νησιωτικό τμήμα του.
Τέλος, ο Δήμαρχος Πόρου επισημαίνει στον Υπουργό Οικονομικών ότι τα νησιά του Αργοσαρωνικού έχουν κακώς εξαιρεθεί από το ευνοϊκό μέτρο του μειωμένου συντελεστή ΦΠΑ που ισχύει στην συντριπτική πλειοψηφία των ανταγωνιστικών νησιών του Αιγαίου (Κυκλάδες, Δωδεκάνησα, Β. Σποράδες κ.ά.) και ζητάει την εφαρμογή του μέτρου και στο νησί του Πόρου.
ΔΕΛΤΙΟ ΤΥΠΟΥ ΓΙΑ ΤΟ ΤΕΤΡΑΗΜΕΡΟ ΤΗΣ ΠΡΩΤΟΜΑΓΙΑΣ
ΒΟΥΛΙΑΞΕ Ο ΠΟΡΟΣ ΤΟ ΤΕΤΡΑΗΜΕΡΟ ΤΗΣ ΠΡΩΤΟΜΑΓΙΑΣ
Πρωτοφανής ήταν η προσέλευση επισκεπτών στον Πόρο και η πληρότητα των καταλυμάτων από την Πέμπτη 30 Απριλίου έως την Κυριακή 3 Μαΐου 2015. Το 14ο Σαλόνι Θαλασσίου Τουρισμού, η διοργάνωση πολιτιστικών δρώμενων και η συντονισμένη στρατηγική προβολής του νησιού τους τελευταίους μήνες συνετέλεσαν στο να επισκεφθούν το νησί μας χιλιάδες επισκέπτες, οι οποίοι, με τη συνδρομή του καλοκαιρινού καιρού, απόλαυσαν ένα μαγευτικό τετραήμερο.
Την Πέμπτη 30 Απριλίου, στο λιμάνι του νησιού, το οποίο είχε γεμίσει με πολυτελή κότερα, έγιναν τα εγκαίνια του «East Med Yacht Show» και στη συνέχεια ακολούθησε συναυλία, με το παραδοσιακό συγκρότημα «Σύντονον», τη βραβευμένη χορωδία του Γυμνασίου και τα παιδιά του χοροδιδασκαλείου του Ναυτικού Ομίλου.
Την Πρωτομαγιά, ο Πολιτιστικός Σύλλογος Γυναικών «Η Ποριώτισσα» προσέφερε λουλούδια στα συμμετέχοντα σκάφη, ενώ το απόγευμα έγιναν στο κτήριο Συγγρού τα εγκαίνια της Έκθεσης Ζωγραφικής «Όρτσα τα Πανιά» της, γνωστής για τα θαλασσινά της θέματα, ζωγράφου Χρύσας Δελαπόρτα.
Την Κυριακή το βράδυ, οι εκδηλώσεις ολοκληρώθηκαν με το δημοφιλές νεανικό συγκρότημα «Burger Project», το οποίο με φόντο το ηλιοβασίλεμα στην Κοιμωμένη προσέφερε ρυθμό και κέφι στην πεζοδρομημένη παραλία του Πόρου.
Με αφορμή τις εκδηλώσεις του τετραημέρου, αλλά και τη διοργάνωση των Αγώνων «KAYIAK – GREECE» το ερχόμενο Σαββατοκύριακο, το νησί μας προβλήθηκε σε όλα σχεδόν τα μεγάλα τηλεοπτικά κανάλια (MEGA, ANT1, ALPHA, ΝΕΡΙΤ, ACTION24) με συνεντεύξεις, απευθείας συνδέσεις και ρεπορτάζ στις ειδήσεις.
Ραντεβού το ερχόμενο Σαββατοκύριακο!
Χορηγοί των εκδηλώσεων ήταν:
Ο Εμπορικός & Επαγγελματικός Σύλλογος
Τα ξενοδοχεία «Poros Image», «Σάρον», «Golden View», «New Aegli», «Niki’s Village», «Odyssey Apartments»
Τα φυτώρια του Γιώργου Αναγνωστόπουλου
Πρόσκληση για υπαγωγή των οφειλετών του Δήμου Πόρου στη ρύθμιση ληξιπρόθεσμων οφειλών του Ν.4321/2015 (Ρύθμιση 100 δόσεων)
Ο Δήμος Πόρου ενημερώνει ότι τις αμέσως επόμενες ημέρες θα εντατικοποιηθούν τα προβλεπόμενα μέτρα εισπρακτικής πολιτικής, με στόχο την άμεση ενίσχυση των εσόδων του Δήμου, προκειμένου να καταστεί δυνατή η ομαλή λειτουργία του και η εκτέλεση αναγκαίων αναπτυξιακών δαπανών και καλεί όλους του οφειλέτες ληξιπρόθεσμων οφειλών να υπαχθούν άμεσα στις ευνοϊκές ρυθμίσεις του Ν.4321/2015 (ρύθμιση 100 δόσεων). Η προθεσμία υπαγωγής στη ρύθμιση είναι η 26η Μαΐου 2015 και σε αυτή μπορεί να υπαχθεί το σύνολο των βεβαιωμένων έως την ημερομηνία υποβολής της αίτησης οφειλών προς τον Δήμο και το Δημοτικό Λιμενικό Ταμείο, οι οποίες απαλλάσσονται από τις προσαυξήσεις ως εξής:
Σε περίπτωση εφάπαξ καταβολής της οφειλής, απαλλαγή 100%
Από 2 έως και 5 δόσεις, απαλλαγή 90%
Από 6 έως και 10 δόσεις, απαλλαγή 80%
Από 11 έως και 20 δόσεις, απαλλαγή 75%
Από 21 έως και 30 δόσεις, απαλλαγή 70%
Από 31 έως και 40 δόσεις, απαλλαγή 65%
Από 41 έως και 50 δόσεις, απαλλαγή 60%
Από 51 έως και 60 δόσεις, απαλλαγή 55%
Από 61 έως και 70 δόσεις, απαλλαγή 50%
Από 71 έως και 80 δόσεις, απαλλαγή 45%
Από 81 έως και 90 δόσεις, απαλλαγή 40%
Από 91 έως και 100 δόσεις, απαλλαγή 30%
Η καταβολή της πρώτης δόσης πραγματοποιείται εντός 3 εργάσιμων ημερών από την ημέρα υποβολής της αίτησης, ενώ το ελάχιστο ποσό της μηνιαίας δόσης είναι 20€.
Ενημερώνουμε ότι, βάσει του Κανονισμού Ύδρευσης του Δήμου, θα αποσταλούν ειδοποιητήρια διακοπής υδροδότησης σε όλες τις περιπτώσεις δύο ή περισσότερων ληξιπρόθεσμων λογαριασμών και ανεξαρτήτως ποσού, με 10ήμερη προθεσμία εξόφλησης/ρύθμισης. Μετά το πέρας της προθεσμίας, ο Δήμος θα προβαίνει χωρίς καμία νέα ειδοποίηση σε αποσύνδεση υδρομετρητών, με δυνατότητα επανασύνδεσης μόνο μετά την εξόφληση/ρύθμιση της οφειλής και την υποβολή του προβλεπόμενου τέλους επανασύνδεσης (24,6€ συμπεριλαμβανομένου του Φ.Π.Α.). Αντίστοιχη εφαρμογή θα έχουν στο εξής και όλες οι υπόλοιπες υποχρεωτικές διαδικασίες κατοχύρωσης του Δήμου (ατομική ειδοποίηση, φραγή ΑΦΜ, μέτρα κατάσχεσης) για όλες τις κατηγορίες ληξιπρόθεσμων οφειλών (ενοίκια, κοινόχρηστοι χώροι, τέλη).
ΔΕΛΤΙΟ ΤΥΠΟΥ: ΔΙΑΓΡΑΜΜΙΣΗ ΝΕΟΥ ΛΙΜΑΝΙΟΥ
Ολοκληρώθηκε η πρώτη φάση των εργασιών διαγράμμισης και ρύθμισης της κυκλοφορίας στο «Νέο Δυτικό Λιμάνι Πόρου»
Πέντε χρόνια μετά την ολοκλήρωση των έργων επέκτασης του «Δυτικού Λιμένα Πόρου», η νέα δημοτική αρχή προχώρησε στις απαιτούμενες ενέργειες ρύθμισης των χερσαίων χώρων του λιμανιού, εκτελώντας το Σαββατοκύριακο 4 και 5 Απριλίου 2015 εργασίες διαγράμμισης και ρύθμισης της κυκλοφορίας.
Κατά τις εργασίες, ορίστηκαν οι είσοδοι και έξοδοι του λιμανιού, οι διαδρομές επιβίβασης – αποβίβασης προς τα φεριμπότ Πόρου – Γαλατά και Πόρου -Πειραιά, οι διαδρομές πεζής διέλευσης του λιμανιού, θέσεις στάθμευσης όλων των κατηγοριών οχημάτων (Ι.Χ., δίκυκλα, μεγάλα οχήματα), θέσεις Α.Μ.Ε.Α., πετρέλευσης και αφετηρίας λεωφορείων και τοποθετήθηκαν πινακίδες οδικής και πληροφοριακής σήμανσης.
Επόμενες ενέργειες του Δήμου και του Δημοτικού Λιμενικού Ταμείου θα είναι η ολοκλήρωση των επιφανειακών χρωματισμών, η ρύθμιση των χώρων πρόσδεσης, η τοποθέτηση στεγάστρου και η ανάθεση αρχιτεκτονικής μελέτης για τον εξωραϊσμό και την αναβάθμιση όλου του παραλιακού μετώπου από το νότιο όριο του Κ.Ε.Πόρος έως το Σινεμά.
ΟΙ ΑΠΟΦΑΣΕΙΣ ΤΟΥ Δ.Σ 30.3.15
ΠΙΝΑΚΑΣ ΑΠΟΦΑΣΕΩΝ ΔΗΜΟΤΙΚΟΥ ΣΥΜΒΟΥΛΙΟΥ ΠΟΡΟΥ
Το Δημοτικό Συμβούλιο Πόρου στη συνεδρίαση της 30ης Mαρτίου 2015 έλαβε τις ακόλουθες αποφάσεις:
Απόφαση 41/2015: Εγκρίθηκε κατά πλειοψηφία (η μειοψηφία υπέβαλε διαφορετική πρόταση) η υποβολή αιτήματος προς τις αρμόδιες αρχές για τη διενέργεια διαχειριστικού ελέγχου στον Δήμο και στο Δημοτικό Λιμενικό Ταμείο Πόρου για τα έτη 2010 - 2011, προκειμένου ο Δήμος να μπορεί να προβεί στη συνέχεια στη σύνταξη και έγκριση των απολογισμών – ισολογισμών ετών 2010 – 2013, οι οποίοι δεν είχαν διεκπεραιωθεί από την προηγούμενη δημοτική αρχή.
Απόφαση 42/2015: Εγκρίθηκε ομόφωνα ο προγραμματισμός προσλήψεων έκτακτου προσωπικού υπηρεσιών ανταποδοτικού χαρακτήρα έτους 2015 και συγκεκριμένα μία θέση εργάτη ύδρευσης – αποχέτευσης, μία θέση εργάτη καθαριότητας και μία θέση εργάτη στο κοιμητήριο.
Απόφαση 43/2015: Εγκρίθηκε κατά πλειοψηφία (η μειοψηφία υπέβαλε διαφορετική πρόταση, ενώ ο κ. Μωρόπουλος ψήφισε ΛΕΥΚΟ) η εκκίνηση της διαδικασίας συγχώνευσης της ΔΗΚΕΠ και του ΚΚΠΑΠ με τον Δήμο Πόρου.
Απόφαση 44/2015: Αποφασίσθηκε ομόφωνα η τροποποίηση της υπ’ αριθμ. 158/2014 απόφασης του Δημοτικού Συμβουλίου περί καθορισμού τελών ύδρευσης, ώστε η έκδοση των λογαριασμών από 1.1.2015 να γίνεται σε τριμηνιαία βάση.
Απόφαση 45/2015: Αποφασίσθηκε κατά πλειοψηφία (η μειοψηφία υπέβαλε διαφορετική πρόταση) η προσωρινή μεταστέγαση του δημοτικού φυσιοθεραπευτηρίου στο κτήριο Κ.Α.Π.Η. και η συγκέντρωση στο κτήριο αυτό κάθε παρεχόμενης υπηρεσίας υγείας που παρέχεται από δημόσιο φορέα στον Δήμο Πόρου, σε συνδυασμό με την προβλεπόμενη λειτουργία του κτηρίου ως Κέντρου Ανοικτής Προστασίας Ηλικιωμένων.
Απόφαση 46/2015: Αποφασίστηκε κατά πλειοψηφία (η μειοψηφία υπέβαλε διαφορετική πρόταση) η αποστολή αιτήματος προς το Υπουργείο Υγείας για α) την παραχώρηση του κτηρίου ΠΙΚΠΑ Πόρου στο Δήμο Πόρου και β) τη δημιουργία αυτοτελούς Κέντρου Υγείας στο νησί του Πόρου και την εγκατάστασή του στο κτήριο Κ.Α.Π.Η. του Δήμου ή την ισοδύναμη αναβάθμιση των Περιφερειακών Ιατρείων, με αυτοτελή εξοπλισμό και στελέχωση (ασθενοφόρο, 24ωρη βάρδια ιατρών και οδηγού ασθενοφόρου, κοινή στελέχωση με το Κ.Υ.Γαλατά σε ό,τι αφορά τις πλέον εξειδικευμένες ειδικότητες) και την προσωρινή μεταστέγασή τους σε κάθε περίπτωση στο κτήριο Κ.Α.Π.Η.
Απόφαση 47/2015: Αποφασίστηκε κατά πλειοψηφία (η μειοψηφία ψήφισε ΠΑΡΩΝ) η συμμετοχή του Δήμου στην «Πανελλήνια Συντονιστική Επιτροπή Φορέων Περιοχών που θίγονται από την Ανάπτυξη Υδατοκαλλιεργειών» και η ανάληψη πρωτοβουλίας συντονισμού της δράσης της, στο πλαίσιο της οποίας θα γίνουν ενέργειες και σε ποινικό επίπεδο, καθώς και η ανάληψη από τη Δημοτική Αρχή κάθε διοικητικής και νομικής ενέργειας για τη διασφάλιση της αποχώρησης της εταιρίας ΔΙΑΣ (σύμφωνα με την από 27.2.2013 Απόφαση του ΔΣ της) και για την παύση κάθε ιχθυοκαλλιεργητικής εγκατάστασης και δραστηριότητας στον Πόρο.
Απόφαση 48/2015: Εγκρίθηκε ομόφωνα η υπ’ αριθμ. 13/2015 Απόφαση του Διοικητικού Συμβουλίου του Δημοτικού Λιμενικού Ταμείου περί έγκρισης της έκθεσης εσόδων – εξόδων του 4ου τριμήνου 2014 για τον έλεγχο υλοποίησης του προϋπολογισμού του.
Απόφαση 49/2015: Εγκρίθηκε κατά πλειοψηφία (η μειοψηφία υπέβαλε διαφορετική πρόταση) η υποβολή πρότασης – αιτήματος προς την αρμόδια Εφορία Αρχαιοτήτων για τη δημιουργία υπαίθριου μουσείου - έκθεσης στην πλατεία Κορυζή Δήμου Πόρου και στο έναντι αυτής τμήμα της χερσαίας ζώνης λιμένα, ως τμήματος του Αρχαιολογικού Μουσείου Πόρου, καθώς και την ανάληψη όλων των απαραίτητων ενεργειών από τη δημοτική αρχή για την υλοποίηση της ανωτέρω πρότασης.
Απόφαση 50/2015: Εγκρίθηκε ομόφωνα η υπ’ αριθμ. 16/2015 Απόφαση του Διοικητικού Συμβουλίου του Δημοτικού Λιμενικού Ταμείου περί σύναψης προγραμματικής σύμβασης για το 2015 με τον Δήμο Πόρου για καθαριότητα χώρων στη ΧΖΛ.
Απόφαση 51/2015: Εγκρίθηκε ομόφωνα η υπ’ αριθμ. 1/2015 Απόφαση της Επιτροπής Τουριστικής Ανάπτυξης και Προβολής περί έγκρισης του Ετησίου Προγράμματος Τουριστικής Προβολής έτους 2015.
Απόφαση 52/2015: Εγκρίθηκε ομόφωνα το Ετήσιο Πρόγραμμα Πολιτιστικών Εκδηλώσεων για το 2015.
Απόφαση 53/2015: Εγκρίθηκε ομόφωνα ο απολογισμός της Σχολικής Επιτροπής Πρωτοβάθμιας Εκπαίδευσης έτους 2014.
Απόφαση 54/2015: Εγκρίθηκε ομόφωνα η εκκίνηση των διαδικασιών ενοικίασης του αγροκτήματος του Δήμου Πόρου στη θέση «Κάνταλη».
Απόφαση 55/2015: Εγκρίθηκε ομόφωνα το πρακτικό της Επιτροπής Εξέτασης Αιτήσεων.
Απόφαση 56/2015: Ορίστηκαν ομόφωνα οι εκπρόσωποι του Δήμου Πόρου στην Α΄ Επιτροπή Θεάτρων – Κινηματογράφων έτους 2015.
Απόφαση 57/2015: Εγκρίθηκε ομόφωνα η οικονομική επιχορήγηση του ΝΟΠΤ με ποσό 600€.
Απόφαση 58/2015: Εγκρίθηκε ομόφωνα η απαγόρευση κυκλοφορίας οχημάτων κατά τη σχολική περίοδο στο στενό προς το Β’ Δημοτικό Σχολείο.
Απόφαση 59/2015: Αποφασίσθηκε ομόφωνα η χορήγηση προέγκρισης άδειας ίδρυσης καταστήματος στον κ. Ντινόπουλο Ευάγγελο.
Απόφαση 60/2015: Αποφασίσθηκε ομόφωνα η χορήγηση προέγκρισης άδειας ίδρυσης καταστήματος στον κ. Δημητριάδη Γεώργιο.
Απόφαση 61/2015: Αποφασίσθηκε ομόφωνα η προσωρινή διάθεση αίθουσας του κτηρίου ΚΑΠΗ στον Σύλλογο Γυναικών Πόρου «ΠΟΡΙΩΤΙΣΣΑ» για χρήση της ως χώρου αποθήκευσης.
Απόφαση 62/2015: Αποφασίσθηκε ομόφωνα η τοποθέτηση πινακίδας απαγόρευσης στάθμευσης σε σημείο στο Ασκέλι.
ΟΙ ΑΠΟΦΑΣΕΙΣ ΤΟΥ ΔΣ ΠΟΡΟΥ ΣΤΙΣ 12.3.2015
ΠΙΝΑΚΑΣ ΑΠΟΦΑΣΕΩΝ ΔΗΜΟΤΙΚΟΥ ΣΥΜΒΟΥΛΙΟΥ ΠΟΡΟΥ
Το Δημοτικό Συμβούλιο Πόρου στη συνεδρίαση της 12ης Μαρτίου 2015 έλαβε τις ακόλουθες αποφάσεις:
Απόφαση 28/2015: Εγκρίθηκε ομόφωνα η διατύπωση αιτήματος προς το Δημοτικό Λιμενικό Ταμείο για εξωραϊσμό του τμήματος του λιμανιού που έχει καταρρεύσει.
Απόφαση 29/2015: Αποφασίστηκε κατά πλειοψηφία (η μειοψηφία υπέβαλε διαφορετική πρόταση) η έγκριση της μελέτης & η αποδοχή των τευχών δημοπράτησης του έργου «ΣΥΝΤΗΡΗΣΗ ΚΑΙ ΑΝΑΒΑΘΜΙΣΗ ΔΙΚΤΥΩΝ ΚΑΙ ΑΝΤΛΙΟΣΤΑΣΙΩΝ ΑΠΟΧΕΤΕΥΣΗΣ ΔΗΜΟΥ ΠΟΡΟΥ ‐ ΓΑΛΑΤΑ» συνολικού προϋπολογισμού 1.291.500,00€, την οποία συνέταξε, θεώρησε και υπέβαλε στην Περιφέρεια Αττικής ο Δήμος Πόρου.
Απόφαση 30/2015: Αποφασίστηκε ομόφωνα η σύναψη Προγραμματικής Σύμβασης μεταξύ της Περιφέρειας Αττικής και του Δήμου Πόρου για τη δημοπράτηση του έργου «ΑΝΤΙΚΑΤΑΣΤΑΣΗ ΣΩΛΗΝΩΣΕΩΝ ΚΑΙ ΑΠΟΚΑΤΑΣΤΑΣΗ ΦΘΟΡΩΝ ΒΑΝΟΣΤΑΣΙΩΝ Α3, Α4.1 ΚΑΙ Α4.2 ΤΟΥ ΔΙΚΤΥΟΥ ΛΥΜΑΤΩΝ ΔΗΜΟΥ ΠΟΡΟΥ» προϋπολογισμού 100.000.00€.
Απόφαση 31/2015: Εγκρίθηκε ομόφωνα το Πρόγραμμα Εκτέλεσης Εργαστηριακών Αναλύσεων του Βιολογικού Καθαρισμού, σύμφωνα με την σχετική υπόδειξη του τεχνικού συμβούλου του Δήμου, εταιρίας ΕΜΒΗΣ.
Απόφαση 32/2015: Εγκρίθηκε ομόφωνα η Τεχνική Έκθεση αξιολόγησης αυτοματισμών και καθορισμού των απαιτούμενων παρεμβάσεων στο σύστημα αυτοματισμού των αντλιοστασίων προσαγωγής του αποχετευτικού δικτύου, που έχει υποβάλει η ΕΜΒΗΣ, προκειμένου να επιτευχθεί η βελτίωση της λειτουργίας τους.
Απόφαση 33/2015: Αποφασίστηκε κατά πλειοψηφία (η μειοψηφία διαφώνησε) η ανάθεση σε δικηγόρο των αντικειμένων: α) Αντιμετώπιση των παραβάσεων και προστίμων που έχουν υποβληθεί στο Δήμο για τη μη – λειτουργία του ΒΙΟΚΑ Πόρου – Γαλατά και συναφώς η διερεύνηση των ευθυνών για τη μη – λειτουργία αυτή σε διοικητικό επίπεδο και β) Διερεύνηση και υποβολή προτάσεων σχετικά με τους τρόπους συμμετοχής του Δήμου Τροιζηνίας – Μεθάνων στο κόστος συντήρησης και λειτουργίας του ΒΙΟΚΑ.
Απόφαση 34/2015: Αποφασίστηκε κατά πλειοψηφία (η μειοψηφία υπέβαλε διαφορετική πρόταση) η υποχρέωση χρήσης λιποσυλλεκτών για τα καταστήματα υγειονομικού ενδιαφέροντος και η απαγόρευση σύνδεσης βόθρων στο δίκτυο ΒΙΟΚΑ με προθεσμία συμμόρφωσης τριών μηνών (12 Ιουνίου 2015) και ορίστηκαν διαδικασίες ελέγχου και επιβολής προστίμων.
Απόφαση 35/2015: Αποφασίστηκε ομόφωνα η ανάθεση στην εταιρεία ΕΜΒΗΣ της σύνταξης οικονομοτεχνικής Μελέτης για τη λειτουργική δομή του ΒΙΟΚΑ.
ΔΗΜΙΟΥΡΓΙΑ ΤΡΑΠΕΖΑΣ ΦΩΤΟΓΡΑΦΙΩΝ ΔΗΜΟΥ ΠΟΡΟΥ
ΜΕ ΣΤΟΧΟ ΤΗ ΔΗΜΙΟΥΡΓΙΑ ΕΝΤΥΠΟΥ ΚΑΙ ΗΛΕΚΤΡΟΝΙΚΟΥ ΥΛΙΚΟΥ ΠΡΟΒΟΛΗΣ ΚΑΙ ΕΝΗΜΕΡΩΣΗΣ, Ο ΔΗΜΟΣ ΠΟΡΟΥ ΔΗΜΙΟΥΡΓΕΙ ΤΡΑΠΕΖΑ ΦΩΤΟΓΡΑΦΙΩΝ ΚΑΙ ΠΡΟΣΚΑΛΕΙ ΤΟΥΣ ΕΠΑΓΓΕΛΜΑΤΙΕΣ ΚΑΙ ΕΡΑΣΙΤΕΧΝΕΣ ΦΩΤΟΓΡΑΦΟΥΣ ΤΗΣ ΠΕΡΙΟΧΗΣ ΜΑΣ ΝΑ ΠΡΟΣΦΕΡΟΥΝ ΣΕ ΑΥΤΗΝ ΦΩΤΟΓΡΑΦΙΕΣ ΤΟΥΣ.
Οι φωτογραφίες πρέπει να είναι σε ηλεκτρονική μορφή και μπορούν να παραδίδονται είτε σε cd στο γραφείο Δημάρχου, είτε ηλεκτρονικά μέσω e-mail, dropbox ή wetransfer στη διεύθυνση synergatis1@poros.gr, συνοδευόμενες από την ακόλουθη έντυπη ή ηλεκτρονική (word) δήλωση του φωτογράφου: «Παραχωρώ στον Δήμο Πόρου τις επισυναπτόμενες …. (αριθμός) φωτογραφίες μου και τα πνευματικά τους δικαιώματα και τού επιτρέπω να τις χρησιμοποιεί και να τις δημοσιεύει ηλεκτρονικά ή εντύπως με καθοιονδήποτε τρόπο σε δικά του μέσα και σε εξωτερικές καταχωρήσεις που γίνονται με δική του ευθύνη, χωρίς να διατηρώ ουδεμία οικονομική αξίωση».
Οι φωτογραφίες που θα συγκεντρωθούν θα χρησιμοποιούνται με την αναγραφή του ονόματος του φωτογράφου (εκτός αν δηλώσει ότι δεν το επιθυμεί) και δεν θα παραχωρούνται σε τρίτους.
Ο Δήμος Πόρου, μέχρι σήμερα δεν έχει στην κατοχή του φωτογραφίες με παραχωρημένα πνευματικά δικαιώματα και η συγκεκριμένη προσπάθεια πρόκειται να καλύψει ένα σοβαρό κενό με τον πλέον ανέξοδο τρόπο, στοχεύοντας παράλληλα να αναδείξει τις ομορφιές του τόπου μας μέσω του φακού των ίδιων των κατοίκων του.
ΕΓΚΡΙΘΗΚΑΝ ΤΕΧΝΙΚΕΣ ΕΚΘΕΣΕΙΣ ΓΙΑ 4 ΕΡΓΑΣΙΕΣ ΑΠΟ ΤΟ Δ.Λ.Τ.
Κατεπείγουσα συνεδρίαση του Δημοτικού Λιμενικού Ταμείου Πόρου, πραγματοποιήθηκε σήμερα το μεσημέρι στα γραφεία του Δ.Λ.Τ.
Στη συνεδρίαση εγκρίθηκαν 4 Τεχνικές Εκθέσεις για αντίστοιχες εργασίες, προκειμένου να κινηθούν άμεσα οι ενέργειες για την αδειοδότηση τους.
Οι τέσσερις εργασίες αφορούν:
α) Αντικατάσταση μπίντας στον προβλήτα των Φ/Ν.
β) Απομάκρυνση των φερτών Υλικών από τον δίαυλο Σφαιρίας – Καλαυρίας (Κανάλι), για την διάνοιξη του.
γ) Αποκατάσταση προσκρουστήρων στο νέο λιμάνι.
δ) Αποκατάσταση βατότητας πεζοδρομίου στο σημείο της λιθορριπής στον γκρεμισμένο Προβλήτα.
Το κατεπείγον των παραπάνω θεμάτων έγκειτο στην ανάγκη αποκαταστάσεων των φθορών για πρόληψη ατυχημάτων, ασφαλή πρόσδεση πλοίων, ανανέωση των νερών του λιμανιού και δυνατότητα πλεύσης λέμβων στο δίαυλο και ασφαλή κυκλοφορία πεζών στο λιμάνι.
Ο Πρόεδρος του Δ.Λ.Τ Γιώργος Αλιφέρης ανέφερε ότι με τον ίδιο τρόπο θα έρθει προς έγκριση μια σειρά Τεχνικών Εκθέσεων, προκειμένου να μη χαθεί χρόνος και να προχωρήσουν τα έργα αποκατάστασης χωρίς πρόβλημα.
Για την εργασία αποκατάστασης προσκρουστήρων στο λιμάνι, δεν απαιτείται άδεια καθώς πρόκειται για συντήρηση, ωστόσο ο κ. Αλιφέρης πρότεινε να εγκριθεί η σειρά των εργασιών ως έχει.
Επίσης κατά τη διάρκεια της ενημέρωσης πριν από την συζήτηση των θεμάτων, ο κ. Αλιφέρης ενημέρωσε το σώμα ότι απορρίφτηκαν 8 προσφυγές κατά αποφάσεων, που κατέθεσε ο κ. Γρίβας. Τέλος, πριν ολοκληρωθεί η συνεδρίαση ο Λιμενάρχης Πόρου, ενημέρωσε το σώμα για τις ενέργειες της Υπηρεσίας του, αναφορικά με αιτήματα που του έχει απευθύνει το Δ.Λ.Τ. Πόρου όπου ζητάει τη συνδρομή του Λιμεναρχείου Πόρου.